Juventus adhi Napoli in kulhunu leagugai kulhunu furathama match...\nކުޅިވަރު - އިޓާލިއަން ލީގު\nޔުވެންޓަސް އަދި ނަޕޯލީ އިން ލީގުގައި ކުޅުނު ފުރަތަމަ މެޗު ކާމިޔާބުކޮށް ލީގުގެ ފެށުން ރަނގަޅުކޮށްފި\nޔުވެންޓަސް އިން މި މެޗު ކާމިޔާބުކުރީ 1-0 ގެ ނަތީޖާ އަކުން\nނަޕޯލީ އަދި ފިއޮރިންޓީނާ ބައްދަލުކުރި މެޗު ނަޕޯލީއިން ކާމިޔާބުުކުރީ 4-3 ގެ ނަތީޖާ އަކުން\nކ. މާލެ 25 އޯގަސްޓު 2019 | އާދީއްތަ 19:51 2,304\nޔުވެންޓަސް މެޗުގެ ތެރެއިން - ބީބީސީ\nއިޓާލިއަން ސެރީއާގައި ޔުވެންޓަސް އިން ކުޅުނު ފުރަތަމަ މެޗު ކާމިޔާބުކޮށް ލީގުގެ ފެށުން ރަނގަޅު ކޮށްފިއެވެ.\nޔުވެންޓަސް އަދި ޕާމާ ބައްދަލުކުރި މެޗު ޔުވެންޓަސް އިން ކާމިޔާބުކުރީ 1-0 ގެ ނަތީޖާ އަކުންނެވެ.\nއެންމެ ފަހުގެ ޗެމްޕިއަން ޔުވެންޓަސް އިން މެޗު ފަށައިގެން ރަނގަޅަށް ކުޅުނު އިރު އެޓީމުން ވަނީ ޕާމާގެ ގޯލަށް ނުރައްކާ ކޮށްފައެވެ. އެގޮތުން މެޗުގެ 21 ވަނަ މިނެޓުގައި ޔުވެންޓަސް އިން ވަނީ ލަނޑުޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބު ކޮށްދިނީ ކެޕްޓަން ޖިއޯޖިއޯ ކިއެލިނީއެވެ. މި ލަނޑަށް ފަހު ވެސް ޔުވެންޓަސް އިން ފެނިގެން ދިޔައީ ލަނޑުޖަހަން އިތުރު ފުރުސަތު ހޯދަމުން ދިޔަތަނެވެ. ނަމަވެސް ވަރުގަދަ ޑިފެންސެއް ކުރަމުން އައި ޕާމާ އިން އައީ ޔުވެންޓަސްގެ އެޓޭކްތައް ދިފާއު ކުރަމުންނެވެ.\nމެޗުގެ ފުރަތަމަ ހާފުގައި ޔުވެންޓަސްގެ ރޮނާލްޑޯ ލަނޑު ޖެހި ނަމަވެސް ވީއޭއާރް ބެލުމަށް ފަހު ރެފްރީ ނިންމީ އެލަނޑަކީ ލަނޑެއް ނޫން ކަމަށެވެ.\nޗެމްޕިއަން ޔުވެންޓަސް ހަނި ގޮތަކަށް ލީގުގެ ފުރަތަމަ މެޗުން މޮޅުވިއިރު ރަނަރަޕް ނަޕޯލީއިން ވެސް ލީގު ފެށީ ހަނިގޮތަކަށް ނަމަވެސް މޮޅަކާއި އެކުއެވެ.\nނަޕޯލީ އަދި ފިއޮރެންޓީނާ ބައްދަލުކުރި މެޗު ނަޕޯލީއިން ކާމިޔާބުކުރީ 4-3 ގެ ނަތީޖާ އަކުންނެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ހާފު ފަށައިގެން ދެ ޓީމުގެ ފަރާތުން ވެސް ފެނިގެން ދިޔައީ ހަމަހަމަ ކުޅުމެކެވެ.\nފިއޮރެންޓީނާގެ ދަނޑުގައި ކުޅުނު މި މެޗުގައި ފުރަތަމަ ލަނޑު ޖަހާ ލީޑު ނެގީ އެޓީމުންނެވެ. މި ލަނޑު އެޓީމަށް ކާމިޔާބު ކޮށްދިނީ ލިބުނު ޕެނަލްޓީ އަކުން އެރިކް ޕުލްގާއެވެ.\nޕުލްގާއިން މެޗު ފަށައިގެން ލީޑު ނެގި ނަމަވެސް މެޗުގެ ފުރަތަމަ ހާފު ނިމުމުގެ ކުރިން ނަޕޯލީއިން ވަނީ ދެ ލަނޑުޖަހާ މެޗުގެ ލީޑު ހޯދައިފައެވެ. މި ލަނޑުތައް އެޓީމަށް ކާމިޔާބުކޮށްދިނީ ޑްރިއެސް މާޓިންސް ގެ އިތުރުން ލޮރެންޒޯ އިންސީނޭ އެވެ.\nމެޗުގެ ދެވަނަ ހާފުގައި ފިއޮރެންޓީނާއިން ވަނީ އިތުރު ލަނޑެއް ޖަހާ މެޗުގެ ނަތީޖާ ހަމަހަމަ ކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ނިކޮލާ މިލެންކޮވީއެވެ.\nހޯސޭ ކަލެޔޮންގް ލަނޑުޖަހާ ނަޕޯލީއިން ލީޑު ނެގި ނަމަވެސް މާކަ ގިނަ އިރެއް ނުވެ ފިއޮރިންޓީނާ އިން ވަނީ ލަނޑުޖަހާ ނަތީޖާ ހަމަހަމަ ކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ކެވިން ޕްރިންސްއެވެ. މެޗުން ނަޕޯލީ މޮޅުކޮށްދިނީ އިންސޭނީ ކާމިޔާބުކޮށްދިން ލަނޑުންނެވެ.


މަސައްކަތުގެ ފެންވަރު ވަޒަންކުރުމަށްފަހު ކުންފުނީގެ ސިޔާސަތާ އެއްގޮތްވާގޮތުގެ މަތިން އެއްބަސްވުން އާ ކުރެވޭނެ.\nޑިޕާޓްމަންޓުން ކަޑައަޅާފައިވާ އުޞޫލެއްގެ މަތިން ކޮންމެ ހަފްތާއަކު އަދި ކޮންމެ ދުވަކު ޕްރޮގްރާމް ތައްޔާރުކުރުން.\nޕީއެސްއެމްއިން އުފައްދާ ޕްރޮޑަކްޝަންސްތަކުގެ ޕްރީ ޕްރޮޑަކްޝަން، ޕްރޮޑަކްޝަން އަދި ޕޯސްޓްޕްރޮޑަކްޝަންގެ މަސައްކަތްކުރުން.\nހަވާލުކުރެވޭ ޕްރޮޑަކްޝަންސްތައް ޑައިރެކްޓްކުރުމާއި ފެންވަރު ރަނގަޅު ކުރުމަށް މަސައްކަތްކުރުން.\nދިމާވާ މައްސަލަތައް ވަގުތުން ވަގުތަށް ޙައްލު ކުރުން.\nޕްރޮގްރާމް ސްކްރިޕްޓް ލިޔުމާއި ތަރުޖަމާކުރުން.\nސޯސަލް މީޑިއާގައި ޕްރޮގްރާމް ޕްރޮމޯޓްކުރުން އަދި އަޕްޑޭޓްކުރުން.\nޕްރީ ޕްރޮޑަކްޝަންއިން ފެށިގެން ޕްރޮގްރާމް ނިމި އާކައިވްކުރުމާއި ހަމަޔަށް ކުރަންޖެހޭ މަސައްކަތްތަކުގެ ޒިންމާނެގުން.\nޚާއްސަ ހާލަތެއްގައި ކުންފުނިން ކަނޑައަޅާ ވަގުތެއްގައި ވަޒީފާގެ ދާއިރާއިން ކުރަންޖެހޭ އެހެނިހެން މަސައްކަތެއް ކުރުން.\nޕްރޮޑަކްޝަންތަކުގެ ފެންވަރު ރަނގަޅު ކުރުމަށާއި މަސައްކަތް ތަރައްޤީކުރުމަށް ޑިޕާޓްމަންޓުން ކަނޑައަޅާ އުސޫލެއްގެ މަތިން އެހީތެރިވެދިނުން.\nމިކަންކަމުގެ އިތުރުން މަސައްކަތާއި ވަޒީފާއާއި ގުޅޭގޮތުން އިތުރުކަމެއް ކުރަންޖެހޭ ފަދަ ޙާލަތުގައި އެފަދަ ކަންކަން ކުރުން.\nމމި މަޤާމަށް އެދިލައްވާ ފަރާތްތަކުން 2020 މާރިޗު 05 ވަނަ ދުވަހުގެ 16:00 ގެ ކުރިން މި ކުންފުނީގެ ވެބްސައިޓް www.psm.mv/careers އަށް ލިޔުންތައް އަޕްލޯޑް ކުރެއްވުން އެދެމެވެ. ނުވަތަ [email protected] އަށް ލިޔުންތައް މެއިލް ކުރެއްވުން އެދެމެވ\n06 ރަޖަބް 1441


1MDB ge bodu khiyaanaathuge bodu meehaa huree China gai: Malaysia | Mihaaru\n1އެމްޑީބީގެ ބޮޑު ޚިޔާނާތުގެ ބޮޑު މީހާ ހުރީ ޗައިނާގައި: މެލޭޝިއާ\n1އެމްޑީބީގެ ކޮރަޕްޝަނުގެ އެންމެ އިސް މީހާ ކަމަށް ބަލާ ލޯ. --ފޮޓޯ:ސައުތު ޗައިނާ މޯނިން ޕޯސްޓް\n06 އޯގަސްޓް 2020 - 12:22\nކުއާލަ ލަމްޕޫރު (އޮގަސްޓް 6) - އިންވެސްޓްމަންޓް ބޭންކް، 1މެލޭޝިއާ ޑިވެލޮޕްމަންޓް ބަރުހާދު (1އެމްޑީބީ)ގެ ބޮޑު ޚިޔާނާތުގެ މުގުލުގައި ހުރި އެންމެ އިސް މީހާ ފިލައިގެން ޗައިނާގައި އުޅެމުންދާ ކަމަށް ބެލެވޭ ކަމަށް މެލޭޝިއާ ފުލުހުންގެ ވެރިޔާ އަބްދުލް ހާމިދު ބަދޫރު ވިދާޅުވެއްޖެ އެވެ.\nއޭނާ ވަނީ 1އެމްޑީބީ ލޫޓުވާލި މީހާ، ލޯ ޓައެޖް ޖޯ ހައްޔަރު ކުރުމުގައި ޗައިނާގެ ކަމާބެހޭ ފަރާތްތަކުގެ އެހީތެރިކަމަށް އެދިވަޑައިގެންފަ އެވެ.\nކުރީގެ ބޮޑުވަޒީރު ނަޖީބު ރައްޒާގަށް 2018 ވަނަ އަހަރުގެ އިންތިޚާބުން ނާކާމިޔާބުވުމުގެ އެންމެ ބޮޑު ސަބަބަކީ ވެސް 1އެމްޑީގެ ބޮޑު ޚިޔާނާތެވެ. ނަޖީބު ވެސް ވަނީ އެ ޚިޔާނާތުގައި ބައިވެރިވެވަޑައިގެންފަ އެވެ. އެ މައްސަލާގައި އޭނާގެ މައްޗަށް މިދިޔަ ހަފުތާގައި ވަނީ 12 އަހަރުގެ ޖަލު ހުކުމެއް ވެސް އިއްވައިފަ އެވެ.\nލޯ ދިރިއުޅެނީ ޗައިނާގެ އޮޓޮނޮމޯސް ސިޓީއެއް ކަމަށްވާ މަކާއޫގައި ކަމަށް މެލޭޝިއާ ފުލުހުން މިދިޔަ ހަފުތާގައި ބުނުމުން ޗައިނާ އިން ވަނީ އެކަން ދޮގުކޮށް، މުޖްރިމުންނަށް ހިމާޔަތް ނުދޭ ކަމަށް ބުނެފަ އެވެ. ނަމަވެސް އިންސްޕެކްޓަ-ޖެނެރަލް އޮފް ޕޮލިސް އަބްދުލް ހާމިދު ވިދާޅުވީ ލޯ އުޅެނީ ޗައިނާގައިކަން އެނގޭ ހެކި ލިބިފައިވާ ކަމަށެވެ. އޭނާ ވިދާޅުވީ 1އެމްޑީބީގެ ޔުނިޓެއްގެ ކުރީގެ ސީއީއޯ، ނިކް ފައިސަލް އާރިފް ކާމިލް އުޅެނީ ހޮން ކޮންގުގައި ކަމަށް ބެލެވޭ ކަމަށެވެ. އަދި އެ ބޭންކުގެ ކުރީގެ ސީނިއާ އެހެން އޮފިޝަލެއް ކަމަށްވާ ޖޭސްމިން ލޫ އުޅެނީ ޗައިނާގެ ސިޓީއެއް ކަމަށްވާ ޝެންޒެންގައި ކަމަށް ބެލެވޭ ކަމަށެވެ.\n"ލޯ ގެންދަނީ މިނިވަންކަމާ އެކު މަކާއޫގައި ވިޔަފާރި ކުރަމުން،" އަބްދުލް ހާމިދު ވިދާޅުވި އެވެ.\nލޯ އުޅޭ ތަނެއް ނޭނގެ އެވެ. އެއް ދުވަސްވަރެއްގައި އޭނާ ޔޫއޭއީގައި އުޅުނު ކަމަށް ވެސް އަޑު ފެތުރުނެވެ.\n"ހޮން ކޮންގާއި މަކާއޫން އެއްބާރުލުން ނުލިބެންޏާ އެ މީހުން ހައްޔަރެއް ނުކުރެވޭނެ. އެކަމަކު 1އެމްޑީބީގެ ޚިޔާނާތުގެ ބޮޑުން ޝަރީއަތަށް ހާޒިރު ކުރުމުގައި އެންމެ ތަންކޮޅެއް ވެސް ފަހަތަކަށް ނުޖެހޭނަން،" އަބްދުލް ހާމިދު ވިދާޅުވި އެވެ.\nމެލޭޝިއާ އާއި އެމެރިކާގެ ކަމާބެހޭ ފަރާތްތަކުން ތުހުމަތުކުރާ ގޮތުގައި 1އެމްޑީބީ އިން ވަނީ 4.5 ބިލިއަން ޑޮލަރު ވަގަށް ނަގައިފަ އެވެ.\nރާއްޖޭގެ ބޮޑުހިޔާނަތުގެ ވެރިމިހާހުރީ ކުޑަސޭޓްގެ ހިމާޔަތުގަ ގޭގަ\nދިވެހި ބަޔަކުވެސް ދިވެހި ނޫހަކައް އިންޓަވިއުދިން ކައިރި ގައުމެއްގަ ތިވައްތަރުގެ ބޭންކެއްހަދައިގެން އުޅޭކަމައް. ގައިމު ލައްކަ ލާރިއެއްހުންނާނެތާ.\nސްޕޭނު ރަސްގެފާނުގެ ބައްޕާފުޅު ތިއަށްވުރެ މާގިނަ ފައިސާއިން ކޮރަޕްޝަން ހިންގާފަ މިހާރު އުޅެނީ ގައުމުން ފުރާވަޑައިގަންނަވަން. ކުރެވޭނެ އެއްވެސް ކަމެއްނެތް. އެމަނިކުފާނު ގައުމުން ފުރާވަޑައިގަންނަވާ ވާހަކަ ނޫސްތަކުގަ ޖަހަޖަހާ ތިބެން ޖެހެނީ. އެކަމަކު ހުޅަނގުވީމަ އެއީ ޑިމޮކުރަސީގެ ރީތި މިސާލު.\nކެރީބިއަންއަށް ފުރާވަޑައިގެންފި، ކަމެއް އޮތިއްޔާ ގުޅޭނެއޭ ބުނެފައޮތީ ސިޓީގަ. މައްކާ ހައިސްޕީޑު ރޭލުވޭގެ 50 މިލިއަން ޑޮލަރު އޮފްޝޯ އެކައުންޓުގަ.\nލޯ އަކީ ބޮސް ކަމަށް ވީ ކިހިނެއް؟ބޮޑު ޚިޔާނާތް ހިންގުމުގެ ފުރުސަތު އޭނާ އަށް ލިބިފައި ވަނީ ކިހިނެއް.. އޭނާ އަކީ ކީއްކުރާ ކާކު؟


Dhanvaru Sirrun Baddhalu Kuran Thibbai Falhaa Eri2Meehaku Dhevaifi - Vaguthu\nދަންވަރު ސިއްރުން ބައްދަލުކުރަން ތިއްބައި ފަޅާއެރި ދެމީހަކު ދެވައިފި\nލޯބީގެ ގޮތުން ގުޅިގެން އުޅޭ މީހުން އެ ގުޅުން ދަމަހައްޓައި ކައިވެންޏާއި ހަމައަށް ދަނީ މަދު ފަހަރެއްގައެވެ. އާންމު ގޮތެއްގައި ލޯބީގެ ގޮތުން ގުޅިގެން އުޅޭ އުޅުމުގައި ދިމާވާ މައްސަލަތަކުގައި އެގުޅުން ނިމި ދެމީހުން ވަކިވަނީއެވެ. އެހެންކަމުން މިކަމަކީ ކައިވެނީގެ ކުރިން، ގިނަ ބަޔަކު ސިއްރުން ނަމަވެސް ކުރަމުންދާ ކަމެކެވެ.\nއަވައްޓެރި އިންޑިއާގައި މިވަނީ މިފަދަ ކަމެއްގެ ތެރެއިން ބަޔަކަށް ހީވެސް ނުކުރާ ފަދަ ގޮތެއް ދިމާވެފައެވެ. އެގޮތުން ސިއްރު ލޯބީގެ ބައްދަލުވުމެއްގައި ތިއްބައި އެޤައުމުގެ ބިހާރު ސްޓޭޓުގެ އަވަށެއްގައި މިވަނީ، ވަގުތުން ވަގުތަށް ދެމީހަކު ކައިވެނިކުރުވާފައެވެ.\nނޫސްތައް ބުނާގޮތުގައި މި ބައްދަލުވުމަށް ފިރިހެން މީހާ ދަންވަރުގެ ވަގުތުގައި ބިހާރުގެ ސާހިބްގަންޖު އަވަށުން، އޭނާގެ ލޯބިވެރިޔާ ދިރިއުޅޭ ކޮނިޔާ އަވަށަށް ގޮސް ދެމީހުން އެކުގައި ތިއްބައި ވަނީ ފަޅާއަރާފައެވެ. އެދެމީހުން އެފަދަ ސިއްރު ބައްދަލުވުންތަކަށް ގޮސް އުޅޭކަން އެނގިގެން އަވަށުގެ އެތައް ސަތޭކަ ބަޔަކު އެފަދަ ދުވަހަކަށް ތައްޔާރުވެގެން ތިބިއިރު، ދެމީހުން ސިއްރުން ބައްދަލުކުރަން ތިއްބައި ފަޅާއެރީ އެންމެންގެ ކުރިމަތިންނެވެ.\nމިކަމާއި ގުޅިގެން އެއްވި މީހުން، އެ ދެމީހުން ހިފަހައްޓައިގެންގޮސް އަވަށުގައި ހިންގާ އަމިއްލަ ދައުލަތުގެ އެންމެ އިސްވެރިޔާގެ ގާތަށް ގެންދިޔައެވެ. އެއަށްފަހު ވަގުތުން ބޭއްވި މަޝްވަރާތަކެއްގައި ނިންމާފައި ވަނީ އެދެމީހުން ވަގުތުން ކައިވެނިކުރުވާށެވެ. އެގޮތުން ދެމީހުން އެކަކު އަނެނަކާއި ކައިވެނިކުރަން އެދޭތޯ އެ ދެމީހުންނާއި ވެސް ސުވާލު ކޮށްފައިވާއިރު، އެކަމަށް ދެމީހުންވެސް ރުހި ޤަބޫލުވި ކަމަށް ނޫސްތަކުގައި ބުނެފައި ވެއެވެ.\nމިކަމާއި ގުޅިގެން ދެލޯބިވެރިން ސިއްރުން ބައްދަލުވާން ގޮސް ތިބިތަނަށް ފާދިރީއަކު ވަގުތުން ގެންގޮސް، އިންޑިއާގެ ސަޤާފަތާއި އެއްގޮތަށް އެދެމީހުން ވަނީ ކައިވެނިކުރުވާފައެވެ. މި ހާދިސާ ހިނގި ވަގުތު އެ ސަރަޙައްދުގައި އިންޑިއާގެ ފުލުހުންވެސް ހަރަކާތްތެރިވެފައި ވެއެވެ. ނަމަވެސް އެކަމުގެ ތެރެއިން އެއްވެސް ހަމަނުޖެހުމެއް ނުހިނގާ ކަމަށް އޮފިޝަލުން ވަނީ ބުނެފައެވެ.\nއާންމު ގޮތެއްގައި އިންޑިއާގެ ބައެއް އަވަށްތަކުގައި ލޯބިވެރިން ގެންގުޅުމަކީ ބޮޑެތި އަބަދު ކަނޑައަޅާފައި އޮންނަ ކުށެކެވެ. މިގޮތުން ދެލޯބިވެރިއަކު ބައްދަލުވާން ތިއްބައި ފެނިއްޖެ ނަމަ އެމީހުން ހައްޔަރުކޮށްގެން ގެންގޮސް އަނިޔާކޮށް ހަދައެވެ. މީގެ ކުރިން މިފަދަ ހާދިސާ ތަކާއި ގުޅިގެން އެޤައުމުގައި ބައެއް މީހުން އަންދައި މަރާލާފައިވެސް ވެއެވެ.\nއޮގަސްޓް 31, 2019 13:56\nއަދިވެސް ކިޔާނެ މުސްލިމުންނޯ ޒިނޭކުރާމީހުން އެއްވެސް ޝަރީއަތަކާ ނުލާ މީހުންނަށް އަދަބުދީ މަރަނީ. ޕާކިސްތާނާއި ބަންގަލަޑޭޝް ފަދަ އިންޑިޔާގެ ސަގާފަތުގެ ގައުމުތަކުގައި މިފަދަ ކަންތައް ހިނގާތީ ކުއްވެރިމިވަނީ އިސްލާމްދީން. އިސްލާމްދީނުގައި ނުވޭ ޒިނޭކުރާމީހުންނާއި ވައްކަންކުރާމީހުންނަށް މަގުމަތިން މާރާމާރި ހިންގައި އަދަބުދޭން. މިއީ ސީދާ އިންދިޔާ ސަގާފަތް. އަދިވެސް އިންޑިޔާގެ ސަޕޯޓަރުންނަށް ނުބައިމިވަނީ މުސްލިމުން.\nއޮގަސްޓް 31, 2019 16:07\nޢިންޑިޔާ އަކީ މޮޔައިން ގިނަ ގައުމެއް


Maumoonuge Aniyaaverikamuge Vaahaka Annige Dhulun Anehkaaves\nރާއްޖޭގައި މަޖިލިސް ކުރިޔަށް ދާ ގޮތާމެދު ...\nކުރީގެ ރައީށް މައުމޫނގެ ވެރިކަމުގައި ކުރީގެ ރައީސް ނަޝީދު ކުރިމަތިލާން ޖެހުނު އަނިޠާތަކުގެ ވާހަކަ އަނެއްކާވެސް ނަޝީދުގެ ދުލުން ހާމަކޮށްފިއެވެ.\nކުރީގެ ރައީސް މައުމޫންގެ ވެރިކަމުގައި ކުރިމަތިވެ ވަޑައިގެންނެވި “އަނިޔާތަކުގެ” ހަނދާންތައް ކުރީގެ ރައީސް މުހައްމަދު ނަޝީދު އާކުރައްވީ “ދަ ޑިޕްލޮމެޓް” ނޫހަށް ދެއްވި އިންޓަވިއުއެއްގައެވެ.\nރައީސް ނަޝީދަކީ ޖިނާއީ ކުށްވެރިއެއް ކަމަށްވާއިރު އޭނާއަށް ތާއީދުކުރާ މީހުން އޭނާއަކީ އެމީހުންގެ “ރައީސް” ކަމަށް ބުނަމުން ދާތީ ނަޝީދު އެމަނިކުފާނުގެ ތަޢާރަފެއް ދެއްވާނީ ކިހިނެއްތޯ “ދަ ޑިޕްލޮމެޓް” ގެ ނޫސްވެރިޔާ ސުވާލު ކުރުމުން ނަޝީދު ވަނީ މައުމޫންގެ ވެރިކަމުގައި އެމަނިކުފާނަށް ކުރިމަތިވެ ވަޑައިގެންނެވި އިންސާފުން އެއްކިބާވެފައި އޮތް އަނިޔާތަކުގެ ވާހަކަ ކިޔާ ދެއްވާފައެވެ.\nއެގޮތުން ބޭރުން ތަޢުލީމު ޙާޞިލް ކުރުމަށްފަހު ރާއްޖެ އައިސް ނެރެން ފެށި މަޖައްލާ ބާޠިލްކޮށް ނަޝީދުއާއެކު މަޖައްލާގެ އެޑިޓޯރިއަލް ބޯޑުވެސް ޖަލުގައި ބަންދުކުރި ގޮތުގެ ޥާހަކަ އާއި އެނާގެ ޒުވާން ދުވަސްވަރުގެ ބޮޑު ބައެއް އެއްވެސް ކުށަކަށް ނުވާ ކަމެއްގެ ހައްޔަރުގައި ޖަލުގައި ހޭދަ ކުރަން ޖެހުނު ވާހަކަވެސް ކިޔައި ދެއްވިއެވެ.\n1999 ވަނަ އަހަރު ރައްޔިތުންގެ މަޖިލީހުގެ މެމްބަރަކަށް ވެވަޑާއިގަތުމުން ސަލާމަތާއި ރައްކާތެރިކަން ލިބޭނެކަމަށް އުއްމީދު ކުރެއްވި ކަމަށާއި އެހެން ނަމަވެސް ކަންވީ ހީކުރި ގޮތާއި ޚިލާފަށް ކަމަށާއި ޤަނޫނާއި ޚިލާފަށް 18 ފަހަރެއްގެ މަތިން ރައީސް މައުމޫނު އެމަނިކުފާނު ހައްޔަރު ކުރި ކަމަށާއި އޭގެ ތެރެއިން2ފަހަރަކު އޭނާ އަށް ކުރި ޖިސްމާނީ އަނިޔާ ތަކުގެ ވާހަކަ ވަރަށް އަސަރާއެކު ނަޝީދުވަނީ ހިއްސާ ކޮށްފައެވެ.\nސުލްހަވެރި ސިޔާސީ ހަރަކާތް ގުޅިގެން ހިންގުމުގެ މަސައްކަތް ފެއްޓެވީ އެނާ ޤާނޫނު ހަދާ މަޖިލީހުގެ މެންބަރެއްގެ ގޮތުގައި އެމަނިކުފާނު ހުންނަވަނިކޮށް ހައްޔަރު ކުރުމަށްފަހު ކުރި އަނިޠާތަކަާއި ގުޅިގެންކަމަށްވެސް ރައިސް ނަޝީދުވަނީ ވިދާޅުވެފައެވެ.\nރައީސް މައުމޫންގެ ވެރިކަމުގައި ޖަލުގައި ހޭދަކުރައްވަން ޖެހުނު ދުވަސްތަކުގެ ހަނދާންތައް ރައީސް ނަޝީދު މީގެ ކުރިން ވެސް އެކި ފަހަރު މަތިން އާ ކުރައްވަވާ އެވާހަކަ މީޑިއާގައި ދައްކަވާފައި ވެއެވެ.\nއެހެން ކަމުން ހިތުގައި މިވަރަށް އެކަކު އަނެކަކަށްޓަކައި ހަސަދަ އޮތް ދެމީހަކަށް އެކުގައި މަސައްކަތް ކުރެވިދާނެ އިންސާނާގެ ސިކުނޑި އަށް ޤަބޫލު ކުރެވިދާނެ ހެއްޔެވެ؟\nމެމްބަރު ނިހާނު ވިދާޅުވި ހެން ތެލާއި ފެނާއި ދުވަހަކުވެސް އެކެއް ނުވާނެއެވެ.


Airport ge vaudhaa eku Velidhoo ge rayyithunnah Ibu ge gina vaudhu...\nއެއަރޕޯޓްގެ ވައުދާ އެކު ވެލިދޫގެ ރައްޔިތުންނަށް އިބޫގެ ގިނަ ވައުދުތަކެއް!\nވެލިދޫއާ އެންމެ ކައިރީގައި އޮތް ރާފުށި އަދި ދިއްދޫ ރިސޯޓަށް ހެދުމުގެ މަސައްކަތް ކުރެވިގެން ދާނެ ކަމަށް ވިދާޅުވި\nރަނގަޅު ފެންވަރުގެ ބޭކިން ފެސިލިޓީ ގާއިމް ކުރެވިގެން ދާނެ ކަމަށް ވިދާޅުވި\nކޯލިޝަން ސަރުކާރުގައި ވެލިދޫގައި ޖޫނިއަރ ކޮލެޖެއް ހުޅުވިގެން ދާނެ ކަމަށް ވިދާޅުވި\nކ. މާލެ 11 ސެޕްޓެންބަރ 2018 | އަންގާރަ 07:39 4,710\nގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސާލިޚް ވެލިދޫގެ ސަޕޯޓަރުންނާ ސަލާމް ކުރައްވަނީ - ރާއްޖެ އެމްވީ\nގުޅިފައިވާ ސިޔާސީ ޕާޓީތަކުގެ ވެރިކަމުގައި ނ. ވެލިދޫ އަށް ކަނޑައެޅިފައިވާ ސިޔާސަތުގައި އެރަށަށް އެންމެ ބޭނުންވާ ކަންކަން ވަނީ ހިމެނިފައި ކަމަށާއި އެކަންކަން ކޮށްދެއްވާނެ ކަމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސާލިޚް (އިބޫ) ވައުދުވެ ވަޑައިގެންފިއެވެ.\nގުޅިފައިވާ ސިޔާސީ ޕާޓީތަކުން ށ. އަދި ނ. އަތޮޅަށް ކުރައްވާ ކެމްޕޭން ދަތުރުގައި ހޯމަ ދުވަހުގެ ރޭ ނ. ވެލިދޫގައި ވާހަކަފުޅު ދައްކަވަމުން އިބޫ ވަނީ ވެލިދޫގެ ރައްޔިތުން ދެކެމުން އަންނަ އެއަރޕޯޓްގެ ހުވަފެން ހަގީގަތަކަށް ހައްދަވައިދެއްވާނެ ކަމަށް ވައުދުވެ ވަޑައިގެންފައެވެ.\nޓޫރިޒަމްގެ ދާއިރާއަށް އަލިއަޅުއްވާލައްވަމުން، ނ. އަތޮޅަކީ ވަރަށް ގިނަ ފަޅު ރަށްތަކެއް ކުއްޔަށް ދޫކޮށްފައިވާ އަތޮޅެއް ކަމަށާއި ނަމަވެސް ގިނަ ރަށްތައް ހެދި އޮޕަރޭޓް ކުރަން ފެށިފައި ނުވާކަން ވަނީ ފާހަގަ ކުރައްވާފައެވެ. އިބޫ ވިދާޅުވީ އެންމެ ބޮޑަށް ޓޫރިޒަމް ފެތުރިގެންދާ އެއް ދާއިރާއަކީ ވެލިދޫ ދާއިރާ ކަމަށާއި ވަރަށް އަވަހަށް ރިސޯޓްތަކުގެ މަސައްކަތް ފެށިގެން ދާނެ ކަމަށެވެ. އަދި ކޯލިޝަން ސަރުކާރުގެ ވެރިކަމުގައި އެންމެ އިސްކަންދޭ ކަންތައްތަކުގެ ތެރޭގައި ވެލިދޫއާ އެންމެ ކައިރީގައި އޮތް ދެރަށް ކަމަށްވާ ރާފުށި އަދި ދިއްދޫ ރިސޯޓަށް ހެދުމުގެ މަސައްކަތް ކުރެވިގެން ދާނެ ކަމަށް ވައުދުވެ ވަޑައިގެންނެވިއެވެ.\n"މިރަށާއި އެންމެ ކައިރީގައި އޮތް ދިއްދޫ އާއި ރާފުށި ވެސް އޮތީ ހަމަ އެގޮތުގައި އެތައް އަހަރެއްފައި. އަޅުގަނޑުމެން އެ ދެރަށް ރިސޯޓަކަށް ހެދުމަށް މަސައްކަތް ކުރާނަން" އިބޫ ވިދާޅުވިއެވެ.\nމީގެ އިތުރުން ގެސްޓް ހައުސްގެ ސިޔާސަތު އެއީ އަނެއް ތަސައްވަރު ކަމަށާއި ގެސްޓް ހައުސް ހުޅުވުމަށްޓަކައި ބޭނުންވާ މާލީ އެހީތެރިކަން ފޯރުކޮށްދިނުމަށް ލުއި ލޯނު ރަށްޔިތުންނަށް ފޯރުކޮށްދެއްވާނެ ކަމަށް ވެސް އިބޫ ވައުދުވެ ވަޑައިގެންނެވިއެވެ.\nވެލިދޫ އަކީ ވަރަށް ގިނަ އާމްދަނީ ވަންނަ އަދި މަސައްކަތްތެރި ބައެއް އުޅޭ ރަށެއްކަން ފާހަގަކުރައްވައި އިބޫ ވިދާޅުވީ އެ ފަދަ ރަށެއްގައި ބޭންކިންގެ ޚިދުމަތް ފުރިހަމައަށް ލިބެން ޖެހޭނެ ކަމަށެވެ.\nވެލިދޫގައި މިހާރު ހުރި އޭޓީއެމް މެޝިންގެ ބަދަލުގައި ރަނގަޅު ފެންވަރުގެ ބޭކިން ފެސިލިޓީ ކޯލިޝަން ސަރުކާރެއްގައި ގާއިމް ކުރެވިގެން ދާނެ ކަމަށް ވެސް ވައުދުވެ ވަޑައިގެންނެވިއެވެ.\nވެލިދޫގައި ހުންނަ ހޮސްޕިޓަލްގެ ފެންވަރު ރަނގަޅުކޮށް ރަނގަޅު ސިއްޚީ ޚިދުމަތް ދެވޭ ހޮސްޕިޓަލަކަށް އެ ހެދިގެންދާނެ ކަމަށް ވެސް އިބޫ ވިދާޅުވިއެވެ.\nތައުލީމީ ނިޒާމަށް އަލިއަޅުއްވާލައްވަމުން އިބޫ ވިދާޅުވީ ތައުލީމީ ނިޒާމް ބައްޓަން ކުރެވިގެންދާއިރު ރަށްރަށުގައި ތިބެގެން މަތީ ތައުލީމް ހާސިލް ކުރެވެން ޖެހޭނެ ކަމަށާއި ކޯލިޝަން ސަރުކާރުގައި ވެލިދޫގައި ޖޫނިއަރ ކޮލެޖެއް ހުޅުވިގެން ދާނެ ކަމަށެވެ.\nވެލިދޫގެ ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލު ހޯދުމުގެ ގޮތުން އެރަށުގައި ފްލެޓް އެޅިގެންދާނެ ކަމަށް ވިދާޅުވިއެވެ.\nއިބޫ ވިދާޅުވީ ވެލިދޫގެ ފުޓްބޯޅަ ދަނޑު ރަނގަޅު ފެންވަރަކަށް ހެދި ޒުވާނުންނަށް ރަނގަޅަށް ފުޓްބޯޅަ ކުޅެވޭނެ ދަނޑަކަށް ދަނޑު ބަދަލު ކުރެވިގެން ދާނެ ކަމަށެވެ.\nވެލިދޫގެ މަގުތައް ވެސް އެއްގަމުގައި ދުއްވާ އުޅަނދުފަހަރު ފަސޭހައިން ދުއްވޭނެ ފަދަ ރަނގަޅު ފެންވަރަކަށް ހައްދަވައި ދެއްވާނެ ކަމަށް އިބޫ ވަނީ ވައުދުވެ ވަޑައިގެންފައެވެ.\nވެލިދޫ އަށް އިބޫ ވަޑައިގަތުމުން ވެލިދޫއިން ކީ ހޫނު މަރުހަބާއަށް އިބޫ ވަނީ ޝުކުރު އަދާކުރައްވާފައެވެ.


ފެނަކައިގެ ކުރީގެ ދެ ވެރިޔަކަށް ދައުވާކުރަން ފޮނުވައިފި\nނުނިމި އޮތް މަޝްރޫއަކަށް ފައިސާ ދޫކުރި ފެނަކައިގެ ކުރީގެ އިސް ދެ ވެރިޔަކަށް ދައުވާކުރަން ފޮނުވައިފި\n22 ސެޕްޓެންބަރު 2021 - 22:03 0\nއެންޓި ކޮރަޕްޝަން ކޮމިޝަންގެ މެމްބަރުން. -- ފޮޓޯ: އަދަދު\nފެނަކަ ކޯޕަރޭޝަނަށް ބިލިން ސޮފްޓްވެއާއެއް ހަދައިދޭން އަމިއްލަ ކުންފުންޏަކަށް ހަވާލުކުރި މަސައްކަތެއްގައި، އެ ސޮފްޓްވެއާ ނިމިގެން ނުލިބެނީސް، އެ މަސައްކަތަށް ފައިސާ ދޫކުރިކަމުގެ ތުހުމަތުގައި ފެނަކައިގެ ކުރީގެ ދެ އިސްވެރިޔަކާއި ދެކޮޅަށް ދައުވާކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނެރަލްގެ އޮފީހަށް މިއަދު ފޮނުވައިފި އެވެ.\nއެ މައްސަލައާ ގުޅިގެން އޭސީސީން ދައުވާކޮށްދިނުމަށް އެދިފައިވާ ދެ ފަރާތަކީ ފެނަކައިގެ ކުރީގެ އިންފޮމޭޝަން ކޮމިއުނިކޭޝަން ޓެކްނޮލޮޖީ ޑިޕާޓްމަންޓުގެ ހެޑު އިސްމާއިލް ޝަމްއޫން، މ. ފެހިވިދުވަރުގެ، ކ. މާލެ އަދި އެ ކުންފުނީގެ ސޭލްސް އެންޑް ބިލިން ޑިޕާޓްމަންޓްގެ ވެރިއެއްގެ ގޮތުގައި އޭރު ހުންނެވި އަހުމަދު ނަޖާހް، ނަންބަރު ރސ 13142، ކ. މާލެ އެވެ.\nއެ މައްސަލައިގައި އޭސީސީން ބުނީ ފެނަކަ ކޯޕަރޭޝަނުން އެ ކުންފުނީގެ ކަސްޓަމަރުންނަށް ބިލްކުރުމަށްޓަކައި 2017 ވަނަ އަހަރުގެ ތެރޭގައި ބިލިން ސޮފްޓްވެއާއެއް ހެދުމަށް ޝުވެކް މޯލްޑިވްސް ޕްރައިވެޓް ލިމިޓެޑް ނަމަކަށް ކިޔާ އަމިއްލަ އާ ހަވާލުކުރި ކަމަށެވެ. ނަމަވެސް، އެ ސޮފްޓްވެއާ އަދި މިހާތަނަށް ވެސް ފެނަކައަށް ލިބިފައިނުވާއިރު، އެ ސޮފްޓްވެއާ ނިމުނުކަމަށް ލިޔުން ދޫކޮށް، އެ މަސައްކަތަށް ފައިސާ ދީފައިވާކަމަށެވެ.\nއެ މައްސަލައިގައި ތުހުމަތުވާ ދެ މީހުންގެ މައްޗަށް އޭސީސީން ކުރަން އެދިފައި ވަނީ ގާނޫނުލް އުގޫބާތުގެ 513 ވަނަ މާއްދާގެ (ށ) ދަށުން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ދައުވާއާއި ކޮރަޕްޝަން ހުއްޓުވުމާ މަނާކުރުމުގެ ގާނޫނުގެ 12 ވަނަ މާއްދާގެ (ހ) ގެ ދަށުން ކޮރަޕްޝަންގެ އަމަލެއް ހިންގާފައިވާކަމުގެ ދައުވާ އެވެ.\nއޭސީސީން އެ މައްސަަލައާ ގުޅިގެން ނެރުނު ބަޔާނުގައި ބުނެފައިވަނީ ޝުވެކަށްދީފައިވާ ސޮފްޓްވެއާ މަޝްރޫއަކީ ތިން މަރުހަލާއަކަށް ބަހާލައިގެން ކުރިޔަށް ގެންދަން ހަމަޖެހިފައިވާ މަޝްރޫއެއްކަމަށެވެ. އަދި އެ މަޝްރޫއުގެ ކޮލިޓީ ކޮންޓްރޯލަރަކީ ޝަމްއޫން ވެރިޔަކަށް ހުންނެވި އައިސީޓީ ޑިޕާޓްމެންޓެވެ.\nކޮންމެ މަރުހަލާއަކަށް ފަހު ޝުވެކުން ދޭ އިންވޮއިސް އެ ޑިޕާޓްމެންޓުން ބަލައި އެޕްރޫވްކުރަން ވެސް އެއްބަސްވުމުގައި އޮތް ނަމަވެސް އެކަން އެ ޑިޕާޓްމެންޓުން ކޮށްފައިނުވާކަން އޭސީސީން ވަނީ ފާހަގަކޮށްފަ އެވެ. އަދި ސޮފްޓްވެއާގައި ހުންނަންޖެހޭނެކަމަށް އެއްބަސްވުމުގައި ބަޔާންކޮށްފައިވާ ގިނަ ކަންކަން ޝުވެކުން ފުރިހަމަކޮށްފައިނުވާކަން އޭސީސީގެ ތަހުގީގަށް ހޯދިފައިވެ އެވެ. އެކަންކަން ބެލުމަކީ ޑިޕާޓްމެންޓުގެ ހެޑުގެ ހައިސިއްޔަތުން ޝަމްއޫންގެ ޒިންމާއެއްކަން އޭސީސީން ފާހަގަކުރެ އެވެ.\nއެއްބަސްވުމުގައިވާ ގޮތުންނަމަ އެ ސޮފްޓްވެއާ ނިންމަން ޖެހޭ ތާރީހަކީ ނޮވެމްބަރު 8، 2017 އެވެ. އެކަމަކު އޭގެ އެއް އަހަރު ދުވަސްފަހުން ވެސް އެއްބަސްވުމުގައި ބަޔާންކޮށްފައިވާ ގޮތަށް ސޮފްޓްވެއާ ނިންމާފައިނުވާކަމަށް އޭސީސީން ބުނެ އެވެ.\nއެކަމަކު ނޮވެމްބަރު 6، 2017 ވަނަ ދުވަހު ސޮފްޓްވެއާގެ މަސައްކަތް ޝުވެކުން ނިންމާފައިވާކަމަށް ބަޔާންކޮށް ޝުވެކުން ފެނަކައަށް ހުށަހެޅި ސިޓީއެއްގައި ޝަމްއޫންއާއި ނަޖާހު ވެސް ސޮއިކޮށްފައިވާކަމަށް އޭސީސީން ތަހުގީގުގެ ޑޮކިއުމެންޓްތަކާއި ހަވާލާދީ ބުނެ އެވެ. އަދި އެ ސޮފްޓްވެއާ ފެނަކައިގެ ސާވާއެއްގައި ހޯސްޓުކުރެވެން އޮއްވާ، އެއްބަސްވުމުގައި ބަޔާންކޮށްފައި ނެތް ގޮތަކަށް އެ ސޮފްޓްވެއާ ޝުވެކުގެ ސާވާއެއްގައި ހޯސްޓުކުރަން ހުއްދަދީ އެކަމަށްޓަކައި ފައިސާ ދޫކުރަން އައިސީޓީ ޑިޕާޓްމަންޓުން ފެނަކައިގެ ފައިނޭންސް ޑިޕާޓްމެންޓަށް މެމޯއެއް ފޮނުވާފައިވާކަމަށް އޭސީސީން ބުނެ އެވެ.\nއަދި ސޮފްޓްވެއާގެ ބާކީ ދެ މަރުހަލާގެ މަސައްކަތް އަދި މަޝްރޫއުގެ ބަދަލުތަކެއްގެ މަސައްކަތް ވެސް އޮއްވާ އެ މަސައްކަތްތައް ނިންމާފައިވާކަމަށް ބުނެ އެ މަސައްކަތަށްވާ ފައިސާ ދޫކޮށްދިނުމަށް އައިސީޓީ ޑިޕާޓްމަންޓުން ފެނަކައިގެ ޓެންޑާ ސެކްޝަނަށް އިންޓާނަލް މެމޯއެއް ފޮނުވާފައިވާކަމަށް އޭސީސީގެ ތަހުގީގަށް ވަނީ ހޯދިފަ އެވެ. އެ މެމޯގައި ސޮއިކޮށްފައިވަނީ ޝަމްއޫންކަން ވެސް އޭސީސީގެ ތަހުގީގަށް ހޯދިފައިވެ އެވެ.\nއަދި މަޝްރޫއު ނުނިމި އޮއްވާ އެ މަސައްކަތަށްވާ ފައިސާ ފުރިހަމަ އަދަދުން ޝުވެކަށް ދޫކޮށްފައިވަނީ، ޝަމްއޫންއާއި ނަޖާހުގެ ސޮއިކޮށްފައިވާ ހުއްދަތަކަކަށް ރިއާޔަތްކޮށްގެންކަމަށް އޭސީސީގެ ތަހުގީގަށް ހޯދިފައިވާކަން ވެސް އެ ކޮމިޝަނުން ވަނީ ފާހަގަކޮށްފަ އެވެ. އެހެންނަމަވެސް އެ މައްސަލައިގައި ދޫކޮށްފައިވަނީ ކިހާ އަދަދެއްގެ ފައިސާއެއްކަމެއް އޭސީސީން ހާމަކޮށްފައެއް ނުވެ އެވެ.\nއާ އިންޖީނުގެއަކާ އެކު ފުޅަދޫ ރައްޔިތުންގެ ހިތްދަތިކަމަށް ނިމުން


Award eh beynumeh noon, beynumee World Cup: Modric\nއިންޑަވިޖުއަލް އެވޯޑެއް ހޯދުމުގެ ވިސްނުނު ނުގެންގުޅޭ ކަމަށާއި ބޭނުމީ ވޯލްޑްކަޕް ކާމިޔާބު ކުރަން ކަމަށް ކްރޮއޭޝިއާގެ ކެޕްޓަން ލުކަ މޮޑްރިޗް ބުނެފި އެވެ.\nގިނަ ބަޔަކު ފާހަގަ ކުރާ ގޮތުގައި، މިފަހަރުގެ ވޯލްޑްކަޕުގެ މޮޅު ކުޅުންތެރިޔާގެ އެވޯޑް މޮޑްރިޗަށް ލިބުމުގެ ފުރުސަތު ބޮޑެވެ. ޕޯޗްގަލްގެ ކްރިސްޓިއާނޯ ރޮނާލްޑޯ އާއި އާޖެންޓީނާގެ ލިއޮނަލް މެސީއަށް ދެ ވަނަ ބުރާ ހަމައިން ވޯލްޑްކަޕު ނިމިފަ އެވެ.\nކްރޮއޭޝިއާ ވޯލްޑްކަޕު ފައިނަލަށް ދިއުމާ ރެއާލް މެޑްރިޑާއެކު ޗެމްޕިއަންސް ލީގް ހޯދުމުން، ގިނަ ބަޔަކު ފާހަގަ ކުރާ ގޮތުގައި ދުނިޔޭގެ އެންމެ މޮޅު ކުޅުންތެރިޔާގެ އެވޯޑަށް މޮޑްރިޗް ވާދަ ކުރުމަކީ ގާތް ކަމެކެވެ.\nމޮޑްރިޗް ބުނީ، ދުނިޔޭގެ މޮޅު ކުޅުންތެރިޔާގެ އެވޯޑަށް އޭނާ ނޮމިނޭޓް ވެއްޖެނަމަ އުފާ ވާނެ ކަމަށެވެ. ނަމަވެސް އެއަށްވުރެ ބޮޑަށް އޭނާ ވިސްނަނީ ވޯލްޑްކަޕު ގައުމީ ޓީމަށް ހޯދައިދިނުމަށް ކަމަށް ތަޖުރިބާކާރު މިޑްފީލްޑަރު ބުންޏެވެ.\n"އަހަރެން ހަމައެކަނި ވިސްނާ ކަމަކީ އަހަރެންގެ ޓީމަށް ކާމިޔާބު ހޯދައިދޭން،" މާދާމާގެ މެޗާ ގުޅިގެން ބޭއްވި ނޫސް ކޮންފަރެންސްގައި ވާހަކަ ދައްކަމުން މޮޑްރިޗް ބުންޏެވެ. "މޮޅު ކުޅުންތެރިޔާގެ އެވޯޑް ލިބޭނެ ކަމަށް ލަފާ ކުރެވޭ ލިސްޓްގައި އަހަރެން ހިމެނުމަކީ އުފާވާނެ ކަމެއް، ނަމަވެސް ވަކިވަކި އެވޯޑްތަކާ މެދު އަހަރެން ނުވިސްނަން، އަހަރެން ބޭނުމީ ކޮރޭޝިއާއަށް ވޯލްޑްކަޕު ހޯދައިދޭން."\nމޮޑްރިޗާއެކު ކްރޮއޭޝިއާގެ މެދުތެރޭގައި ހިއްސާވާ އަނެއް މިޑްފީލްޑަރު އީވާން ރަކިޓިޗް ބުނީ، މުބާރާޓުގެ މޮޅު ކުޅުންތެރިޔާގެ އެވޯޑް މޮޑްރިޗަށް ހައްގު ކަމަށާއި ނަމަވެސް މުޅި ޓީމުން ބޭނުންވަނީ ވޯލްޑްކަޕު ހޯދަން ކަމަށެވެ.\n"މުބާރާތުގެ މޮޅު ކުޅުންތެރިޔާގެ އެވޯޑް ކްރޮއޭޝިއާއަށް ލިބެން ޖެހޭނެ، އެ އެވޯޑް އަހަރެމެންގެ ކެޕްޓަން މޮޑްރިޗަށް ހައްގު،" އިއްޔެ ނޫސްވެރިންނާ ވާހަކަ ދައްކަމުން ރަކިޓިޗް ބުންޏެވެ.\n"އަހަރެން ޔަގީން ކުރަން ފީފާއިން ނިންމާނީ އޭނާ [މޮޑްރިޗް] އަށްކަން، އަދި މުބާރާތުގެ އެންމެ މޮޅު 11 ކުޅުންތެރިންގެ ތެރޭގައި ކްރޮއޭޝިއާގެ ކުޅުންތެރިން ހިމެނެން ޖެހޭނެ، ނަމަވެސް އެއިން އެއްވެސް ކަމަކަށް އަހަރެމެން ނުވިސްނަން، އަހަރެމެން ބޭނުމީ ވޯލްޑްކަޕް."


2023 ގައި އޮންނަ ރިއާސީ އިންތިހާބުގައި ކާމިޔާބުކުރާނީ އެމްއެންޕީން: ނާޒިމް | Sandhaanu\n2023 ގައި އޮންނަ ރިއާސީ އިންތިހާބުގައި ކާމިޔާބުކުރާނީ އެމްއެންޕީން: ނާޒިމް\nކުރިއަތް އޮތް 2023 ވަނައަހަރުގެ ރިއާސީ އިންތިހާބުގައި ވާދަކޮށް އިންތިހާބު ކާމިޔާބުކުރާނީ މޯލްޑިވްސް ނޭޝަނަލް ޕާޓީ (އެމްއެންޕީ)ން ކަމަށް އެޕާޓީ އުފެއްދުމުގެ އެންމެ އިސްކޮށްއުޅުއްވާ މަޖިލީހުގެ ދަނގެތި ދާއިރާގެ މެންބަރު މުހައްމަދު ނާޒިމް ވިދާޅުވެއްޖެ އެވެ.\nއެ ޕާޓީން ބޭއްވި ފުރަތަމަ ނޫސްވެރިންގެ ބައްދަލުވުން މިއަދު ބޭއްވި އިރު މި ބައްދަލުވުމުގައި ވާހަކަފުޅު ދައްކަވަމުން ކުރީގެ ޑިފެންސް މިނިސްޓަރު ނާޒިމް ވިދާޅުވީ ސިޔާސީ ޕާޓީއެއް އުފެއްދުމުގެ އެންމެ ބޮޑު ބޭނުމަކީ ރިޔާސީ އިންތިހާބުގައި ވާދަކުރުން ކަމަށާ، ކުރިއަށް އޮތް ރިއާސީ އިންތިހާބުގައި ވާދަކޮށް ކާމިޔާބުކުރާނީ އެޕާޓީންކަމާމެދު ޝައްކެތް ނުކުރައްވާ ކަމަށެވެ.\nއަޅުގަނޑަކަށް 2023 ވަނަ އަހަރާ ދޭތެރޭ އެއްވެސް ޝައްކެއް ނެތް. އަޅުގަނޑަށް އެބަފެނޭ ﷲއިރާދަކުރެއްވިއްޔާ 2023 ވަނަ އަހަރުގެ ނޮވެމްބަރު 11 ވަނަ ދުވަހު އަޅުގަނޑުމެން ޕާޓީގެ ކެންޑިޑޭޓުން ހުވާކުރައްވާނެ މަންޒަރު،” ނާޒިމް ވިދާޅުވި އެވެ.\nނާޒިމް ވިދާޅުވީ އެޕާޓީން ޓިކެޓް ދޭނީ ޕާޓީން ބާއްވާ ޕްރައިމަރީ ކާމިޔާބު ކުރައްވާ ބޭފުޅަކަށް ކަމަށާއި ޕްރައިމަރީގައި އޭނާ ވެސް ވާދަކުރައްވާނެ ކަމަށެވެ. އަދި ޕްރައިމަރީއާއި އެ ޕާޓީގެ އެހެން އިންތިހާބުތައް ބަލައި މޮނިޓާކުރުމަށް ތިންވަނަ ފަރާތެއް ހަރަކާތްތެރިވާނެ ކަމަށް ވެސް ނާޒިމް ވިދާޅުވިއެވެ.\nމި ޕާޓީގެ ލީޑަޝިޕްގައި ހަރަކާތްތެރިވާ ބޭފުޅުންނަށް ގިނަވެގެން ދެ ދައުރަށް ވުރެ އިތުރަށް ލީޑަޝިޕް މަގާމުތަކުގައި މަސައްކަތް ނުކުރެވޭ ގޮތް ހެދުމަށް އަސާސީ ގަވައިދުގައި ހިމަނާނެ ކަމަށްވެސް ނާޒިމް ވިދާޅުވިއެވެ. އޭނާ ވިދާޅުވީ އެގޮތަށް ހަމަޖައްސަނީ ޒުވާނުންނަށް ފުރުސަތު ދިނުމަށްކަމަށެވެ.\nއޭނާ ވިދާޅުވީ އެމްއެންޕީ އަކީ ވަކި މީހެއްގެ ވަށައިގެން އެނބުރޭ ސިޔާސީ ޕާޓީއެއް ނުވާނެ ކަމަށެވެ.\nނާޒިމް ވިދާޅުވި ގޮތުގައި އެމްއެންޕީ ވެގެންދާނީ ސިޔާސީ މައިދާނަށް ރައްޔިތުންގެ އިތުބާރު ގެއްލިފައި އޮތް އޮތުން ހޯދައިދޭ ޕާޓީ އަކަށެވެ. އަދި އެ ޕާޓީ އަކީ ދިވެހި ރައްޔިތުންނަށްޓަކައި އުފައްދާ ޕާޓީ އަކަށް ވާތީވެ ދިވެހި ހުރިހާ ރައްޔިތުން އެ ޕާޓީއާ ގުޅުމަށްވެސް ނާޒިމް ވަނީ ދައުވަތު ދެއްވާފަ އެވެ.\nއެމްއެންޕީ، ސިޔާސީ ޕާޓީއެއްގެ ގޮތުގައި އުފެއްދުމަށް އިލެކްޝަންސް ކޮމިޝަނުން މިމަހުގެ 15 ވަނަ ދުވަހު ހުއްދަ ދީފައިވަނީ ވިލިމާލެ ދާއިރާގެ މެންބަރު އަދި ނާޒިމްގެ ދެބެންގެދެދަރި ކޮއްކޮ އަހްމަދު އުޝާމަށެވެ.\nއެމްއެންޕީ އުފެއްދުމުގައި އުޝާމް އާއި ނާޒިމްގެ އިތުރުން ހަރަކާތްތެރިވަނީ ތިމަރަފުށި ދާއިރާގެ މެންބަރު އަބްދުﷲ ރިޔާޒުއާއި، ނިލަންދޫ ދާއިރާގެ މެންބަރު އަބްދުލްމުހުސިން އަބްދުލްހަމީދު އަދި ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) އެވެ.\nރައްޔިތު މީހާ ޖުލައި 26, 2021 At 5:37 ޕމ\nފުރަތަމަ ވިސްނަންވާނެ 2012އަހަރު ތިބުނާ ނާޒިމް އިސްވެހުރެގެން ރާއްޖޭގައި ހޮވިފައިވާ ގާނޫނީ ވެރިކަން ހަރާން ބަޢާވާތަކުން ޝަރުތަކާއި ނުލައި ބަދަލުކުރުމީ ގިނަމީހުން ބަލައި ގަންނާނޭކަމެއްނޫން!އެއީ ކޮންމެފަދަ މީހަކުން މިސާލަކަށް މަގޭ ބައްޕަކުރިޔަސް ވވވ ގޯސްނުބާކަމެއް،ވީމާ މަށާއި، މަގޭޢާއިލާކުން އެފަދަ އެއްވެސް މީހަކަށް ދުވަހަކުވެސް ވޯޓުނުދޭނޭވާހަކަ މާތްﷲގަންދީ ހުވާކޮއްފަބުނަން!!!ސޮރީ ބާއީއަކަށް،


Bridge taxi aguthah reyhakah, transport aguthah park kohfai!\n11 ނޮވެންބަރ 20184ކޮމެންޓް\nބްރިޖް ޓެކްސީ އަގުތައް ރޭހަކަށް، ޓްރާންސްޕޯޓުގެ އަގުތައް ޕާކް ކޮށްފައި!\nމާލެ، ހުޅުލެ އަދި ހުޅުމާލެ ގުޅާލަދިން ސިނަމާލެ ބްރިޖާއި ލިންކްރޯޑުން އެތައް ފަސޭހަތަކެއް ލިބިއްޖެ އެވެ. ހުޅުމާލޭ ފެރީ ޓާމިނަލް ފަޅުކޮށްލާ، އެންމެން އެ މަގުން ދަތުތުތައް ފަށާނީ އެކަމުން ބޮޑު ލުޔެއް ލިބޭތީ އެވެ. ވިޔަފާރީގެ ގޮތުން ބަލާއިރު ވެސް އެތައް ފަސޭހަ ތަކާއި، ފުރުސަތުތަކެއް މި ދިގު މާގާއި ބްރިޖުގެ ސަބަބުން ހުޅުވިއްޖެ އެވެ.\nމިފަދަ އެއް މިސާލަކީ، ޓެކްސީ ދަތުރުތަކެވެ. ޑިމާންޑް ބޮޑުވެ، ވާދަވެރިކަން އިންތިހާ އެވެ. އެގޮތުން މާލޭގައި މީގެ ކުރިން އާންމުކޮށް، ޕްރައިވެޓް ކާރުތައް ޓެކްސީ ދަތުރުތަކަށް ނިކުމެގެން ނޫޅުނު ނަމަވެސް، މިހާރު އެކަން މި ވަނީ ފެށިގެން ގޮސްފަ އެވެ.\nދެން އޮތީ ދަތުރުތަކުގެ އަގުތަކެވެ. ޓްރާންސްޕޯޓް އޮތޯރިޓީން އިއުލާނުކޮށްފައިވަނީ، ރިޖު ހުރަސްކޮށް ހުޅުމާލޭން މާލެ އަށް އަދި މާލޭން ހުޅުމާލެ އަށް ކުރާ ދަތުރު ތަކަށް ނެގޭނީ ގިނަ ވެގެން 40ރ. ކަމަށެވެ. އަދި ރޭގަނޑު 12 ގެ ފަހުން ނުވަތަ ޑިކީ އަށް އެއްޗެއް ލައިގެން ކުރާ ދަތުރެއް ނަމަ 45 ރުފިޔާ ނެގިދާނެ އެވެ. ހުޅުމާލޭން ހުޅުލެ އަށް އަދި މާލޭން ހުޅުލެ އަށް ކުރާ ދަތުރުތަކަށް ނެގޭނީ 35ރ. ކަމަށް ޓްރާންސްޕޯޓް އޮތޯރިޓީން ބުނެ އެވެ.\nނަމަވެސް މި އަގުތަކަކީ ހަމައެކަނި ޓްރާންސްޕޯޓުން އިއުލާނު ކޮށްފައި އޮތް އަގުތަކެކެވެ. ޓެކްސީ ޑްރައިވަރުން ވަނީ އެއްބަސް ކިޔާފައި މި އަގުތައް "ޕާކަށް ޖަހާފަ" އެވެ. އެ މީހުން ދަތުރުތައް ކުރަނީ 100ރ. އަށެވެ. ކުރީގައި އާންމުކޮށް ދަތުރުތައް ކުރީ 150ރ. އިން ފެށިގެން 200ރ. އާ ދެމެދުގަ އެވެ.\nދެން އޮތީ ޕްރައިވެޓް ކާރުތަކުން ދަތުރު ކުރާ އަގުތަކެވެ. ޓެކްސީ ތަކަށް ވުރެ މާ ރަނގަޅެވެ؛ ބައެއް ޕްރައިވެޓް ކާރުތަކުން މާލޭގެ ހެންވޭރުން ހުޅުމާލެ އަށް ކުރާ ދަތުރެއް ނަމަ 50ރ. ވެސް ނަގަ އެވެ. އަނެއް ބަޔަކު 60ރ. އާއި 70ރ. އަދި 80ރ. އަށެވެ؛ ޓެކްސީތަކުން ނަގާ 100ރ، އަށް ވުރެ އަގުތައް ރަނގަޅެވެ.\nޓްރާންސްޕޯޓުން ބުނެފައިވާ ގޮތުގައި އެ ތަނުން އިއުލާނުކޮށްފައިވާ އަގުތަކަށް ވުރެ ބޮޑު އަގުތަކުގައި ޓެކްސީ ދަތުރުތައް ކުރާނަމަ ޓެކްސީ ހުއްދަ ބާތިލް ކުރާނެ އެވެ. ނަމަވެސް މިހާތަނަށް އެއްވެސް ޓެކްސީއަކާ ދެކޮޅަށް ފިޔަވަޅު އެޅިކަމެއް ސާފެއް ނުވެ އެވެ.\nޓެކްސީ ސެންޓަރުތަކުން، ބްރިޖް ދަތުރުތަކުގެ ޒިންމާ ނުނަގަ އެވެ. ގިނަ ފަހަރަށް ޓެކްސީ ސެންޓަރަކަށް ބްރިޖް ދަތުރަކަށް ގުޅުމުން އެތަނުން ދޭނީ ޓެކްސީ ޑްރައިވަރެއްގެ ނަންބަރެވެ. އަދި އޭނާ އަށް ގުޅައިގެން ކުރިއަށް ގެންދިއުމަށް ބުނާނެ އެވެ.\nޓްރާންސްޕޯޓް އޮތޯރިޓީން މިކަމަށް ހައްލެއް ހޯދާދޭން ޖެހެ އެވެ. ޓެކްސީ ތަކުގެ އަގުތައް ކޮންޓްރޯލް ކުރާނެ އެހެން މެކޭނިޒަމެއް ގާއިމް ކޮށްގެން ނަމަވެސް، ޓްރާންސްޕޯޓުގެ އަގުތަކަށް އެ މީހުން އިހުތިރާމް ކުރާނެ ގޮތްތަކެއް ހަދަން ޖެހޭ ކަމަށް ގިނަ ބަޔަކު ދެކެ އެވެ.\nކޮބާ މައްސަލައަކީ. ޓެކްސީ އަގު ނުހިފޭޓިއްގެން ހޭބަލިވާވަރެއްނުވޭ. ބޯހިޔާވަހި ކަމުގެ އަގު ހިފޭއްޓިއްޔާ މާތާހިރުވާނެ\nބަހުގަ މިވަގުތު ހިލޭ ދަތުރު ކުރެވޭ. 10ރ ނަގަން ފެށިޔަސް4މީހުނަށް 40ރ. ގެއިން ބަހަށް ކާރުގަ 25ރ، ބަހުން ގެއަށް 25ރ. ޖުމްލަ 90ރ.4މީހުން ޖާގައިގެ އެއަރކޯން ކާރުގަ ގެއިން ގެއަށް 90ރ އަށް ތުރެން ކުޑަ އަގުގަ ދާން ބޭނުމިއްޔާ ތީ ސިކުޑީގެ މައްސަލައެއް.\nބަސް ނުވަތަ ފެރީ ޚިޔާރު ކުރައްވާ.\nއަތްފޯރާ ޢަގެއްގައި ސަރުކާރުން ބަސްދަތުރު ތައާރަފު ކުރަން ފެނޭ. ޢޭރުން ލާރި ހޯދާނެ މޮޅު ގޮތެއް ޓެކްސީ ޑްރައިވަރުން ވިސްނާނެތާ،މިހާރު އެމީހުންނަށް އެނގޭ އެނޫން ބަޔަކު ނެތްކަން.ޕަބްލިކް ޓްރާންސްޕޮޓޭޝަން އޮންނަ ނަމަ އަގު އުފުލިގެންނުދާނެ\nބްރިންގް އުބާ... ވީނީޑް އޫބާ... ޓެކްސީ ސެންޓަރުތަކައި އަގު ތައް އަމިއްލަޔައް ޑިސައިޑު ކުރުން ނިމާލާ.. އެކްޗުއަލް ޓްރެވެއް ޑިސްޓެންސް އިން ޗާޖުވާގޮތައް އުބާ ނޫނީ ސިމިލާ ޕްރޮޑަކްޓެއް ގެނޭ.. ޕްރޮޓެކްޓް ކޮންޒިއުމާސް...\nބޭރުގެ މަސް ބޭނުމުގެ މުބާރާތެއްގައި ހަތަރު ދިވެހި އޮބްޒާވަރުން\nއެއާޕޯޓުގައި މުވައްޒަފުންނަށް ޕާކިން ޒޯނެއް ހަދައިފި\nކަނޑު ދަތުރު ކުރާއިރު ސަމާލުވުމަށް އަންގައިފި\nރައީސް ޔާމީނުގެ ޝަރީއަތުގެ އަޑުއެހުމެއް އާދީއްތަ ދުވަހު


Dhirey thaketheege Soora kurun Islam dheenuga manaee keeve?\nފުރަތަމަ ޞަފްޙާThauheedhDhirey thaketheege Soora kurun Islam dheenuga manaee keeve?\nAruzam 9:29 PM\nެއެކަލޭގެފާނުގެ ފޮތްކަމުގައިވާ (މުޙައްރަމާތު އިސްތަހާނަ ބިހާ ކަޘީރުން މިނައް ނާސި)" ގިނަމީހުން ލުއިކޮށްލަމުންދާ ޙަރާމްކަންތައްތައް" މިފޮތުގައި މަތީގައިވާ ސުރުހީގެ ދަށުން ލިޔުއްވާފައިވާ ލިޔުމެއްގައިވެއެވެ.\nޢަބްދުﷲ ބިން މަސްޢޫދު ރަޟިޔަﷲ އަންހު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވި ކަމަށް ރިވާކުރައްވާފައިވެއެވެ.\n"ޤިޔާމަތް ދުވަހުން ﷲ އެންމެ ގަދަފަދަ ޢަޒާބު ދެއްވާ މީހުންނަކީ ޞޫރަކުރާ މީހުންނެވެ" (ޞަޙީޙް ބުޚާރީ)\nއަބޫހުރައިރާ ރަޟިޔަﷲ އަންހު ރަސޫލުﷲ ޞައްލަﷲ އަލައިހި ވަސައްލަމަގެ އަރިހުން ރިވާކުރައްވާފައިވާ ޙަދީޘް ބަސްފުޅެއްގެ މާނައިގައިވެއެވެ.\n"ތިމަންރަސްކަލާނގެ ތަކެތި ހައްދަވާ ގޮތަށް ތަކެތި ހަދާ މީހުންނަށްވުރެ ވަކިން އަނިޔާވެރިކަން ބޮޑުވެގެންވަނީ ކޮންބަޔެއްހެއްޔެވެ؟ އެމީހުން ފަހެ އެންމެ ޒައްރާއެއް ހަދާބަލާށެވެ. ނުވަތަ އޮއްޓަރެއް ހަދައިބަލާށެވެ. ނުވަތަ ގޮދަންފުށެއް ހަދައިބަލާށެވެ. " (ޞަޙީޙް ބުޚާރީ އަދި މުސްލިމް)\nއިބުނު ޢައްބާސް ރަޟިޔަﷲ އަންހު ވިދާޅުވެފައިވެއެވެ.\n"ސޫރަކުރާ ކޮންމެ މީހެއްވަނީ ނަރަކައިގައެވެ. އޭނާ ހަދާ ކޮންމެ ސޫރައަކަށް އޭނާއަށް ފުރާނައެއް ދެއްވޭ ހުއްޓެވެ. އަދި ނަރަކައިގައި އޭނާއަށް އަޒާބުދެއްވޭ ހުއްޓެވެ. " އަދިވެސް އިބުނު ޢައްބާސް ރަޞިޔަﷲ އަންހު ވިދާޅުވެފައިވެއެވެ. " ތިބާ ސޫރަ ހަދަން ކޮންމެހެން ބޭނުންނަމަ ގަސްގަހާ ގެއްސާއި އަދި އެނޫންވެސް ފުރާނަނެތް އެއްޗެހީގެ ފޮޓޯކުރަހާށެވެ. "\nމި ޙަދީޘްފުޅުތަކުން ސާފުކޮށް އެނގޭގޮތުގައި ދިރޭތަކެތީގެ ސޫރަކުރުމަކީ ޙަރާމްކަމެކެވެ. އެއީ އިންސާނުންނަށް ވީ ކަމުގައިވިޔަސް އަދި ދިރޭތަކެއްޗަށް ވީ ކަމުގައި ވިޔަސްމެއެވެ. ތަސްވީރު ތުރީޑީކޮށްވިޔަސް އަދި ޓޫޑީކޮށް ކަމުގައި ވިޔަސް މެއެވެ. މިފަދަ ތަކެތީގެ ތަސްވީރުކުރުންވަނީ މަނާކުރެވިގެންނެވެ. އެއީ ކުރެހި ކަމުގައިވިޔަސް، ކަނޑާ ނެގިކަމުގައި ވިޔަސް، ކޮށާމަށައިގެން ކަމުގައިވިޔަސް، ނުވަތަ ކުލޭއިން ހެދިކަމުގައި ވިޔަސް މެއެވެ. މިކަން މަނާކުރައްވާފައިވާ ޙަދީޘްތަކުގައި މިހުރިހާ ގޮތްތަކެއް އަދި ސޫރަކުރެވެން ހުރި ހުރިހާ ގޮތްތަކެއް މަނާކުރައްވައެވެ.\nޝަރީޢަތުގައި ބަޔާންވެފައިވާ ގޮތް ކޮންމެ މުސްލިމަކުވެސް އެއްވެސް ދެކޮޅުހެދުމަކާއި ނުލައި ޤަބޫލުކުރުމަކީ އެމީހެއްގެ މައްޗަށް އޮތް ވާޖިބެކެވެ. ބަޔެއް މީހުން ބުނެއުޅެއެވެ. " އެންމެ ރަނގަޅެވެ. އަހަރެން މި ތަސްވީރުތަކަށް އަޅުކަން ކޮށް އަދި ސަޖިދައެއް ނުކުރަމެވެ."\nނަމަވެސް ތިބާ ގާތުން ބަލައިފިނަމަ މިޒަމާނުގައި ފޮޓޯނެގުމާއި އަދި ސޫރަކުރުމުގެ ސަބަބުން އުފެދޭ ފިތުނަތަކުގެ ބޮޑުކަން ފެންނާނެއެވެ. މި މަނާކުރެއްވުމުގެ ފަހަތުގައި ވާ މަތިވެރި ޙިކުމަތް އެނގިގެންދާނެއެވެ. " މިތަސްވީރުތަކުގެ ސަބަބުން ވަހުޝީ ޖިންސީ އެދުންވެރިކަން ޢާންމުވެ މުޖުތަމަޢުގެ އިޖުތިމާއީ ހަމަނުޖެހުން ގެއްލުމަށް މެދުވެރިއެވެ."\nމުސްލިމުން އެމީހުންގެ ގެތަކުގައި އެއްވެސް ތަސްވީރެއް ބަހައްޓައިގެން ނުވާނެއެވެ. ސަބަބަކީ މިފަދަ ތަސްވީރުތައް ހުންނަ ކަމުގައި ވާނަމަ އެގެޔަކަށް މަލާއިކަތް ބޭކަލުން ނުވަންނަހުއްޓެވެ. ރަސޫލުﷲ ޞައްލަﷲ އަލައިހި ވަސައްލަމަ ޙަދީޘް ކުރެއްވި ބަސްފުޅެއްގެ މާނައިގައިވެއެވެ.\n"މަލާއިކަތް ބޭކަލުން އެގެޔެއްގައި ތަސްވީރާއި އަދި ކުއްތާ ވާ ގެޔަކަށް ވަދެވަޑައި ނުގަންނަވާ ހުއްޓެވެ. " (ޞަޙީޙް ބުޚާރީ)\nވަރަށްގިނަ ގެތަކުގައި ތަފާތުވައްތަރުގެ ބުދުތައް ބަހައްޓާފައި ހުރެއެވެ. އަދި ކާފަރުން އަޅުކަންކުރާ ބުދުތައްވެސް ބައެއް މީހުން ރީއްޗަކަށް ބަހައްޓާފައި ހުރެއެވެ. މިބާވަތުގެ ބުދު ބެހެއްޓުމުގެ ޙަރާމަކަން ބޮޑުވެގެން ވެއެވެ. އެއީ ފޮރުވާފައި އޮންނަ ފޮޓޯއަކަށްވުރެ އެލުވާފައި ނުވަތަ ފާރުގައި ތަތްކޮށް ނުވަތަ ހަރުކޮށްފައި ހުންނަ ފޮޓޯއެއް ނުބައިވެގެންވާ ފަދައިންނެވެ. ގިނަ ފަހަރަށް ތަސްވީރުވެފައި ވެފައި މަތިވެރިކޮށް ބޮޑާވެ ފަޚުރުވެރިވުމަށް ބޭނުންކުރެވޭ އެއްޗަކަށެވެ.\nއަހަރެމެން ހަނދާނަކަށް ކަމަށްބުނެ ބަހައްޓާ ފޮޓޯތައް އަސްލު ހަނދާނަކަށް ބެހެއްޓުމުގެ ބަދަލުގައި އެހަނދާން ހުންނަން ޖެހޭނީ އަޅުގަނޑުމެންގެ ހިތްތަކުގައެވެ. އެބައިމީހުންގެ މަތިން ހަޤީޤީ ހަނދާންކުރުމަކީ އެބައިމީހުންގެ ފާފަ ފުއްސާވާތޯ ދުޢާކޮށް ރަޙުމަތްލެއްވުން އެދި ދުޢާކުރުމުންނެވެ.\nމިފަދަ ތަސްވީރުތައް އަޅުގަނޑުމެން ނަގަން އެބަޖެހެއެވެ. އެފަދައިން އަމަލުކުރުމަށް ތިބާއަށް އުނދަގޫ ނުވަނީސް އެތަކެތި ނަގައި ސާފުކުރަންއެބަޖެހެއެވެ. ބައެއް ފަހަރަށް މިފަދަ ތަކެތި ޢާންމުވާ މިންވަރީ ކާތަކެތީގެ ބޭރުގަޔާއި ފޮތްތަކުގަޔާއި އަދިވެސް އެނޫންތަންތާގައި ޢާންމުވެއެވެ. އެހާރުންވެސް އެތަކެތި ނައްތާލުމަށްކުރެވެން ހުރި ހުރިހާކަމެއް ކުރުން ތިބާގެ މައްޗަށް ހުއްޓެވެ. އަދި ފޮތްތަކުގައި ހުންނަ ތަފާތު ފާހިޝް ތަސްވީރުތަކާއި މެދުގައި ފަރުވާތެރި ވުން ތިބާގެ މައްޗަށް ހުއްޓެވެ.\nޒަރޫރަތަކަށްޓަކައި ބައެއް ތަސްވީރު ބެހެއްޓުން ހުއްދައެވެ. އެއީ ކާކުކަން އަންގައިދޭ ކާޑުތަކާއި ލައިސެންސުކާރޑާއި އަދިވެސް އިހުތިރާމް ނުކުރެވޭ ގޮތަށް އެއެއްޗެއްގެ މަތިން ހިނގޭގޮތަށް ( މިސާލަށް ދޫލައިގައި ހުންނަ ތަސްވީރު) ފަދަ ތަކެތި ހުއްދައެވެ.\nތަޢާބުނު ސޫރަތުގެ 16 ވަނަ އާޔަތުގައި މާތްﷲ ސުބުހާނަހޫ ވަތަޢާލާ ވަޙީކުރައްވާފައިވެއެވެ.\n(فَاتَّقُوا اللَّـهَ مَا اسْتَطَعْتُمْ)\nމާނައިގެ ތަރުޖަމާ: ވެވުނު (އެންމެ ބޮޑަކަށް) ތިޔަބައިމީހުންގެ ވާޖިބުތައް ﷲއަށް އަދާކޮށް އެއިލާހަށް ބިރުވެތިވާށެވެ.\nބައެއް ބަސްބަހުގެ މާނަ\nސޫރަ: ދިރޭ ކޮންމެއެއްޗެއްގެ ތަސްވީރު ނުވަތަ ފޮޓޯ ނުވަތަ ބުދު. މިސާލަށް އިންސާނުންގެ ސޫރަ، ޖަނަވާރުންގެ ސޫރަކުރުން: ބުދުހެދުން، ފޮޓޯ ނެގުން، ކަނޑާނެގުން، ޓެޓޫޖެހުން، ކުރެހުން،\nމާނައިގެ ތަރުޖަމާ: ޤުރުއާނުގެ ބަސްފުޅުގެ ދޭހަވާ މާނައިގެ ތަރުަޖަމާ. ތަރުޖަމާ ނުވަތަ މާނައަކީ ޤުރުއާނެއް ނޫނެވެ. ނަމަވެސް އެއީ ޤުރުއާނުގެ މާނަ ނުވަތަ މާނައިގެ ތަރުޖަމާއެވެ.\nislam ruling on picture making Thauheedh


SunOnline: Hulhumale gai hedhi aa market ge golhithah kuyyah dhookuranee\nހުޅުމާލޭގައި ހެދި އާ މާރުކޭޓުގެ ގޮޅިތައް ކުއްޔަށް ދޫކުރަނީ\nއައިޝަތު ފަރީޙާ 16 Apr 2019, 09:57\nހުޅުމާލޭގައި އަޅާފައިވާ އާ މާރުކޭޓް -- ފޮޓޯ: ޕީއެސްއެމް\nހުޅުމާލޭ ހުޅަނގު ފަރާތުގައި އަލަށް އިމާރާތްކުރި ލޯކަލް މާރުކޭޓޫ ނުވަތަ "ރަށު މާރުކޭޓު" ގެ ގޮޅިތައް ކުއްޔަށް ހިފުމަށް ބޭނުންވާ ފަރާތްތަކަށް އެ ފުރުސަތު ހުޅުވާލައިފިއެވެ.\nހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ކުރި އިއުލާނެއްގައި ބުނީ ރަށު މާރުކޭޓަކީ ހުޅުމާލޭގައި ދިރިއުޅޭ ރައްޔިތުންނާއި، ހުޅުމާލެއަށް ޒިޔާރަތްކުރާ އެންމެހާ ފަރާތްތަކަށް ރާއްޖޭގައި ހައްދާ މޭވާއާއި ތަރުކާރީގެ ބާވަތްތަކުގެ އިތުރުން ކާބޯތަކެތީގެ ދިވެހި އުފެއްދުންތަކާއި، ރޯމަހުގެ ބާވަތްތައް ފަސޭހަ ކަމާއެކު ހެޔޮއަގުގައި އެއްތަނަކުން ލިބޭނެ މަގުފަހިކޮށްދިނުމަށްޓަކައި، ގާއިމް ކުރި މާރުކޭޓެއް ކަމަށެވެ.\nއިންޑިއާގެ މޯހަން މުތާ އެކްސްޕޯޓްސް އާ ހަވާލުކޮށްގެން ހެދި އެ ލޯކަލް މާރުކޭޓުގައި މޭވާ، ތަރުކާރީ އަދި ކާބޯތަކެތީގެ ދިވެހި އުފެއްދުންތައް ވިއްކުމަށް 69.45 އަކަފޫޓުގެ 37 ގޮޅި އާއި ރޯމަސް ވިއްކުމަށް ހާޢްސަ 69.45 އަކަފޫޓުގެ 20 ގޮޅި ހުންނާނެއެވެ.\nއެޗްޑީސީ އިން ބުނީ އަސާސީ ވަސީލަތްތަކާއެކު ތަރައްގީކުރި އެ ގޮޅިތައް ކުއްޔަށް ހިފަން ބޭނުންވާ ފަރާތްތަކުން 25 އޭޕްރީލް ވަނަ ދުވަހުގެ 9:00 އާއި 15:00 އާއި ދެމެދު ގެ ވަގުތެއްގައި ފޯމު ހުށަހަޅަން ޖެހޭނެ ކަމަށެވެ. ގޮޅި ކުއްޔަށް ހިފަން އެދޭ ފަރާތަކީ އުމުރުން 18 އަހަރު ފުރިފައިވާ ދިވެއްސަކަށް ވާން ޖެހޭނެ ކަމަށާއި ގޮޅި ކުއްޔަށް ހިފަން އެދެނީ ވިޔަފާރިއަކުން ނަމަ ވިޔަފާރި ކުރާތާ ހަ މަސް ވާން ޖެހެނެ ކަމަށް އެޗްޑީސީ އިން ކުރި އިއުލާނުގައި ބުނެފައިވެއެވެ.\nހުޅުމާލޭގައި އަލަށް ހުޅުވިގެންދާ ރަށު މާރުކޭޓު 17 އޭޕްރިލް 2019 ގައި ދައްކާލުމަށްވަނީ ހަމަޖެހިފައެވެ. އިތުރު މައުލޫމާތު ހޯދުމަށް 3355259 އަށް ގުޅާލައްވާ. pic.twitter.com/XOFD3eHK4W\n— HDC (@hdcmaldives) April 15, 2019\nއެޗްޑީސީ އިން ވަނީ ރަށުމާރުކޭޓު ދައްކައިލުމަށް މާދަމާ ހާއްސަ ހަރަކާތެއް ބާއްވަންވެސް ނިންމައިފައެވެ. ރަށު މާރުކޭޓުގެ ގޮޅީގެ ކުއްޔަކީ މަހަކު 3،500 ރުފިޔާ އެވެ. ފޯމު ހުށަހަޅާއިރު 10،500 ރުފިޔާގެ ބޭންކް ގެރެންޓީ އެއް ހުށަހަޅަން ޖެހެއެވެ.


Story: Sihi Sihi\nސިހި ސިހި (ދެވަނަ ބައި)\nއެނދުގައި އިށީންނަމުން ދެފައި ވަށްކޮށްލީމެވެ. ކަންފަތާ ކޮނޑާ ދެމެދަށް ފޯނު ލަމުން ލެޕްޓޮޕް ނަގައި އުނގުމަތީ ބަހައްޓައިލީމެވެ. ސްކުރީނަށް ބަލައިލީމެވެ. ލިބުނީ ހައިރާން ކަމެކެވެ. އަނގަ ހުޅުވުނެވެ. މަޑުމަޑުން ފަހަތަށް ޖެހިލެވުނެވެ. އެނދުން ތެދުވެވުނެވެ. އެއާއެކު ފޯނު ވެއްޓުނެވެ. ފޯނު ޖެހުނީ ފައިތިލައިގައެވެ. ފަޔަށް ތަދުވި ނަމަވެސް ކަޅި ހުރީ ލެޕްޓޮޕަށެވެ. ފެންނަމުން ދިޔައީ ރަމީޒުގެ ތަސްވީރެވެ. އޭނާގެ ސިފަވަނީ ބަދަލުވެފައެވެ. އަންހެނެއްގެ ސިފަޔާ ވައްތަރު ގޮތެއް ވެސް ހުއްޓެވެ. މޫނު މުޅީން ސާފެއް ނުވެއެވެ. ހުންނަނީ ކޮންމެ ވެސް ވަރަކަށް ފުސްވެފައެވެ. ނަމަވެސް އޭނާގެ ކަޅި ސާފުކޮށް ފެނެއެވެ. އެއީ ނޫކުލައިގެ ދެ ކަޅިއެވެ. ދެ ކަޅިވަނީ ދިއްލިފައެވެ\n"އިބާ. އިބާ." ރަމީޒުގެ އަޑު ފޯނުން އިވެމުން ދިޔައެވެ.\nއަހަންނަށް ފަހަތަށް ޖެހެވެން ފެށުނެވެ. ލަސްލަހުންނެވެ. ނޭވާ ހިފަހައްޓައިލައިގެން ހުރެއެވެ. ދެ އަތުގެ އިނގިލިތަކާ ކުޅެމުންނެވެ. ފުންނާބު ޖެހުނީ އަލަމާރީގެ ދޮރުފަތުގައެވެ. ސިހިފައި ހަޅޭއްލަވާ ނުގަނެވުނީ ކިރިޔާއެވެ. އަނގަމަތީގައި އަތް އަޅައިލެވުނެވެ. މަޑުމަޑުން ތިރިވާން ފެށުނެވެ. އޭރު ނޭވާ ވަނީ ކުރުވާން ފަށައިފައެވެ. މުޅި މީހާ ބިރުން ތުރުތުރު އަޅަނީއެވެ.\nކޮޓަރީގެ ހުރިހާ ބޮކިތަކެއް އެކުގައި ނިވިދިއްލެން ފެށިއެވެ. އަހަންނަށް ބަލައިލެވުނީ އެނދު ކައިރީ ހުރި ނިދާ ބޮތްކާ ދިމާއަށެވެ. އެ ބޮކި ވެސް ނިވިދިއްލެނީއެވެ. އަނެއް ފަރާތަށް ބަލައިލެވުނެވެ. ކޮޓަރީގެ ދޮރުވަނީ ކޮންމެ ވެސް ވަރަކަށް ހުޅުވިފައެވެ. ދޮރުން ހުޅުވިފައިވާ ތަންކޮޅުން ހަނިގޮތަކަށް ގޭތެރެ ފެންނަމުން ދިޔައެވެ. ގޭތެރޭގެ ބޮކިތައް ވެސް ނިވި ދިއްލެމުން ދިޔައެވެ.\nކުއްލިއަކަށް ދެ ލޯ ބޮޑު ކޮށްލެވުނެވެ. ދޮރު ހުޅުވިފައިވާ ހަނި ޖާގައަށެވެ. ފެނުނު މަންޒަރުންނެވެ. ގޭތެރެއިން ކޮޓަރިއަށް މީހަކު ވަން ކަމުގެ ނިޝާން ފެނުމުންނެވެ. އަހަންނަށް ޔަގީނުން ވެސް އެ މީހާގެ ހިޔަނި ފާރަށް އެޅުނުތަން ފެނުނެވެ. ނަމަވެސް މީހަކު ކޮޓަރިއަށް ވަން މަންޒަރެއް ނުފެނެއެވެ. ނޭވާ ހިފަހައްޓައިލެވުނެވެ. އަނގަޔާއި ނޭފަތާއެއް ކޮށް އަނގަ ބަންދުކޮށްލެވުނެވެ. އަނގައިން އަޑެއް ބޭރުވެދާނެތީއެވެ. އޭރު މުޅި މީހާ ދާހިތްލާ ފޯވަނީއެވެ. އިސްތަށިތައް މޫނުގެ އެތަން މިތަނުގައި ތަތްވަމުން ދިޔައެވެ. ކަޅި ޖަހައި ނުލައި ބެލެނީ ގޭތެރެއަށެވެ. ދޮރާ ދިމާއަށެވެ. ހިޔަނި ފެނުނު ފާރަށެވެ. ގޭތެރޭގެ ބޮކިތައް ދިއްލެނީއެވެ. ފާޑެއްގެ ދުންތަކެއް ކޮޓަރި ތެރެއަށް ވަންނަމުން ދިޔައެވެ.\nކުއްލިއަކަށް މުޅި ކޮޓަރި ދިއްލުނެވެ. ހުރިހާ މަންޒަރެއް އެކުގައި ގެއްލުނެވެ. މަޑުމަޑުން ނޭވާތައް ބޭރުކޮށްލެވުނެވެ. އަނގަމަތީ އޮތް އަތް ނަގައި މޭގައި ޖައްސައިލީމެވެ. އޭރު މޭގެ ތެޅުން މައިތިރި ނުވެއެވެ. މޭ ހީވަނީ ބޭރަށް ނުކުންނަށް އުޅޭ ހެންނެވެ. ހިން ދިރުވާލަން ވެސް އުނދަގޫވަމުން ދިޔައެވެ. މިނެޓެއް ނުވަނީސް އަނެއްކާ ވެސް މުޅި ތަން އަނދިރިވިއެވެ. މުޅި ގެއިން ކަރަންޓު ދިޔައެވެ. ދެވަނަ ފަހަރަށް ނޭވާ ހިފަހައްޓައިލައިގެން އަނގަމަތީ އަތް އަޅައިލެވުނެވެ.\nކޮޓަރި ތެރެއަށް ކޮންމެ ވެސް ވަރެއްގެ އަލި ކަމެއް ވެރިވިއެވެ. ލެޕްޓޮޕްގެ ސްކްރީން ދިއްލުނީއެވެ. ދެފަހަރަކަށް ނިވިދިއްލިފައި ނިދާ ބޮކި ވެސް ދިއްލުނެވެ. ކޮޓަރި ތެރޭގައި ވަނީ ފަނޑު އަލިކަމެކެވެ. ނިދާ ބޮކީގެ މަޑު ރަތް އަލިކަމެވެ. ކުއްލިއަކަށް ފޯނުމަތިން ހަނދާންވިއެވެ. ފޯނު ހޯދަން ފެށުނެވެ. އެކި ތަންތަން ބަލަން ފެށުނެވެ. ފޯނެއް ނުފެނުނެވެ. އަނެއްކާ ވެސް ލެޕްޓޮޕުން ވައިބަރ ކޯލެއް އަންނަ އަޑު ގުގުމަމުން ދިޔައެވެ. ބަލައިލެވުނީ ލެޕްޓޮޕްގެ ސްކުރީނަށެވެ. ރަމީޒުގެ ފޮޓޯ ފެންނަމުން ދިޔައެވެ.\n"ރަމީޒު." ހައިރާން ކަމާއެކު އަހަންނަށް ގޮވައިލެވުނެވެ.\nއޭރު ފެންނަމުން ދިޔައީ ރަމީޒުގެ ބުރަކަށްޓެވެ. އޭނާ އިނީ ކެމެރާއަށް ފުރަގަސްދީގެންނެވެ. ދެ ފަހަރަކު ގޮވައިލުމުން ވެސް ރަމީޒު ޖަވާބެއް ނުދިނެވެ. އަހަންނަށް ޝައްކުވާން ފެށިއެވެ. ވަހުމުތަކުން ހިތް ފުރެމުން ދިޔައެވެ. މިރޭ މިހާރު އެއްފަހަރު ރަމީޒުކަށް ގޮތް ނޭނގޭ މީހަކާ ވާހަކަދެއްކިއްޖެއެވެ. ވާނުވާ ނޭނގި އިނދެ އެތައް ވާހަކައެއް ދެއްކިއްޖެއެވެ. ހިތުގައި އެތައް ސުވާލެއް ފުނިޖެހެމުން ދިޔައެވެ. ފެންނަމުން ދިޔަ މީހާއާ މެދުގައެވެ. ކުރިން ފެނުނު ރަމީޒާ މެދުގައެވެ. އަސްލު ރަމީޒު މިހާރު އޮޅިއްޖެއެވެ. ވާހަކަދައްކަންވީ ކާކާ ކަމެއް ވެސް ނޭނގުނެވެ.\nއަހަރެން ފިނޑިއަކަށް ވަނީ ހެއްޔެވެ؟ ޖެހިލުން ވެވެނީ ހެއްޔެވެ؟ ޖެހިލުން ވެގެން ކާމިޔާބެއް ލިބިދާނެ ހެއްޔެވެ؟ ފިނޑި ބަދަލަށް ކުރިމަތި ލާނެ ހެއްޔެވެ؟ އައު ކަންކަން ހޯދަން ދިރާސާ ކުރާނެ ހެއްޔެވެ؟ އަހަންނަކީ އެކަހަލަ މީހެއް ހެއްޔެވެ؟ ޖެހިލުންވާ މީހެއް ހެއްޔެވެ؟ ކަމެއް ދިމާވުމުން މާޔޫސް ވާނެ މީހެއް ހެއްޔެވެ؟ ނޫނެކެވެ. މިއީ ފިނޑިއެއް ނޫނެވެ. ކަމެއްވާއިރަށް ރޮމުން ދުވާނެ މީހެއް ވެސް ނޫނެވެ.\n"ކެރެންވާނެ. ކުރިމަތިލާން ވާނީ ކެރެންޏާ. ގޮންޖެހުންތައް ވެސް ކުރިމަތި ވާނެ. ހިތްވަރު ކުރާތި!" ހަނދާނުގައި ކުޅެޅީ ރުދައިނާއާއި ރަމީޒުގެ އަޑެވެ. އެއީ ދެމީހުން އެކުގައި ބުނެދިން ވާހަކައެކެވެ.\n"ކީއްވެތަ؟ މޫނު ނުދައްކަން ތިއިނީ؟ ތިއީ ރަމީޒު ނޫންވީމަ ދޯ؟" ޖެހިލުން ނުވާ ކަމަށް ހެދިގެން އަހަރެން ބުނެލީމެވެ.\nއެ އިން ގޮތަށް އިނދެ ރަމީޒުގެ ބޯ އަނބުރައިލިއެވެ. އެނބުރުނީ މޫނު އެކަންޏެވެ. ކަނދުރާ އިން ގޮތަށް އިނީއެވެ. އަހަރެން ދިޔައީ ސިއްސައިގެންނެވެ. ކަނދުރާ ހަރަކާތް ނުކޮށް ބޯ އެނބުރުނު ގޮތުންނެވެ. ލާނެތް ޒާތަކަށް ރަމީޒު ހޭންފެށިއެވެ. އަހަންނާ ދިމާއަށް އޭނާ އަތްދިއްކޮށްލިއެވެ. ބިރުން ގޮސް ފަހަތަށް އެއްލުނު ގޮތުން އިދިފުށަށް ވެއްޓުނެވެ. ބޯ ޖެހުނީ އަލަމާރީގެ ދޮރު ފަތުގައެވެ. ޖެހުނުގޮތުން ބޮލަށް ތަދުވިއެވެ. އަނގައިން ވޭނީ އާހެއް ވެސް ނުކުތެވެ.\nއަނެއްކާ ވެސް މުޅި ގެއިން ކަރަންޓު ދިޔައެވެ. މުށިގަނޑުގައި އަތް ކާއްތާ ލެވުނެވެ. ކޮންމެ ވެސް އެއްޗެއްގައި އިނގިލީގައި ޖެހުނުހެން ހީވެގެންނެވެ. އަހަރެންގެ ކަށި މައްޗަށް ދިރޭ އެއްޗެއް އަރާހެން ވެސް ހީވަމުން ދިޔައެވެ. ކަނާތު ފައި ތިލައިން ވައަތު ކަށިމަތި ކަހައިލީމެވެ. ކުއްލިއަކަށް ކަނާއަތު ފައިތިލައަށް ތޫނު އެއްޗެއް ހަރައިލިހެން ހީވިއެވެ. ބާރަށް ހަޅޭއްލަވާ ގަނެވުނެވެ. ތެޅި ގަނެވުނު ގޮތުން އަތުގައި އެއްޗެއް ޖެހުނެވެ. އެއީ ހަރު އެއްޗެކެވެ. އެއާއެކު ފަނޑު އަލިކަމެއް ވެރިވިއެވެ. އަތުގައި ޖެހުނީ ފޯނެވެ. ފޯނު ނަގައި ފަޔަށް އަލިކޮށްލީމެވެ. ހީވީ ރަނގަޅަށެވެ. ކަށި މައްޗަށް އެރީ ބިޗުލެކެވެ. ބިޗުލުގެ އެއްބުރި އޮތީ ކަށިމަތީގައެވެ. އަނެއް ބުރި އޮތީ މުށިގަނޑު މަތީގައެވެ. ފުން ނޭވާއެއް ދޫކޮށްލެވުނެވެ.\nއަވަސް އަވަހަށް ފޯނަށް ބަލައިލީމެވެ. އޭރު ވެސް ކޮޓަރީގެ ބޮކިތައް ނިވިދިއްލެނީއެވެ. ކޮޓަރި ތެރެއިން ވައިގަދަ ދުވަހަކު ފަންތަކުގައި ވައި އެޅުމުން އިވޭ ކަހަލަ އަޑެއް އިވެމުން ދިޔައެވެ. ބަލައިލެވުނީ ކުޑަ ދޮރާ ދިމާ އަށެވެ. ފޮތިގަނޑު ވަޔާ ހޫރޭތީއެވެ. މަޑުމަޑުން ކުރިއަށް ޖެހިލީމެވެ. ފޯނުގެ ބޮކި ދިއްލައިގެން ހުރެގެންނެވެ. މޭގައި އަތް އަޅައިލެވުނެވެ. މޭގަނޑު ހީވަނީ ބޭރަށް ނުކުންނަށް އުޅޭ ހެންނެވެ. އެހައި ވެސް ބާރަށް ތެޅެމުން ދިޔައެވެ. ލަސްލަހުން ކުރިއަށް ޖެހެމުން ދިޔައީމެވެ. ކުޑަދޮރު ކައިރިއަށް ހުއްޓުނީމެވެ. މަޑުމަޑުން ފޮތިގަނޑުގައި އަތް ޖައްސައިލީމެވެ. ނޭވާ އެތެރެއަށް ހިފަހައްޓައިލައިގެން ހުރެގެންނެވެ. ދެ ލޯ މަރައިލަމުންނެވެ. އެހެން ހުރެ ފޮތިގަނޑު އެއްފަރާތްކޮށްލީމެވެ. ކުއްލިއަކަށް ވައިކެފޭ އަޑުތައް ހިނދުނެވެ. މަޑުމަޑުން ދެ ލޯ ހުޅުވާލީމެވެ. ކުޑަދޮރު ހުރީ ނުލެއްޕިއެވެ. އަވަސް އަވަހަށް ދޮރު ލައްޕައިލީމެވެ. ތަންޑު އެޅީމެވެ.\nކަންފަތުގައި ޖެހުނީ މީހެއްގެ ނޭވާގެ އަޑެވެ. އިސްތަށި ގަނޑުގައި ވައި އެޅި ދެފަރާތަށް އުދުހިލިއެވެ. އެވަރުން ވެސް ފަހަތަށް ނުބަލަމެވެ. ޖެހިލުން ނުވާކަމަށް ހެދިގެން ހުރީއެވެ. އެ ހުރި ގޮތަށެވެ. މީހެއްގެ ފިޔަވަޅުގެ އަޑު ފަހަތުން އިވޭހެން އިވެމުން ދިޔައެވެ. އަހަންނަށް ޔަގީންވީ މީހަކު އުޅޭ ކަމެވެ. ހަރަކާތެއް ނެތި އަހަރެން ހުރި ގޮތަށް ހުރީއެވެ. އަތުގައި އޮތް ފޯނު ހިއްލައިލީމެވެ. ފޯނުގެ ސްކުރީން އަންލޮކު ކޮށްލަމުންނެވެ. އެއާއެކު ހުޅުވުނީ އިންސްޓޯލްކުރި އެޕެވެ. އެޕް ހުޅުވުމާ އެކު ކެމެރާ އޮންވިއެވެ. ނަސީބޭ ހިތަށް އެރިއެވެ. ފޯނުގެ ކުރިމަތީ ކެމެރާއިން މަންޒަރު ފެންނަގޮތް ހަދައިލީމެވެ. ކޮނޑާ ދިމާއިން މައްޗަށް ފޯނު ހިއްލައިލީމެވެ. އަހަރެންގެ ދެ ލޯ ބޮޑުވިއެވެ. ހައިރާން ކަމާއެކު ބަލަން ހުރެވުނީއެވެ. ފެންނަމުން ދިޔަ މަންޒަރުންނެވެ. ހުރެވުނީ ކަޅި ޖަހައިނުލައި ބެލުނީ ފޯނަށެވެ.\nފޯނުން ފެންނަމުން ދިޔައީ ފާނޫޒެއް ހިފައިގެން ހުރި އަންހެނެކެވެ. ފާނޫޒު ވަނީ ހިއްލައިލެވިފައެވެ. އެއް އަތުންނެވެ. އެ މީހާ ހުރީ ސީދާ އަހަންނާ ދިމާއަށް ބަލާށެވެ. އަހަރެން ކުއްލިއަކަށް ފަހަތަށް އެނބުރިލީމެވެ. ފަނޑު އަލިކަމުގެ ތެރެއިން ފެންނަމުން ދިޔައީ ދުންތަކެކެވެ. ހުދު ނޫކުލައިގެ ދުންތަކެކެވެ. އެއްވެސް މީހަކު ނުފެނުނެވެ. ފޯނުގެ ފަހަތު ކެމެރާއިން މަންޒަރު ފެންނަ ގޮތަށް ހަދައިލީމެވެ. އެއްކަލަ އަންހެން މީހާ ފޯނުން ފެނެއެވެ. އެއް ފަހަރު ފޯނަށް، އަނެއް ފަހަރު އެ މީހާ ހުރި ދިމާއަށް ބަލައިލީމެވެ. އެ މީހާ ފެންނަނީ ފޯނުން އެކަންޏެވެ. ހަމަ ލޮލަށް ފެންނަނީ ހުދު ނޫ ކުލައިގެ ދުން ތަކެއް އަރާ މަންޒަރެވެ.\n"ކާކު؟ ކާކުހޭ ތީ؟" ބާރަށް ހަޅޭއްލަވާ ގަތީމެވެ. ބިރު ނުގަންނަ ކަމަށް ހެދިގެންނެވެ.\nއެ މީހާ ބާރަށް ހޭންފެށިއެވެ. މުޅި ގޭތެރެއިން އެ ހުނުމުގެ އަޑު އިވެމުން ދިޔައެވެ. މަތިންނާއި ތިރިންނެވެ. ފާރުތަކުގެ ތެރެއިން ވެސް އެ އަޑު އިވޭހެން ހީވަމުން ދިޔައެވެ. ކަންފަތް ބުޑުގައި އަނގަ ޖައްސައިގެން ހުރެ ހޭ ހެން ވެސް ހީވެއެވެ. ކަންފަތަށް އުނދަގޫވާން ފެށިއެވެ.\n"ކާކުހޭ ތީ؟ ކަލޭ ކީއްކުރަން މިގެއަށް ވަދެގެން ތި އުޅެނީ؟" ބިރުން ތުރުތުރު އަޅާ ހާލު ވެސް ބާރަށް ވާހަކަދައްކަމުން ދިޔައީމެވެ.\n"އަހަރެން މީ. ޒެންނޫނު. ޒެންނޫނު، ޒެންނު،" ހެމުން ހެމުން އެމީހާ ބުނެލިއެވެ. "އަހަރެން މިގެއަށް ވެއްދީ ވެސް ކަލޭ. މި އައީ ކަލޭ ބުނެގެން."\n"އަހަރެން ބުނެގެން އައިސް އަހަންނަށް ގޯނާ ކުރަނީތަ؟" އަހަރެން ރުޅި އަންނަ ގޮތް ވިއެވެ.\n"ސަމާސާކޮށްލީ! ކަލޭއަށް އެނގޭތޯ ބަލައިލީ،" ކަންފަތް ބުޑުގައި ވައި އަޑުން މީހަކު ބުނެލިހެން ހީވިއެވެ. "ކަލޭ ބިރު ވެސް ގަނޭ ދޯ. ބިރުގަންނަ މީހުން މިކަހަލަ ކަންކަމެއް ނުކުރާނެ."\n"ބިރެއް ނުގަނޭ،" އަހަރެން ރުޅި އަންނަ ކަމަށް ހަދައިލީމެވެ. "ހަމަ މިހާރު ޖެއްސުން ކުރުން ހުއްޓައިލާ!"\nޒެންނޫނު އަތުގައި އެލުވައިލައިފާ ފާނޫޒު މައްޗަށް ހިއްލައިލިއެވެ. އެއާއެކު ޒެންނޫނުގެ މޫނު ރީތިކޮށް ފެނުނެވެ. އޭނާގެ ހިމަ ދިގު ނޭފަތެވެ. އުފުލިފައިވާ ކޯތާފަތެވެ. ނޭފަތާ ދިމާއަށް ލެނބިފައިވާ ހިމަ ދަތްދޮޅިއެވެ. މުށި ކުލައިގެ ފަން އިސްތަށިގަނޑެވެ. އޭނާގެ ބޮލުގެ މެދުގައި ވަނީ ހުދުކުލައިގެ ފޮތިގަނޑެއް އައްސާފައެވެ. އިސްތަށިގަނޑުން ބައެއް ނިންމަތިން ފެންނަން ހުއްޓެވެ. ކަންފަތާ ދިމާއިން ވެސް އިސްތަށިތައް ފެންނަން ހުއްޓެވެ. ލައިގެން ހުރީ ވެސް އެ ކުލައިގެ ހެދުމެކެވެ. ގަޔަށް ދޫ ހުދު ހެދުމެކެވެ. އަހަންނަށް އަތްލެވުނީ އަހަރެންގެ މޫނުގައެވެ. އެއީ ސީދާ އަހަރެންގެ ނަކަލެއް ހެއްޔެވެ؟ އެއީ ހަމަ ޒެންނޫނު ހެއްޔެވެ؟ ނޫނީ އަހަރެން ހެއްޔެވެ؟\n"ޒެއްނޫނު؟" ހިތައި ހިތައި ކިޔައިލެވުނެވެ.\n"އާނ. ކަލޭގެ ސިފާގައި މި އައީ،" ޒެއްނޫނު އަހަރެންގެ ހިތުގައި އޮތް ސުވާލަށް ޖަވާބު ދިނެވެ. "ކަލޭ ކަމެއް ވީމަ، އަހަންނަށް އެންގީ ލޯތަކަށް ފެންނަން ޖެހޭނީ ކަލޭގެ ގޮތުގައި ކަމަށް."\nކޮޓަރީގެ ބޮކިތައް ނިވިދިއްލެން ފެށުނެވެ. ދެތިން ފަހަރަކު ދިއްލުމަށްފަހު އަނެއްކާ ވެސް ނިވުނެވެ. ސިކުންތެއް ނުވަނީސް ކޮޓަރި އެކުގައި ދިއްލުނެވެ. މުޅިތަން އަލިވިއެވެ. ކުއްލިއަކަށް ކޮޓަރި ތެރެއިން ވައިރޯޅިއެއް އުދުހި ގަތެވެ. ވައިގަދަ ދުވަހަކު ރުއްރުކުގައި ވައި އެޅުމުން އިވޭ އަޑުން ކޮޓަރި ތެރެ ގުގުމައިލިއެވެ. އަހަރެންގެ މޫނަށް ވެސް ވައިރޯޅީގެ އަސަރު ކުރަމުން ދިޔައެވެ. އިސްތަށިގަނޑު ވެސް ވަޔާ ވިހުރެން ފެށިއެވެ. ހީވަނީ އިސްތަށިތައް އެކުގައި ބޮލުން ލުހިދާނެ ހެންނެވެ. ގައިގައި އޮތް ހެދުން ވެސް ގައިން ވަކިވެދާނެ ހެންނެވެ. އެހައި ވެސް ވައި ބާރެވެ. ހައިރާންވާން ޖެހުނީ ކޮޓަރީ ހުރި އެހެން ތަކެއްޗަށް އެކަމުގެ އަސަރު ނުކުރާތީއެވެ. ވައިރޯޅިއާ އެކު އަހަރެން ދަމާފައި ކަހަލަ ގޮތަކަށް ގެންދިޔައެވެ. ކުޑަދޮރާ ދޮރާ ދިމާ އަށެވެ. އެއީ އަހަރެން ލެއްޕި ކުޑަދޮރެވެ. ހައިރާންވީ އެހެންވީމައެވެ. ޔަގީންކަމާއެކު އެ ދޮރު ލެއްޕީމެވެ. ކުއްލިއަކަށް ބާރު އަޑުފައްގަނޑެއް އިވުނެވެ. ދޮރުފަތުގައި އެއްޗެއް ޖެހުމުން އިވޭ ކަހަލަ އަޑެކެވެ. ދޮރު ފޮތިގަނޑު ވެސް ވަޔާއެކު ބޭރަށް ނުކުތެވެ. އެ އަޑާހިނދުނީ ވައިރޯޅި އާ ވެސް އެކުގައެވެ. ހައިރާން ކަމާއެކު އަހަންނަށް ބަލަހައްޓައިގެން ހުރެވުނީއެވެ.\nއަތުގައި އޮތް ފޯނު މަތިން ހަނދާންވުމުން ކުއްލިއަކަށް ފޯނު ދިއްކޮށްލެވުނީ ކުޑަ ދޮރާ ދިމާ އަށެވެ. ފޯނުގެ ސްކުރީނަށް ފެނުނީ ޒެންނޫނުގެ ހެދުމުގެ ފަސްބައިން ތަންކޮޅެކެވެ. ހުޅުވިފައިވާ ކުޑަދޮރާ ދިމާ ބޭރަށް ފޯނު ދިއްކޮށްލީމެވެ. އޭރު ހުދު ނޫކުލައިގެ އައްޔަކާއެކު ޒެންނޫނު، އަހަރެން ހުރި އިމާރާތުން ތިރިއަށް ދަނީއެވެ. އަހަރެން މަންޒަރު ބަލަން ހުރީ ފޯނުންނެވެ. ޒެންނޫނު ފެންނަނީ ހަމައެކަނި ފޯނުން ކަމަށްވާތީއެވެ. ޒެންނޫނު އަހަންނާ ދިމާއަށް ބަލައިލަމުން އޭނާގެ އަތުގައި އޮތް ފާނޫޒު މޫނާ ހަމައަށް ހިއްލައިލިއެވެ. އޭނާ ފަރި ގޮތަކަށް އަހަންނާ ދިމާއަށް ބަލައިލަމުން ހިނިތުންވެލިއެވެ. އަހަންނަށް ހައިރާން ކަމާއެކު ބަލަން ހުރެވުނީއެވެ.\n"ހާސް ނުވޭ. ސިހިސިހި ނުހުރެ ކުރިއަށްދޭ. އަހަރެން އެހީވާނަން. އުމުރަށް." ކަންފަތް ބުޑުގައި ވައި އަޑުން އޭނާ ބުނެލިހެން ހީވިއެވެ.\nމުޅި ތަން ހިމޭންވިއެވެ. އަނދިރިވިއެވެ. ފޯނު ރިންގުވާން ފެށީ އެ ވަގުތުއެވެ. އެއާއެކު ފޯނަށް ފުލުފުލުން މެސުޖު އަންނަމުން ދިޔައެވެ.\n"އިބާ. ފޯނު ނިވައިލައިގެން ކީއްތަ ތި ކުރަނީ؟" އަނގައިން ނުބުނަނީސް ރުވައިދާ ފެށިއެވެ. "އަހަރެން ގުޅާތާ ކޮން އިރެއް. ކީއްތަ ތި ކުރީ؟"\n"ހަލޯ!" ގަދަކަމުން ކަހަލަ ގޮތަކަށް ބުނެވުނީ އެ ވަރަށެވެ.\n"ނިދަނީ ދޯ! އަހަރެން އަދި އަނގަތަޅައިލަން މި ގުޅީ. ދެން ނިދާ. މަ ވެސް ނިދަނީ." ރުވައިދާގެ ރަސްމީ ރާގުގައި އޭނާ ބުނެލިއެވެ.\nހިތުގައި އުފެދެމުން ދިޔަ ސުވާލުތަކުގެ ސަބަބުންނެވެ. ވިސްނެމުން ދިޔައީ ހިނގައިދިޔަ ކަންތަކާ މެދުގައެވެ. ފުން ނޭވާއެއް ދޫކޮށްލެވުނެވެ. މަޑުމަޑުން ފޯނަށް ބަލައިލެވުނެވެ.\n"ނިދަނީ ދޯ! އޯކޭ މަ ވަރަށް ގުޅައިފިން. ލެޕް ވެސް ފޯނު ވެސް ނިވައިލައިގެންދޯ. މާދަމާ ގުޅާނަން." ބަލައިލެވުނީ ވައިބަރއިން ލިބިފައިވާ ރަމީޒުގެ މެސެޖާއި ސްޓިކާއަށެވެ.\nސިކުނޑީގައި އެނބުރެމުން ދިޔައީ ޒެންނޫނުގެ ތަސްވީރެވެ. ހިތުގައި އުފެދެމުން ދިޔައީ ސުވާލު ތަކެކެވެ. ހަމަ ލޮލަށް ނުފެނި ޒެންނޫނު ފޯނަށް ފެންނަނީ ކީއްވެބާއެވެ؟ ހަނދާންނަށް އައީ ފޯނަށް އެޅި އެޕްލިކޭޝަންގެ މަތިންނެވެ. 'އެސް' އަކުރެއްގެ ނިޝާން ޖަހައިފައިވާ އެ އެޕްލިކޭޝަން ހުޅުވާލީމެވެ. ތާނަ އަކުރުން 'ސިހިސިހި' ލިޔެވުނެވެ. އޭގެ ތިރިން "ދިވެހި ކާބަފައިންގެ ތާސިރު އަދުގެ ޖީލަށް" އިނގިރޭސި އަކުރުތަކަކުން ލިޔެވުނެވެ. ފޯނުގެ ސްކުރީން އެކުގައި ކަޅުވިއެވެ. އަނެއްކާ ވެސް އިނގިރޭސި އަކުރުތަކެއް ލިޔެފެން ފެށުނެވެ. 'އެވެރިން މިވެރިން – އެކުގައި ކުރިއަށް' އެ އިބާރާތް އަހަންނަށް ވިސްނުނީ ދިވެހިންނެވެ. ފުން ނޭވާއެއް ދޫކޮށްލެވުނެވެ. ތުންފަތުގައި ލުއި ހިނިތުންވުމެއް ދުވެލިއެވެ.\n"ޔޭސް." ހިތުގައި ޖޯޝް އާވިއެވެ.\nއަތް މުއްކަވާލަމުން އަތަށް ބާރުކޮށްލެވުނެވެ. މި ލިބުނީ ވަރަށް ބޮޑު ކާމިޔާބެކެވެ. މި ކުރެވުނީ ބުރަ މަސައްކަތެކެވެ. މިއީ ދުނިޔޭގެ ނިސްބަތުން މޮޅު މަސައްކަތަކަށް ވާނެއެވެ. ޔަގީނުން ވެސް މިދާއިރާއިން މި ކަހަލަ އައު އެއްޗެއް އަދި ވުޖޫދެއް ނުވާނެއެވެ. އެހެން ހިތަށް އަރައިފައި ހިތާހިތާ ޝުކުރު އަދާކޮށްލެވެނެވެ.\n"ތޭންކްސް ޒެންނު. ތޭންކްސް ސިހިސިހި. އަދި މި ފެށެނީ." އަހަންނަށް މަޑުމަޑުން ބުނެލެވުނެވެ.\nހަނދާނަށް އައީ ދެ މަސް ދުވަހުގެ ހުރިހާ ވަގުތެއް ގުރުބާންކޮށްގެން އުފެއްދި މޯބައިލް އެޕްލިކޭޝަންގެ މަތިންނެވެ. ކުޑައިރުކޮޅެއް ކުރިން ލިބުނު ނޮޓިފިކޭޝަނަކީ އެ އެޕްގެ އަޖުމަބެލުމުގެ މަރުހަލާ ތައްޔާރީ ހާލަތަށް އައިކަމުގެ ސިގުނަލެވެ. އެކަމުގެ ނިޝާނެކެވެ. ފަންޑިތަ ފޮތްތަކުގެ ތާސީރުން ފައްކާކުރި އުފެއްދުންތަކުގެ ޒިންމާތަކެއް މަތިކުރީ 'ނުފެންނަ' މީހުންނަށެވެ. އެމީހުންގެ ތެރޭގައި އުޅޭ އިސްވާރުންގެ ފަރާތުން އަހަރެންގެ މަސައްކަތަކަށް ވާގިވެރިވާ މީހާ ޒިންމާތައް މަތިކުރީ ޒެންނޫނަށެވެ. އަހަންނަށް ސިހުން ލިބުނީ އެކަން ނޭނގި އޮތީމައެވެ. އެކަމަކު މިހާރު އެކަން ވެސް އެނގުނީއެވެ. ޒެންނޫނު އެ ނުކުތީ އޭނާގެ ޒިންމާއަށެވެ. އަހަންނަށް އޮތީ ސިހިސިހި ވައިގައި ހިއްޕުމެވެ. އަހަރެން ވެސް އެ މަސައްކަތް ފެށީއެވެ. މިއީ ފުރަތަމަ މަރުހަލާއެވެ. (ނިމުނީ)


Mathiveri Ge Bimuge Jaagaige Dhathikamuge Shakuvaa Aaeku, Raees Dhevvee Ufaaveri Habareh! - Vaguthu\nރައީސް މަތިވެރި ރައްޔިތުންނާއި ބައްދަލުކުރައްވަނީ\nއއ. މަތިވެރީގެ ބިމުގެ ޖާގައިގެ ދަތިކަމުގެ ޝަކުވާތައް ރައްޔިތުން ފަރާތުން އައްސަވައި، ރައީސް އިބްރާހިމް މުހައްމަދު ސޯލިހް އެރަށު ރައްޔިތުންނަށް އުފާވެރި ހަބަރެއް ދެއްވައިފިއެވެ.\nރައީސް އއ. އަތޮޅަށް ކުރައްވަމުން ގެންދަވާ ދަތުރުފުޅުގައި މަތިވެރި ރައްޔިތުންނާއި، ކައުންސިލާއި އަންހެނުންގެ ތަރައްގީއަށް މަސައްކަތްކުރާ ކޮމިޓީއާ ބައްދަލުކުރައްވާފައެވެ.\nއެ ބައްދަލުވުމުގައި ރަށުގެ ރައްޔިތުންނާއި ކައުންސިލާއި، އަދި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެވެސް އެންމެ ބޮޑު ޝަކުވާއަކަށްވީ ރަށުގެ ބިމުގެޖާގައިގެ ދަތިކަމާއި ބޯހިޔާވަހިކަން ފޯރުކޮށްދިނުމަށް މިހާރު އޮތް ދަތިކަމުގެ ވާހަކައެވެ. އަދި ރައްޔިތުން އެންމެ ބޮޑަށް ފާހަގަކުރައްވާފައިވަނީ ބިމުގެ ޖާގައިގެ ދަތިކަމުގެ ވާހަކައެވެ.\nމި ވާހަކަތަކާއި ގުޅިގެން ރައީސް ވިދާޅުވީ، އަންނަ އަހަރުގެ ބަޖެޓުގައި މަތިވެރީގެ ބިން ހިއްކުމުގެ މަޝްރޫއު ހިމަނައިދެއްވާނެ ކަމަށެވެ. އަދި، އެމްޓީސީސީއަށް ރާއްޖޭގެ ރަށްރަށުގެ ބިން ހިއްކުމުގެ މަޝްރޫޢުތައް ކުރިޔަށް ގެންދިޔުމުގައި ދިމާވާ ދަތިތައް ޙައްލުކުރުމަށް ސަރުކާރުން ބޭނުންވާ އެހީތެރިކަން ދެއްވައިގެން މަސައްކަތް ކުރިޔަށް ގެންދަވާނެކަމުގައި ވެސް އެމަނިކުފާނު ވަނީ ވިދާޅުވެފައެވެ.\nމީގެ އިތުރުން ކައުންސިލުން ވަނީ،ރަށުގެ ސިއްހީ ހިދުމަތުގެ ފެންވަރު ރަނގަޅުކޮށް، ސިއްހީ ހިދުމަތް ދޭ ވަގުތު އިތުރުކުރުމާއި، ސްކޫލްގައި 11 އަދި 12 އަށް ކިޔަވައިދިނުމުގެ ކަންކަން ހަމަޖެއްސުމަށް އެދިފައެވެ.\nއަދި ރަށުގެ ކައިރީގައި އޮތް މަތިވެރި ފިނޮޅު ރަށުގެ އިހްތިސޯސްގެ ތެރޭގައި ހިމެނުމަށް ދެންނެވިއެވެ. ރަށުގެ ޒުވާނުންނަށް ބޭނުންވާ ކުޅިވަރު އިންފްރާސްޓްރަކްޗަރތަކާއި، ރަށުގެ ކަރަންޓްގެ ހާލަތު ވަނީ ކައުންސިލުން ހިއްސާކުރައްވާފައެވެ.\nއޮކްޓޯބަރ 21, 2021 17:59\nއިތުރު ކަމެއްކޮންދޭނެ ކަމެއްނެތް އަލަން އުފަންވާ ކުއްޖާގެ ހަނދިޔާފޮށިދީ ، ލަދުހަޔާތްނެތިގެން ނޫޅޭ ސޯލިބޭ\nއޮކްޓޯބަރ 22, 2021 00:47\nޑޮކްޓަރުން ނާއި ނަރުހުންގެ މުސާރަބޮޑުކުރާނެކަމަށް ތިޔަ ތިބީ އުފާވެފައިތަ؟ ނުވާނެ އިރު އަރާތަ އިރު އޮއްސޭތަ ތިކަމެއް ނުވާނެ ޔަޤީން. ކޮބާ ވިލިމާލެ ބުރިޖް ކިތަށް ކިތަށް ތާރީޚް ރައްޔިތުންނަށް ދީފިތަ ވެއްޖެތަ ނުވާނެ ސެލްފީ ނެގިދާނެ އެކަން ވާނެ ޔަގީން މިވަގު ސަރުކާރަށް ބުރީޖް ނޭޅޭނެ އެގޭނީ މިއަންނަ އަހަރު މިއަންނަ މަހު އަމަލީ މަސައްކަތް ފެށެވަރުވާނެ މިގޮތަށް ދޮގުހަދަން.\nއޮކްޓޯބަރ 22, 2021 01:27\nމަތިވެރީގެ ބިމުގެ ޖާގައިގެ ދަތިކަމުގެ ޝަކުވާތަކާއެކު، ރައީސް ދެއްވީ އުފާވެރި ހަބަރެއް! މާލޭގެ ރައްޔިތުންނައް ތިއުފާވެރި ޙަބަރދީގެން ވެރިކަމައް ވަޑައިގެންނެވުނީވެސް ދެން މަތިވެރިމީހުންނައް ކޮންއުފާވެރިޙަބަރެއތޯ މިހާރު އެދަނީ 2023ގެ ކެންޕޭންވައުދު ނުފުއްދުނަސް ހެޔޮ ބަލަނެކަމެއްނެތް ހީވާކަހަލަ ރައްޔިތުންވޯޓްދޭނޭ އަދިވެސް މިކަހަލަ ކަރާތައްފެޅިވަރަކައް


Spanish LaLiga: Celta Vigo kolhah Real in6landu jahaifi\nކުޅިވަރު - ސްޕެނިޝް ލަލީގާ\nސްޕެނިޝް ލަލީގާ: ސެލްޓަ ވީގޯ ކޮޅަށް ރެއާލްއިން ހަ ލަނޑު ޖަހައިފި\nސެލްޓައާ ދެކޮޅަށް ކުޅުނު މެޗު ރެއާލްއިން ކާމިޔާބުކުރީ 6-0 ގެ ތަފާތު ބޮޑު ނަތީޖާއަކުން\nރެއާލް އޮތީ ލަލީގާގެ ތިންވަނައިގައި\nކ. މާލެ 13 މެއި 2018 | އާދީއްތަ 22:56 1,680\nރެއާލްގެ ހަވަނަ ލަނޑު ޖެހުމަށްފަހު ކްރޫސް އުފާ ފާޅުކުރަނީ - ގެޓީ އިމޭޖާސް\nސްޕެނިޝް ލަލީގާގައި ސެލްޓަ ވީގޯއާ ދެކޮޅަށް ކުޅުނު މެޗުގައި ރެއާލް މެޑްރިޑްއިން ހަ ލަނޑު ޖަހައިފިއެވެ.\nއަމިއްލަ ދަނޑުގައި ސެލްޓައާ ދެކޮޅަށް ކުޅުނު މެޗު ރެއާލްއިން ކާމިޔާބުކުރީ 6-0 ގެ ތަފާތު ބޮޑު ނަތީޖާއަކުންނެވެ. މި މެޗުގައި އަނިޔާގެ ސަބަބުން ޑެނީ ކަވަހާލް އަދި ކްރިސްޓިއާނޯ ރޮނާލްޑޮއަށް ކުޅެވިފައިނުވާއިރު ޒިދާން ވަނީ ފުރަތަމަ އެގާރަށް ބޮޑު ބަދަލުތަކެއް ގެނެސްފައެވެ.\nފުރަތަމަ ހާފު ފެށިގެން ދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެންދިޔައިރު ދެ ޓީމުން ވެސް ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ. ސެލްޓައިން ރެއާލްގެ ގޯލަށް ނުރައްކާތެރި ހަމަލާތަކެއް ފޮނުވާލިއިރު މެޗުގެ ފުރަތަމަ ލަނޑު ޖަހާ ލީޑު ނެގީ ރެއާލްއިންނެވެ. މެޗުގެ 13 ވަނަ މިނެޓުގައި އެ ޓީމަށް ލީޑު ނަގައިދިނީ ގެރެތު ބޭލްއެވެ. އޭގެ ފަސް މިނެޓު ފަހުން ސެލްޓައިން ލަނޑެއް ޖެހިނަމަވެސް ރެފްރީ ނިންމާފައިވަނީ އެއީ އޮފްސައިޑް ލަނޑެއްގެ ގޮތުގައެވެ. މެޗުގެ 30 ވަނަ މިނެޓުގައި ރެއާލްގެ ދެވަނަ ލަނޑުވެސް ޖަހައިދިނީ ބޭލްއެވެ. އޭގެ ދެ މިނެޓު ފަހުން ލަނޑެއް ޖަހާ އިސްކޯ ވަނީ ރެއާލްގެ ލީޑު އިތުރަށް ފުޅާކޮށްދީފައެވެ.\nތިން ލަނޑުގެ ލީޑެއްގައި އޮވެ ރެއާލްއިން ފުރަތަމަ ހާފު ނިންމާލިއިރު ސެލްޓައިން ދެވަނަ ހާފު ފަށާފައިވަނީ ވަރުގަދަކޮށެވެ. އެ ޓީމަށް ލިބުނު ފުރުސަތުތަކުގެ ބޭނުން އެ ޓީމަށް ހިފިފައިނުވާއިރު މެޗުގެ 52 ވަނަ މިނެޓުގައި ލަނޑެއް ޖަހާ ޒުވާން ޑިފެންޑަރު އަޝްރަފް ހާކިމީ ވަނީ ރެއާލްގެ ލީޑު އިތުރަށް ފުޅާކޮށްދީފައެވެ. މެޗުގެ 58 ވަނަ މިނެޓުގައި ރެއާލްއިން އިތުރު ލަނޑެއް ޖެހި ނަމަވެސް ރެފްރީ ނިންމާފައިވަނީ އެއީ ވެސް އޮފްސައިޑް ލަނޑެއްގެ ގޮތުގައެވެ. ރެއާލްގެ ފަސްވަނަ ލަނޑަކީ ސެލްޓަގެ ކުޅުންތެރިޔެއް އަތުން ބައިކޮޅަށް ވަން ލަނޑެކެވެ. މެޗުގެ 81 ވަނަ މިނެޓުގައި ރެއާލްގެ ހަވަނަ ލަނޑު އެ ޓީމަށް ޖަހައިދިނީ ބޯޖާ މަޔޯރާލްއެވެ.\nސްޕެނިޝް ލަލީގާގައި ކުޅުނު އެހެން މެޗުތަކަށް ބަލާލާއިރު ރަށުން ބޭރުގައި އެޓްލެޓިކޯއިން ވަނީ 1-0 އިން ގެޓާފޭ ބަލިކޮށްފައެވެ. ސެވިއްޔާ އަދި ރެއާލް ބެޓިސް ކުޅުނު މެޗު 2-2 އިން އެއްވަރުވިއިރު ވިޔަރެއާލް ވަނީ ރަށުން ބޭރުގައި 4-2 އިން ޑިޕޯޓިވޯ ބަލިކޮށްފައެވެ. އަލާވޭސް އަދި ރެއާލް ސޮސިއެޑާޑް ވެސް ވަނީ އެ ޓީމުތައް ކުޅުނު މެޗުތައް ކާމިޔާބުކޮށްފައެވެ.\nލަލީގާގެ ޗެމްޕިއަންކަން ބާސާއިން ހޯދާފައިވާއިރު ދެވަނައިގައި 78 ޕޮއިންޓާއެކު އޮތީ އެޓްލެޓިކޯ މެޑްރިޑްއެވެ. ކުޅުނު 37 މެޗުން ލިބުނު 75 ޕޮއިންޓާއެކު ތިންވަނައިގައި ރެއާލް މެޑްރިޑް އޮތްއިރު ހަތަރު ވަނައިގައި 70 ޕޮއިންޓާއެކު އޮތީ ވެލެންސިއާއެވެ.\nއެންމެ ފަހުން އަޕްޑޭޓް ކުރީ:4ހަފްތާކުރިން | ރިވިއު ކުރީ: އިސްމާއިލް ނާއިލް ނަޝީދު


އުނދަގޫތަކުން ޤައުމު ސަލާމަތްކޮށްދެނީ ޒުވާނުން- އިމްރާން | | Sangu News\nއުނދަގޫތަކުން ޤައުމު ސަލާމަތްކޮށްދެނީ ޒުވާނުން- އިމްރާން\n27 އޮކްޓޯބަރ 2019 - 05:32\nޒުވާން ލީޑަރުންގެ ފޯރަމް ނިންމުމުގެ ރަސްމިއްޔާތުގައި މިނިސްޓަރ އިމްރާން ވާހަކަދައްކަވަނީ.... ފޮޓޯ: ހޯމް މިނިސްޓްރީ\nދަތި އުނދަގޫ ވަގުތުތަކާއި މުސީބާތްތަކުން ޤައުމު ސަލާމަތްކޮށްދެނީ ޒުވާނުންކަން ރާއްޖޭގެ ތާރީހު ހެކި ދީފައިވާ ކަމަށް ހޯމް މިނިސްޓަރ އިމްރާން އަބްދުﷲ ވިދާޅުވެއްޖެއެވެ.\nއެމަނިކުފާން މިހެން ވިދާޅުވީ އއ.މަތިވެރީގައި ނިމުނު މިއަހަރުގެ4ވަނަ ޒުވާން ލީޑަރުންގެ ފޯރަމް ނިންމުމުގެ ރަސްމިއްޔާތުގައި އއ.އަތޮޅުގެ ޒުވާނުންނާ މުހާޠަބުކުރައްވާ ދެއްކެވި ވާހަކަފުޅުގައެވެ.\nރާއްޖޭގެ ތާރީޚުން އެމަނިކުފާން ނެންގެވީ މުޙައްމަދު ތަކުރުފާން ރާއްޖެ ސަލާމަތްކުރެއްވުމަށް ކުރެއްވި ޖިހާދާއި، ނޮވެމްބަރު ތިނެއްގައި ޝަހީދު ހުސެއިން އާދަމް ކުރެއްވި ޖިހާދެވެ. މިނިސްޓަރ ވިދާޅުވީ ކޮންމެ ޒުވާނަކީވެސް ލީޑަރެއް ކަމަށާއި ޤައުމަށް ބަދަލެއް ގެނެސްދެވިދާނެ ކުއްޖެއް ކަމަށެވެ. ޤައުމެއްގެ ރައްޔިތުންނަށް ބަލާއިރު ޒުވާނުންނަށް ދެވިފައިވާ މަޤާމަކީ ވަރަށް މަތިވެރި މަޤާމެއްކަން އެމަނިކުފާން ފާހަގަކުރެއްވިއެވެ.\nއިންސާނީ މުޖުތަމައެއްގެ، އިންސާނުން ދިރިއުޅޭ ވަޠަނެއްގެ، އެނަޞްލެއްގެ މައިބަދައަކީ ޒުވާނުންކަމަށް ވިދާޅުވިއެވެ. މިނިސްޓަރ ވިދާޅުވީ މުޖުތަމައުއެއް ކޮޅަށް ތެދުވާނީ، އެޤައުމެއް ކުރިއަށްދާނީ ޒުވާނުންގެ މައިބަދަ ނުވަތަ ބެކްބޯންގައި ވަރުހުރި ވަރަކުންކަމަށެވެ. މިސަބަބަށްޓަކައި އިންސާނީ މުޖުތަމައެއްގެ ކުރިމަގު ބައްޓަންކޮށް ކުރިމަގު ދައްކުވައިދޭނީ އަބަދުވެސް އެވަގުތެއްގައި އެމުޖުތަމައުއެއްގައި ތިބޭ ޒުވާނުންގެ ހާލަތުކަމަށެވެ. ޒުވާނުން ތިބިގޮތް ފެނުމުން އެމުޖުތަމައުއެއްގެ ކުރިމަގު އިނގޭނެކަން މިނިސްޓަރ ފާހަގަކުރެއްވިއެވެ.\nޒުވާން ލީޑަރުންގެ ފޯރަމް ނިންމުމުގެ ރަސްމިއްޔާތު.... ފޮޓޯ: ހޯމް މިނިސްޓްރީ\nފޯރަމްގެ ބައިވެރިންނާ މުހާޠަބުކުރައްވާ މިނިސްޓަރ ވިދާޅުވީ ޒުވާނުންނަކީ މާދަމާ ޒުވާނުންނާ ހަމައަށް އަންނަންތިބި ތުއްތު ކުދިން ބަލާބޮޑުކޮށް އެކުދިންނަށް މިސާލުދައްކައިގެން ގެންނަންތިބި ޒުވާނުންކަމަށެވެ. ފޯރަމްގައި ހޭދަކުރި ވަގުތުތަކަކީ އެކަމަށް، ޤައުމުގެ މުސްތަޤްބަލަށް ހޭދަކުރި އަގުހުރި ވަގުތުތަކެއްކަމަށް މިނިސްޓަރ ވިދާޅުވިއެވެ.އަދި މިއަދު އިސްކޮށްތިބި މީހުން ރާވާ ހިންގާ ކަންކަން ތަންފީޒުކުރަންތިބީވެސް ޒުވާނުންކަން މިނިސްޓަރ ފާހަގަކުރެއްވިއެވެ.\nއިސްރަށްވެހީންނަށް އަޅާލާ އޯގާވެރިވެ، ހީވާގިކަމާއެކު މަސައްކަތްކުރަން ތިބީވެސް ޒުވާނުންކަމަށް ހަނދާކޮށްދެއްވާ މިނިސްޓަރ ވިދާޅުވީ ޤައުމުގެ އުފާވެރިކަމާ ހަމަޖެހުން ބިނާވާނީ ޒުވާނުންގެ ހަރުދަނާކަމުގެ މައްޗަށްކަމަށެވެ. މިޤައުމު މާދަމާ އެހެން މަރުހަލާއަކަށް ގެންދެވޭނީ ޒުވާނުންގެ ކިބައިގައި ހިތްވަރު ހުރެގެންކަމަށްވެސް ވިދާޅުވިއެވެ. އެމަސައްކަތުގައި ޒުވާނުންނަށް އެހީތެރިވުމަށް ސަރުކާރުން ކޮށްދެވެން ހުރި ހުރިހާކަމެއް ކޮށްދެއްވާނެކަމުގެ ޔަޤީންކަންވެސް މިނިސްޓަރ ދެއްވިއެވެ.\nއއ.މަތިވެރީގައި ބޭއްވި ފޯރަމްގައި 80 އަށްވުރެ ގިނަ ޒުވާނުން ބައިވެރިވިއެވެ. ތިން ދުވަހަށް ކުރިއަށްގެންދިޔަ ފޯރަމްގައި ތަފާތު އަށް ދާއިރާތަކުން ފަންނީ އަދި ޓެކްނިކަލް ބޭފުޅުން ސެޝަންތައް ނަންގަވައިދެއްވިއެވެ. ފޯރަމްގައި ބައިވެރިވީ މަތިވެރި، ރަސްދޫ، ތޮއްޑޫ، އުކުޅަސް، ބޮޑުފޮޅުދޫ، މާޅޮސް، ހިމަންދޫ އަދި ފެރިދޫންނެވެ.


Shahid Kapoor aai Abbas Zafaruge film ge namakee 'Bloody Daddy' - vNews.mv\nޝާހިދު ކަޕޫރުއާއި އަލީ އައްބާސް ޒަފަރުގެ ފިލްމުގެ ނަމަކީ، "ބްލަޑީ ޑެޑީ"\nމަރިޔަމް ޝާހިދާ 09 December 2021, 17:57\nމިއަހަރުގެ ޑިސެމްބަރު މަހު 31 ގައި ރިލީޒްކުރުމަށް ތައްޔާރުވަމުން އަންނަ ފިލްމު "ޖާރޒީ" ގެ އެކްޓަރު ޝާހިދު ކަޕޫރު ދެން އެންމެ އަވަހަށް މަސައްކަތް ފެށުމަށް ތައްޔާރުވަމުން އަންނަ ފިލްމުގެ ނަމަކީ، "ބްލަޑީ ޑެޑީ" ކަމަށް ރިޕޯޓުތައް ބުނެފިއެވެ.\nމިފިލްމަކީ މަޝްހޫރު ފްރެންޗައިޒް "ޓައިގަރ ޒިންދާހޭ" ގެ ޑައިރެކްޓަރާއެކު ޝާހިދު މަސައްކަތްކުރާނެ ފުރަތަމަ ފިލްމެވެ.\nވަރަށް ވަރުގަދަ އެކްޝަން ރޯލްއަކުން ޝާހިދު ފެނިގެންދާ މިފިލްމުގައި އޭނާ ފެންނާނީ އަމިއްލަ ދަރީން ބޮޑު ލޭއޮހޮރުވުމަކުން ސަލާމަތްކޮށްދޭން މަސައްކަތްކުރާ ޒިންމާދާރު ބައްޕައެއްގެ ރޯލްއިންނެވެ.\nމިފިލްމަކީ، 2011 ވަނަ އަހަރު ނެރުނު ފްރާންސްގެ ފިލްމެއްކަމަށްވާ "ނުއީ ބްލާންޗް" (ސްލީޕްލެސް ނައިޓްސް) އަސްލަކަށް ބަލައިގެން އުފައްދާ ފިލްމެކެވެ.\nފިލްމުގެ ނަން ރަސްމީކޮށް އިއުލާންކޮށްފައި ނުވީނަމަވެސް ފިލްމުގެ ޓީމް މެމްބަރަކާ ހަވާލާދީ މީޑިއާތަކުގައި ބުނެފައިވަނީ "ބްލަޑީ ޑެޑީ" މިވަގުތަށް ބޭނުންކުރަމުންދަނީ ވޯކިންގް ޓައިޓްލް ނުވަތަ ވަގުތީ ޓައިޓްލްއެއްގެ ގޮތުގައެވެ. އެހެންނަމަވެސް ފިލްމުގެ ރަސްމީ ނަމަކަށް އެނަން ވުމަކީ ވަރަށް ގާތްކަމެއް ކަމަށްވެސް އޭނާވަނީ ބުނެފައެވެ.\nމިހާރު ޑުބާއީގައި ޝޫޓިންގް ފަށާފައިވާ މިފިލްމުގައި ފެންނާނެ އަންހެން ބަތާލާއަކާ ބެހޭގޮތުން އަދި ވަކި އެއްޗެއް ހާމަކޮށްފައެއް ނުވެއެވެ.\nޝާހިދު ކަޕޫރުގެ ފިލްމު "ޖާރޒީ" އަންނަ މަހު ތިއޭޓަރުގައި ރިލީޒްކުރުމަށް ތައްޔާރުވަމުން އަންނައިރު އޭނާވަނީ އެމޭޒަން ޕްރައިމް ވީޑިއޯގެ ވެބް ސީރީޒް "ފޭކްސް"އާއި ފިލްމު "ބުލް" ގެ މަސައްކަތްވެސް ފަށާފައެވެ.\nފިލްމު "ކަބީރް ސިންގް" އިން ގިނަ ބައެއްގެ މަގުބޫލަކަން ލިބިފައިވާ އެކްޓަރުގެ ކާމިޔާބު ފިލްމުތަކުގެ ތެރޭގައި، 2007 ވަނަ އަހަރު ނެރުނު "ޖަބް ވީ މެޓް"، 2014 ވަނަ އަހަރު ނެރުނު "ހައިދަރް" އަދި 2016 ވަނަ އަހަރު ނެރުނު ފިލްމު "އުޅްތާ ބަންޖާބް" ހިމެނެއެވެ.


(24 ޑިސެމްބަރ 2019 އާ ގުޅޭ)\n"އަހަރެން އައުމުން ހޭޒަލްއަށް އުނދަގޫވީތަ؟" ރިޒްވާން އަހާލީ މަޑުމަޑުން ލަސްލަހުންނެވެ. ހޭޒަލް ދެފަރާތަށް ބޯހޫރާލި އެވެ. އޭނާ ރިޒްވާނު ގާތު ސުވާލެއް ކުރަން ބޭނުންވެ އެވެ. އެހެންވިޔަސް އެއީ އެ މަޤާމުގައި ހުންނަ މީހަކާ ކުރަން ލަދުވެތި ސުވާލު ތަކެކެވެ. ނުކެރިފައި އިނދެ ވެސް ހޭޒަލް ވާހަކަދެއްކި އެވެ. ރިޒްވާނު ސިހުނީ ހަޔާތުގައި ދުވަހަކުވެސް ނުސިހޭވަރަށެވެ. ހޭޒަލްގެ ސުވާލު އަމާޒުވީ ދުވަހަކުވެސް ރިޒްވާނުގެ ވިސްނުން ހިންގާފައިނުވާ ދިމާއަކަށެވެ.\n"ޒެލް!..." ލިބުނު ހައިރާންކަމާއެކު ރިޒްވާނަށް މަޑުމަޑުން ކިޔާލެވުނެވެ.\n"ބުނެބަލަ!... މަންމައަށްވުރެ ރީތި އެހެން އަންހެނުން ފެނުނީމަ އެމީހުންނާ ވާހަކަދައްކާހިތެއްނުވޭތަ؟، އަބަދު އެކަކާއެކު މިހާދުވަހު އުޅުމުން ފޫއްސެއްނުވޭތަ؟، ތަފާތު އާކަމެއް ކޮށްލުމުގެ ޚިޔާލެއް ނާދޭތަ؟... ފިރިހެނުންނަށް އެންމެ އަންހެނަކުން ނުފުދޭނެތީއެއްނު ގިނަ އަނބިންތަކެއް ގެންގުޅުމުގެ ހުއްދަ އޮންނަނީ... އަނތްބެއްގެ ގޮތުގަ މީހުންނަށް ދައްކަން ބޭނުންވަނީ ހަމައެކަނި މަންމަ ދޯ، އެހެން އަންހެނުންނަކީ ހަމައެކަނި ހިތްއުފާކޮށްލާ ބަޔަކަށްވާން ދޯ ބޭނުންވަނީ" ހޭޒަލް ކުރި ސުވާލު ތަކުރާރުކޮށްލަމުން އިތުރު ސުވާލުތައް އަމުނާލި އެވެ.\nފިނިނޭވާއެއް ދޫކޮށްލި ރިޒްވާން ފުންކޮށް ވިސްނާލި އެވެ. އޭނާއާއި ސާއިރާއާ ގުޅުވާ ހޭޒަލް އުފައްދާ ސުވާލުތަކުގައި ފޮރުވިފައި އޮތީ ކީކޭކަން ދެނެގަންނަން ރިޒްވާން މަސައްކަތްކުރި އެވެ. ހޭޒަލްއަކީ އެފަދަ ވިޔާނުދާ ޒާތީ ސުވާލުތަކެއް ހަމަހުރެފައި ކުރާނޭ ކުއްޖެއްނޫންކަން ރިޒްވާނަށް ރަނގަޅަށް އެނގެ އެވެ. އަނެއްކޮޅުން ރިޒްވާނުގެ ފުށުން ހޭޒަލް ސުވާލު އުފެދޭވަރުގެ ވިޔާނުދާ އުޅުމެއް ނުފެންނާނޭކަން އޭނާއަށް އެނގެއެވެ. އޭނާއަކީ އެއްވެސް އިރެއްގައި އަޚުލާޤުދަށް މީހެއް ނޫނެވެ. އެފަދަ ސުވާލެއް އޭނާއާ ގުޅުވައި މީހަކު ކޮށްފިނަމަ ވަރަށް ބޮޑަށް ހިތްހަމަނުޖެހި ރުޅި އާދެވޭނެ އެވެ. އެކަމަކު އެ ޖަޒުބާތު ފާޅުނުވީ އެ ސުވާލު ކުރިމަތިވީ އޭނާ ޤަބޫލުކުރަމުން އައި އަންހެން ދަރިފުޅުގެ ދުލުންވީމަ އެވެ. މިވަގުތަކީ އެ ދަރިފުޅުގެ ދިރިއުޅުން ދަތިވެފައިވާ ވަގުތެކެވެ. ޢާއިލާގެ ގާތްކަން އެ ދަރިފުޅަށް ބޭނުންވެފައިވާ ވަގުތެކެވެ.\n"އަންހެނުންނަކީ ހަމައެކަނި ހިތްއުފާކޮށްލަން އޮތް މެދުވެރިއެއްނޫން، އެމީހުންނަކީ ކާމިޔާބު ރަނގަޅު ދިރިއުޅުމެއްގެ އަސްލު، ސާއިރާއަކީ ﷲ އަހަންނަށް ޓަކައި ދެއްވި ނިޢުމަތެއް، އޭނާއާއެކު ދެ ދަރީންގެ ނަސީބު އަހަންނަށް ލެއްވި، އެމީހުންނަކީ އަހަރެންގެ މުޅި ދުނިޔެ، އަހަރެންގެ ހުރިހާ އުފަލަކާ ހަމަޖެހުމެއް، އެ ހިތްހަމަޖެހުން އަމިއްލަ އަތުން ނަގާލާނީ މޮޔައެއް، އެވަރުކަމެއް ކުރާކަށް ދުވަހަކުވެސް ވިސްނުމުގައެއްނެތް، ރީތި މީހުން ފެނޭ، އެކަމަކު ހިތުގެ ސާބިތުކަން ގެއްލެންވީ ކަމެއްނޫން އެއީ، ހަޤީޤީ ބައިވެރިޔާގެ މަތިން ހަނދާންނެތެންޖެހޭވަރު ކަމެއްނޫން އެއީ... އެ ދަޅަތަކުގައި ޖެހި އަމިއްލަ ނަފްސަށް އަނިޔާއެއްދޭންވީ ކީއްކުރަން، އަހަންނަށް ނުފުދޭކަމެއްނުވޭ، އެއްވެސް މީހަކީ ހުރިހާ ގޮތަކުން އެންމެ ފުރިހަމަ މީހާއެއްނޫން، އެކަމަކު އެ ފުރިހަމަކަން އަންނަނީ އައިބުތަކާއެކު އެމީހާ ބަލައިގަތުމުން، ﷲ ދެއްވާ މިންވަރަށް ރުހޭނަމަ ފެންނަހާ ރީތި އެއްޗެއްގެ ފަހަތުން ދުވުމުގެ ބޭނުމެއްނެތް... އަހަންނަށް ސާއިރާއާއި ދެ ދަރީން ފުދޭ، އޯގާތެރި ވަފާތެރި އަނތްބެއް ސާއިރާއަކީ، އޭނާގެ ހިތުގައިޖެހޭވަރު ކަމެއް އިރާދަކުރެއްވިއްޔާ ނުކުރާނަން، އާތިޝްއާއި ހޭޒަލްއަކީ އަހަރެންގެ ވެސް ދަރީން، އެކުދީންނަށް ޓަކައި މި ބައްޕަ އެއްވެސް ކަމެއްގަ ފަހަތަކަށް ނުޖެހޭނެ، ހޭޒަލް!... ދަރިފުޅާ!... ފިރިހެނުންނަށް ގިނަ އަނބީން ހުއްދަވަނީ އެންމެ އަންހެނަކު ނުފުދޭތީއެއްނޫން..." އަނބީން ގެންގުޅުމުގައި ފިރިހެނުންގެ މައްޗަށް އިސްލާމްދީނުގައި ކަނޑައެޅިފައި އޮންނަ ގޮތް ރިޒްވާނު ވަރަށް ތަފްސީލުކޮށް އޮޅުންފިލުވައި ދިނެވެ. އަދި މިނޫނީ ދުވަހަކުވެސް ރިޒްވާނު ދަރިފުޅާއޭ ކިޔާ ހޭޒަލްއަށް ގޮވައެއްނުލަ އެވެ. އިސްއޮބާލައިގެން އިން ހޭޒަލް މޫނުގައި ދެއަތް އެޅި އެވެ. ރޮވި ގިސްލެވުމުގެ އަޑު ކުޑަހިނދުކޮޅެއްގެ ތެރޭ އިވެންފެށި އެވެ.\n"ލިއަމް އެހެންމީހަކާ އިންނަން ބޭނުންވީތަ؟" ރިޒްވާނު އަހާލިއެވެ. މޫނުގައި އަތްއަޅައިގެން އިނދެ ރޮމުންދިޔަ ހޭޒަލް ދެފަރާތަށް ބޯހޫރާލި އެވެ. ރިޒްވާނާ ކުރެވުނު ސުވާލުތަކާ މެދު އޭނާ ލަދުގަނެއް އެހާމެ ދެރަވެއްޖެ އެވެ. އެހެންވިޔަސް ހިތުގައި ލިއަމްގެ މައްޗަށް އޮތް ނަފުރަތަކާއި ޝަކުވާތަކުގެ ސަބަބުން ހޭޒަލްއަށް ކުރެވުނު ކަމެކެވެ. ފިރިހެނުންނާމެދު ހޭޒަލްގެ ހިތުގައި ފޫހިކަން އުފެދިފައިވެ އެވެ. ފިރިހެނެއްވެއްޖެއްޔާ މަކަރުވެރިވާނޭ ހޭޒަލްއަށް ހީވަނީ އެވެ. ދޮގު ހަދައި އޮޅުވާލަން އެމީހުން ވަރަށް ކުޅަދާނަވާނޭ ހީވަނީ އެވެ.\nހޭޒަލްގެ ނަމުން ރިޒްވާނު ގޮވާލި އެވެ. ހޭޒަލްއާމެދު ލިއަމް އިހާނެތިކޮށް ކަންތައްކޮށްފިއޭ ރިޒްވާނު ބުންޏެވެ. ވީކިހިނެއްތޯ ވެސް އެހި އެވެ. ހޭޒަލްއަށް ކަމެއް ކުރެވުނީތޯ ނޫނީ ހުރިހާ ކުށެއްކުރި މީހަކީ ލިއަމްތޯ ރިޒްވާނު އެއްސެވެ. އަދި ހޭޒަލްގެ ބުރަކަށީގެ މެދެއްހާ ހިސާބުގައި ރިޒްވާނު އަތްޖައްސާލީ ފިރުމާލާށެވެ. ނަމަވެސް އެ ކުޑަ ބީހުމާއެކު އޭނާއާ ގާތަށް ހޭޒަލް އަރިވެލި އެވެ. ވަގުތުން ހޭޒަލްގެ ފުރަގަހުން ކޮނޑުގައި ހިފާލައި ރިޒްވާނާ ގާތްކޮށްލި އެވެ.\n"ކީއްވެތަ ބައްޕަ ކަހަލަ މީހަކަށް ލިއަމްނުވީ؟" ރޮވި ގިސްލެވިފައިވާ އަޑުން ހޭޒަލް ސުވާލުކުރި އެވެ. ހޭޒަލްގެ ވައަތްފަރާތު ކޮނޑުން ފެށިގެން އުޅަންބޮށްޓާ ދޭތެރޭ ރިޒްވާނު ފިރުމާލި އެވެ. އޭނާގެ ކޮނޑުގައި ބޯއަޅާލައިގެން ހޭޒަލް އިންއިރު އެ މޫނު އަދިވެސް ވަނީ ދެއަތްތިލަ އިން ނިވާކޮށްފަ އެވެ. ރިޒްވާނާ ކުރިމަތިލާން ހޭޒަލްއަށް ނުކެރިފައި އިން ކަހަލަ އެވެ.\n"އެންމެންވެސް އިތުބާރުކުރަނީ ލިއަމްއަށް... އެންމެންވެސް ދައްކަނީ އޭނާ އަޅުގަނޑުދެކެ ލޯބިވާވަރު..." ގިސްލެވިފައިވުމުން ހޭޒަލްއަށް ވާހަކަދެއްކެނީ ހުއްޓަހުއްޓާފަ އެވެ. ހޭޒަލް ބުނަން އެ މަސައްކަތްކުރަނީ އޭނާއަށް ހާމަކުރަން ކިހާ އުނދަގޫ ވާހަކަތަކެއްކަން ރިޒްވާނަށް އިޙްސާސް ކުރެވުނެވެ. އިހުނަށްވުރެ އޭނާއާ ހޭޒަލް ގާތްކޮށްލެވުނީ އެހެންވެ އެވެ. އޯގާތެރިކަމާއެކު ހޭޒަލްގެ ބޮލުގައި ރިޒްވާނު ބޮސްދިނެވެ. ވާހަކަނުދައްކާށޭއާއި ނުރޯން ބުނަން ރިޒްވާން ބޭނުންވި އެވެ. އެހެންވިޔަސް އެހެންނުބުނީ ސަބަބެއް އޮވެގެންނެވެ. ޢާއިލާގެ ގާތަށް ހޭޒަލް އައިފަހުން ލިއަމްއާ ގުޅުވާ ހޭޒަލް ވާހަކަދެއްކީ އަދިކިރިޔާ އެވެ. ވީއިރު އޭނާ ބުނަންއުޅޭ އެއްޗެއް އަޑުއަހަން ރިޒްވާނު އިނީ ކެތްތެރިކަން ކުޑަވެފަ އެވެ.\n"ލިއަމް އެހެންކަންތައް ކުރާނޭކަން އެކަކުވެސް ޤަބޫލެއްނުކުރާނެ..." ހޭޒަލް ބުންޏެވެ.\n"އެކަކު ޤަބޫލުނުކުރިޔަސް މަންމައާއި މި ބައްޕަ ޤަބޫލުކުރާނަން... ލިއަމްއަށްވުރެ ބޮޑަށް އޭނާދެކެ ދަރިފުޅު ލޯބިވާކަން ބައްޕައަށް އެނގޭ" ހޭޒަލްގެ ބޮލުގައި ރިޒްވާނު ފިރުމާލި އެވެ. ހޭޒަލް ބޯޖަހާލަމުން ހޫން ލައްވާލި އެވެ.\n"އަޅުގަނޑު ވަރަށް ލޯބިވޭ... ވަރަށް ބޮޑަށް ލޯބިވޭ..." ހޭޒަލްއަށް ކުރިއަށްވުރެ ބޮޑަށް ރޮވިއްޖެ އެވެ. އޭނާ ލިއަމް ކައިރިން އަމިއްލައަށް ވަރިވި ނަމަވެސް އެގޮތް އޭނާ ބޭނުންނުވާކަން ރިޒްވާނަށް ޔަގީންކުރެވުނެވެ. ހަމައެއާއެކު އަންހެނަކާ ލިއަމްއާ ގުޅުމެއްވެޔޭ ރިޒްވާނުގެ ޟަމީރު އެއްބަސްވި އެވެ. އޭނާ އެއްވެސް ސުވާލެއްކޮށްފިނަމަ ހޭޒަލް ވާހަކަނުދައްކާ ހުއްޓާލަފާނޭ ކަމުގެ ބިރު ރިޒްވާނުގެ ހިތުގައި އުފެދުނެވެ. އެހެންވެ ހިތާއި ސިކުނޑީގައި އުފެދޭ ސުވާލުތައް އޮއްބާލައި އޭނާ ކެތްތެރިވި އެވެ. މި ނާޒުކު ވަގުތުކޮޅު އިތުރު ތަކުލީފެއް ހޭޒަލް ލިބޭކަށް އޭނާ ނޭދެ އެވެ.\nއެކި ދިމާލުން އެކި ދުވަސްމަތިން ހޭޒަލްއަށް ފެނިފައި ހުރި ކަންކަން އޭނާ ހާމަކުރި އެވެ. ރިޒްވާނު އިނީ ފަރުވާތެރިވެ ކަނުލާ އަޑުއަހާށެވެ. ހޭޒަލްގެ ވާހަކަތަކެކޭ އަރަތެކޭ އެއްގޮތެވެ. އެހެންނަމަވެސް ރިޒްވާނަކީ ވިސްނުންތެރި އެކެވެ. އޭނާ ހުރިހާ ވާހަކައެއް ގުޅުވައި ކަމުގެ އަސްލު ހޯދި އެވެ. ހޭޒަލް ކިޔާދޭ ވާހަކަތައް މަންޒަރުތަކެއް ފަދައިން ރިޒްވާނުގެ ލޯކުރިމަތިން ސިފަވުމުން ދިޔައެވެ. ދެތިން ފަހަރަށް އޭނާއަށް ދަތްކުނޑިވިކާލެވުނެވެ. އެންމެން ވެސް ލިއަމްގެ ވާހަކަ ޤަބޫލުކުރެޔޭ ހޭޒަލް ބުނި ބުނުން ރިޒްވާނަށް ފަހުމްވީ ދެނެވެ. ޚުދު އޭނާ ވެސް ހޭޒަލްއާއި ލިއަމް ވަކިވީ ލިއަމްގެ ޢަމަލުތައް ހުރި ގޮތުންކަމަކަށް ހިޔެއްނުކުރެ އެވެ. އެހިސާބަށް ލިއަމްގެ ޢަމަލުތައް ހިނގައިދާނޭ ވެސް ވިސްނިފައެއްނެތެވެ. ހޭޒަލްގެ ކޮނޑުގައި ފިރުމާލުމާއެކު ބޮލުގައި ރިޒްވާނު ބޮސްދިނެވެ. ހޭޒަލްގެ ފުށުން ފެންނަ އަލާމާތްތަކަކީ ލިއަމްގެ މުޑުދާރު ޢަމަލުގެ ނަތީޖާކަން ރިޒްވާނަށް ޔަގީންވެއްޖެ އެވެ. އެއާއެކު ކޯޓުގައި ލިއަމް އުޅުނު ގޮތުގެ ހަނދާންތައް ރިޒްވާނަށް އާވެގެންދިޔައެވެ. ލިއަމްއާ ވަކިވުމަކީ އެންމެ ރަނގަޅު ނިންމުންކަމުގައި ސާއިރާ ނުދެކޭކަން ރިޒްވާނަށް އެނގެ އެވެ. އެކަމަކު މިއަދު ޚުދު ރިޒްވާނު އެހެންވާކަށް ނޭދެ އެވެ. ދެން ދުވަހަކުވެސް ލިއަމްގެ ހިޔަނި ހޭޒަލްގެ ދިރިއުޅުމަށް އެޅޭކަށް އޭނާއަށް ޤަބޫލެއްނުވެވޭނެ އެވެ. ގަދަރުޅިއަކާއި ބަދަލުހިފުމުގެ ރޫހެއް ރިޒްވާނުގެ ނަފްސުގައި އުފެދުނެވެ. ނަމަވެސް އެ ޖަޒުބާތުތަކުގެ މައްޗަށް އޭނާގެ ޟަމީރު ކުރި ހޯދި އެވެ. ރިޒްވާނަކީ މީހުންގެ މައްޗަށް އަނިޔާވެރި މީހަކަށް ނުވާތީ އެވެ. ބަދަލު ހިފުމަށްވުރެ އެފަދަ ނުބައި މީހުންގެ ކިބައިން ދަރިފުޅު ރައްކާތެރިކުރުން މާ މުހިންމުކަމުގައި އޭނާގެ ޟަމީރު ވިސްނައިދިނެވެ.\nހޭޒަލް ރޮމުން އޭނާގެ ހަޔާތުން ބޮޑުބައެއް ބޭކާރުވެއްޖެކަމުގައި ބުނަމުން ދިޔަ އެވެ. އޭނާއަށް ހާސިލުވީ ކަމެއްނެތްކަމުގައި ބުނެ އެވެ. ބަލިވެ އިންކަން އެކަކު ގާތުގައި ވެސް ނުބުނެވުނީ އެއީ ލިއަމްގެ ދަރިއަކަށްވެފައި އެވަގުތު ހަދާނޭ ގޮތެއް ނޭނގިގެންކަން ހޭޒަލް ބުންޏެވެ. އެކުއްޖާ ބޭނުމެއްނޫނޭ ވެސް ހޭޒަލް ހިތަށް އެރިކަން ހާމަކުރި އެވެ. އެކަމަކު އޭނާ ވަރަށް ދުޢާކުރި އެވެ. އެފަދަ ނުބައި ޚިޔާލުތަކާ ދުރުކޮށް އޭނާއަށް ރަނގަޅު ގޮތް ދެއްކެވުމަށް އެދި އެވެ. އެހެންނަމަވެސް ހޭޒަލްއަށް ޤަބޫލުކުރެވުނީ އޭނާ ބައިގެންދިޔައީ އޭނާ އެކުއްޖާ ބޭނުންނުވީމަ ކަމުގަ އެވެ. ހޭޒަލްއަށް ފާފަ ލިބޭނޭ އޭނާ ބުނެލިއިރު އެ މޫނާއި ލޮލުގައިވީ މައުސޫމްކަން ރިޒްވާން ދުށްޓެވެ. އެ ވާހަކަތައް އަޑުއެހުން ފަސޭހަކަމަކަށް ރިޒްވާނަށް ނުވި އެވެ. އޭނާގެ ދެ ލޯ ފެންކަޅިވުމުން އަވަސްއަވަހަށް އެސްފިޔަ ޖަހާލި އެވެ. ފިނިނޭވާއެއް ބޭރުކޮށްލި އެވެ. ކަރުނަތައް ހިންދާލަން ރިޒްވާން މަސައްކަތް ކުރި އެވެ.\nސާއިރާއަށް އެއްވެސް ވާހަކައެއް ކިޔާނުދިނުމަށް ހޭޒަލް އެދުނެވެ. ރިޒްވާނުހާ ހިތްވަރުގަދައެއް ސާއިރާ ނުވާނޭ ހޭޒަލް ބުންޏެވެ. ލިއަމްދެކެ ސާއިރާ ވަރަށް ލޯބިވެޔޭ ހޭޒަލް ބުންޏެވެ. ލިއަމްގެ ހަޤީޤަތް އެއްވެސް މީހަކަށް ޤަބޫލެއްނުކުރެވޭނެއޭ ހޭޒަލް ތަކުރާރުކޮށްލި އެވެ. އޭނާއާ ހެދި މަންމަގެ ހަމަޖެހުން ގެއްލިއްޖެއޭ ވެސް ހޭޒަލް ބުންޏެވެ. އެންމެން ބޭނުންވިޔަސް ލިއަމްއާއެކު އުޅެންވެއްޖެނަމަ މަރުވެދާނޭ ހޭޒަލް ބުންޏެވެ. އެހިނދު ހޭޒަލްއާ ދިމާއަށް އެނބުރިލުމާއެކު ރިޒްވާނުގެ މޭގައި އޭނާ ފޮރުވާލި އެވެ. ލިއަމްގެ ގާތަށް އެނބުރި ދާން ނުޖެހޭނެކަން ރިޒްވާނު ޔަގީންކޮށްދިނެވެ. އެކަކުވެސް ހޭޒަލްއަށް އެފަދަ މަޖުބޫރެއްނުކުރާނޭކަން ރިޒްވާނު ބުންޏެވެ.\nލިއަމްދެކެ ނަފުރަތުކުރެވުނަސް ހޭޒަލްގެ ހިތުގައި އޮތް ލޯބި މުޅީން ފުހެވިގެންނެއް ނުދިޔަ އެވެ. އޭނާ ބޭނުންވަނީ ހުރިހާ ކަމެއްގެ މަތީން ހަނދާންނެތޭށެވެ. ލިއަމްއާއި އޭނާއާއެކު ހޭދަކުރި ދުވަސްތައް މަތިންނެވެ. ކައިވެނީގެ ބާބު އެ ހަޔާތަށް ދުވަހަކުވެސް ނާންނަކަމުގައި ހަދާށެވެ. އަދި އޭނާއަކީ އިޙްސާސް ކުރެވުމުގެ ބާރު ކެނޑިފައިވާ މީހަކަށް ވާށެވެ. މި ދުނިޔެއިން އޭނާއަށް މިހެންވާންވީ ކީއްވެތޯ ހޭޒަލްއަށް ސުވާލުކުރެވެ އެވެ. އޭނާގެ ފިރިމީހާ ބަދަލުވާންވީ ކިއްވެތޯ އެއްސެވެ. ދުވަހަކުވެސް މައްސަލައެއްނުޖެހި ދެމެދުގައި އެހާ ވަރުގަދަ ލޯތްބެއް އޮތްއިރު ކުއްލިއަކަށް މިހެންވާންވީ ކީއްވެގެންތޯ ހޭޒަލް އެއްސެވެ. އޭނާއަކީ ބޭކާރު މީހެކޭ ވެސް ބުނެވުނެވެ. އަދި ހުރިހާކަމެއް މެދުވެރިމިވަނީ އޭނާއަކީ ރަނގަޅު މީހަކަށްނުވީމަތޯ އެހި އެވެ. ހިތްހަލާކުވެފައިވާ ހޭޒަލް ދެން ދުވަހަކުވެސް މީހަކާ ނީންނާނަމޭ ބުނީ އެވަގުތެވެ. އެއްވެސް ފިރިހެނަކާ އަނގައިން ވެސް ނުބުނާނަމޭ ބުންޏެވެ. ލިއަމްވަނީ އޭނާގެ ހަށިގަނޑު ނަޖިސްކޮށްފައޭ ބުންޏެވެ. އެކަމުގެ ބަލިމަޑުކަން އެ ހަށިގަނޑުން ދުވަހަކުވެސް ނުފިލާނޭ ހޭޒަލް ބުންޏެވެ. ހުރިހާކަމެއް ހަނދާންނެތޭނޭ ގޮތެއް ހަދައިދިނުމަށް ރިޒްވާނުގެ ގާތުގައި ހޭޒަލް އާދޭސްކުރަން ފެށި އެވެ. ދެން އޭނާއަށް ކެތެއްނުވާނޭ ބުނެލި އެވެ. ލިއަމް ހަނދާންނައްތާލުމަށް ޓަކައި ރިޒްވާނު އެދެފި ކޮންމެ ގޮތެއް ހޭޒަލް ޤަބޫލުކުރާނަންކަމުގައި ބުންޏެވެ.\nހޭޒަލް އެދޭ އެދުން ފުރިހަމަކޮށްދެވޭވަރުގެ ކުޅަދާނަކަމެއް ލިބިފައިވާނަމަ އެކަން ކޮށްދޭނެކަމުގެ ޔަގީންކަން ރިޒްވާނު ދިނެވެ. އެހެންނަމަވެސް އިންސާނުންނަށް އެފަދަ ކުޅަދާނަކަމެއް ލިބިފައެއް ނުވެއެވެ. ރިޒްވާނު ވަޢުދުވީ ހޭޒަލްގެ ހިތާމަތައް ލުއިކޮށްދެވެން އޮތް ކޮންމެ ކަމެއް އޭނާ ކުރާނަން ކަމެވެ. އޭނާ ހޭޒަލް ދުލެއްނުކުރާނެކަމެވެ. އެއްވެސް މަންމައަކާއި ބައްޕައެއް ދަރީން ދުލެއްނުކޮށްލާނޭކަން ރިޒްވާން ހަނދާންކޮށްދިނެވެ. ކޮންމެ މުސީބާތަކީ ވެސް ﷲގެ މިންވަރުފުޅުކަން ރިޒްވާން ހަނދާންކޮށްދިނެވެ. ކެތްތެރިވެވެން އޮތް ގޮތަކުން ކެތްތެރިވުމަކީ އެމީހާގެ މައްޗަށް އެންމެ ރަނގަޅު ގޮތެވެ. ހޭޒަލްގެ އަތްތްލައިގަ ރިޒްވާނު ހިފާލައި ބާރުކޮށްލި އެވެ. އޭނާ ހޭޒަލްއަށް ހިތްހަމަޖެހުން ގެނެސްދޭނަންކަމަށް ވަޢުދުވި އެވެ.\nހޭޒަލްގެ ކޮޓަރި ދޮރުމަތިން ތަށިތަކަކާ އެއްޗެހި ވެއްޓުނު އަޑުފަށްގަނޑު އިވުނެވެ. ރިޒްވާނާއި ހޭޒަލްގެ ސަމާލުކަން ދޮރަށް ދެވުނެވެ. ވަގުތުން ރިޒްވާނު ތެދުވެ ދޮރާ ދިމާއަށް ހިނގައިގަތެވެ. ހޭޒަލްއަށް ލޮލާއި ދެ ކޯތާފަތް ފުހެލެވުނެވެ. ރިޒްވާނު ދޮރު ހުޅުވާލި އިރު އަޑުފައިން ތިރިވެ އިނީ ސާއިރާ އެވެ. ތަޅުންމަތީ އޮތް ތަބަށް ނަގައި ވެރުނު ތަށިތައް އޭގައި ބަހައްޓަމުން ދިޔައެވެ. އެ އަތުގައި ތުރުތުރު އެޅުމެއް ހުރިތަން ރިޒްވާނު ދުށްޓެވެ. އޭނާ ތިރިވެލައި ތަބަކުގައި ހިފި އެވެ.\n"އަހަރެން ސާފުކޮށްލަފާނަން" ރިޒްވާނު ބުނީ މަޑުންނެވެ. އޭނާއާ ނަޒަރު ސީދާކޮށްލަން ސާއިރާ ބޭނުންނުވާކަން ރިޒްވާނު ދެނަހުއްޓެވެ. އަނބުރާލާފައިވާ ސާއިރާގެ ކޯތާފަތުން ތިރިއަށް ފޭބި ކަރުނައިގެ ރޮނގު ރިޒްވާނަށް ފެނުނެވެ. އޭނާ ސާއިރާއަށް ގޮވާލަންވީއިރަށް އެބައަންނަމޭ ބުނެ ތެދުވެގެން ހިނގައިގަނެއްޖެ އެވެ. ކަންތައްވީގޮތް ރިޒްވާނަށް ސާފުވެއްޖެ އެވެ.\nކޮފީ ޖޯޑުގެ އަތްގަނޑާ ކުޅެލަކުޅެލާ ދާރިއަން އިނެވެ. މޭޒުގެ އަނެއްފަރާތުގައި އޭނާއާ ކުރިމަތިވާނޭހެން އިނީ އިޝްވާ އެވެ. ދާރިއަންގެ ހަރަކާތްތަކަށް ބަލާށެވެ.\n"ކުލިނިކުން ނެރިގެން އަހަރެން މިތަނަށް ގެނައީ މޫނުހަދައިގެން ސައިލެންޓް ޓްރީޓްމެންޓް ދޭންތަ؟... ކޮންކަމަކާ ފޫހިވެގެންތަ ތިއުޅެނީ؟ ސާރާއާ ވެސް ބްރޭކްއަޕް ވެއްޖެޔޭ ތިބުނީ..." ދާރިއަން އަނގައިން ނުބުނެގެން އެންމެފަހުން ސާރާ ވާހަކަދެއްކި އެވެ.\n"ޝީ އިޒް ނޮޓް ހެޕީ" ތުންފަތަށް ވައްތަރެއް ޖައްސަމުން ދާރިއަން ބުންޏެވެ.\n"އޭނާ ބްރޭކްއަޕްވާން ބޭނުންނުވާއިރު ދާރިއަން ތިހެން ހެދީމަ އޮބްވިއަސްލީ ހެޕީއެއް ނުވާނެ ދޯ" އިޝްވާ ބުންޏެވެ.\n"އަހަރެން އެއްވެސް ވަރަކަށް ލައިކެއްނުވޭ... މަންމަ އުޅޭގޮތުން ވެސް ބޯގޮވާ، ހީވަނީ ސާރާއޭ އަހަރެން ގުޅެންޖެހޭނެ އަންހެންކުއްޖަކީ... އޭނާ ނޫނަސް ބައިވަރު އަންހެންކުދީން އެބައުޅޭ" ދާރިއަންގެ އަޑުގައިވީ ފޫހިކަމެވެ.\n"ތިބުނާ ބައިވަރު އަންހެންކުދީންނަކީ ކޮންބައެއް؟ ކިތައް ކުދީންނާ ރައްޓެހިވެ ރުޅިވީ؟... އެތަނުން ކިތައްކުދީން މަންމަމެންނަށް އެނގެނީ..." އިޝްވާގެ ވާހަކަ ދާރިއަން ހުއްޓުވި އެވެ.\n"އޯކޭ... އޯކޭ... ގެޓުވެއްޖެޔޭ..." ދާރިއަން ނިކަން އަވަހަށް ބުނެލި އެވެ.\n"ދާރިއަން!... ފައިންޑް ޔޯ ގާލް... ގޯ ޓު ހާ... މޭކް ވޭ ޓު އެޕްރޯޗް އަބައުޓް ޔޯ ފީލިންގްސް، މީހަކަށް ކޮށްދެވޭނެކަމެއްނެތް، އަމިއްލައަށް އިސްނުނަގާ ނުވާނެ" އިޝްވާގެ އަޑުގައި ހުރީ ސީރިއަސްކަމެވެ.\n"އައި ޑޯންޓް ނޯ ހައު... އަހަންނަށް އެހީވެދީބަލަ" ދާރިއަން މާޔޫސްވި އެވެ.\n"އަހަރެން ކުރީން ވެސް ބުނިން ތިބުނާ ކުއްޖަކީ ކާކުތޯ... އެއްވެސް އެއްޗެއް ކިޔައިދޭކަށް ދާރިއަން ބޭނުމެއްނޫން، ކަމޯން ބުރޯ... އަހަންނަކީ އެތައް ސިއްރުތަކެއް ހިފަހައްޓަންޖެހިފައިވާ ޑަކްޓަރެއް، އަހަންނަށް އެނގޭ ސިއްރު ހިފަހައްޓާނޭ ގޮތް، ޓްރަސްޓް މީ... ކިޔާދީބަލަ ހުރިހާ ކަމެއް؟ ކިޔާ ނަން ބުނެބަލަ؟" އިޝްވާ އެދުނެވެ.\n"ޒެލް... ޒެލް ކިޔަނީ... އިޝްނޫން މީހަކަށް މިވަރަށް ވެސް ނޭނގޭނެ" ދާރިއަން ބުންޏެވެ.\n"ތީ މީހަކަށް ކިޔާ ނަމެއް... ނުވާނެ އެހެނެއް... އަންހެނެއްކަމެއް ފިރިހެނެއްކަމެއް ވެސް ވަކިނުވޭ" އިޝްވާ ދެފަރާތަށް ބޯހޫރުވާލީ ދާރިއަން ބުނަންބޭނުންނުވަނީކަން އެނގޭތީ އެވެ. ހަމައެވަގުތު މޭޒުމަތީ ބާއްވާލާފަ އޮތް އިޝްވާގެ ފޯނު ވައިބްރޭޓްވާން ފެށި އެވެ.\n"ދިސް އިޒް އިމްޕޯޓެންޓް" ފޯނުގެ އިސްކުރީނަށް ބަލާލާފައި އިޝްވާ ބުންޏެވެ. އަދި ފޯނުކޯލަށް ޖަވާބު ދިނެވެ. އޭނާއަށް ގުޅީ ޑަކްޓަރ އަނީލް އެވެ. އެ ދެމީހުންގެ ދެމެދުގައި ކުރެވިފައިވާ މަޝްވަރާއާ ގުޅިގެންނެވެ. ފޯނުކޯލު ނިންމާލުމާއެކު ދާރިއަންއާ އިޝްވާ ކުރިމަތިލި އެވެ.\n"ދާން ޖެހިއްޖެ... ކުލިނިކަށް ލައިދީފަ ދޯ ދާނީ" އިޝްވާ އެއްސެވެ.


މުދާހޯދަން މަސައްކަތްކުރުމުގެ މަތިވެރިކަން. – DhiSalafiyyah\nމުދާހޯދަން މަސައްކަތްކުރުމުގެ މަތިވެރިކަން.\n23/09/2011 އެހެނިހެން, ދީންއައްޝައިޚް އަޙްމަދު މިޙްސަން މުޙައްމަދު\nއިސްލާމްދީން ވަނީ މުދާ ހޯދުމަށްޓަކައި ވަރަށްބޮޑަށް ބާރު އަޅުއްވާފައެވެ. އަދި މުދާ ހޯދާނެ ޙަލާލު މަގުތައް ދައްކަވާފައެވެ. އަޅުގަނޑުމެންނަކީ މުސްލިމުން ކަމުގައި ވުމުން ހިތަށްއެރި ކޮންމެ ގޮތަކަށް މުދާ ހޯދުމަކީ އަޅުގަނޑުމެންނަށް ހުއްދަ ވެގެންވާ ކަމެއްނޫނެވެ.\nﷲ ތަޢާލާ ކީރިތި ޤުރްއާނުގައި ވަޙީ ކުރައްވާފައި ވެއެވެ. يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُّبِينٌ “އޭ މީސްތަކުންނޭވެ! ބިމުގައިވާ ތަކެތީގެ ތެރެއިން حلال ރަނގަޅު ތަކެތި ތިޔަބައިމީހުން ކައިއުޅޭށެވެ! އަދި شيطان އާގެ ފިޔަވަޅުތަކަށް ތިޔަބައިމީހުން تبع ނުވާށެވެ! (އެހެނީ) ހަމަކަށަވަރުން އެ ޝައިޠާނާއީ، ތިޔަބައިމީހުންނަށްހުރި ކަނޑައެޅި ބަޔާންވެގެންވާ عداوة ތެރިޔެކެވެ. (168)” އަދިވެސް އެއިލާހު ވަޙީ ކުރައްވާފައި ވެއެވެ. هُوَ الَّذِي جَعَلَ لَكُمُ الْأَرْضَ ذَلُولًا فَامْشُوا فِي مَنَاكِبِهَا وَكُلُوا مِن رِّزْقِهِ ۖ وَإِلَيْهِ النُّشُورُ ﴿١٥﴾ މާނައީ: “އެކަލާނގެއީ، ތިޔަބައިމީހުންނަށްޓަކައި، ފަސޭހަތަނެއް ކަމުގައި ބިންގަނޑު ލެއްވި ރަސްކަލާނގެއެވެ. ފަހެ، އެތާނގެ ކަންކޮޅުތަކުގައި ތިޔަބައިމީހުން ހިނގައި ދަތުރުކުރާށެވެ! އަދި އެކަލާނގެ ދެއްވި ރިޒްޤުން ކާށެވެ! އަދި އަލުން ދިރުއްވައި ފޮނުއްވުންވަނީ، އެކަލާނގެ حضرة އަށެވެ. (15)”\nމުދާ ހޯދުމަށް ބާރު އަޅުއްވައި ރަސޫލުﷲ ޞައްލަﷲ އަލައިހި ވަސައްލަމް ޙަދީޘް ކުރައްވާފައިވެއެވެ. ((لأن يحتطب أحدكم حُزمة على ظهره، خير له من أن يسأل أحداً، فليعطيه أو يمنعهُ”)) متفق عليه. ” ތިޔަބައިމީހުންގެ ތެރެއިން މީހަކު ދަރުކޮށައިގެން އެދަރުބޮޑި އޭނާގެ ބުރަކަށިމަތީ އުފުލައިގެން އެއިން މަންފާހޯދުން މީހެއްގެ ކައިރިޔަށް ގޮސް ސަލާންޖުމަށްވުރެ ހެޔޮކަންބޮޑުވެގެން ވެއެވެ. އެމީހާ އޭނައަށް ދިނަސް ނުވަތަ ނުދިންކަމުގައި ވިޔަސްމެވެ.” އަދިވެސް ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. (( لَأَنْ يَغْدُوَ أَحَدُكُمْ فَيَحْطِبَ عَلَى ظَهْرِهِ ، فَيَتَصَدَّقَ بِهِ وَيَسْتَغْنِيَ بِهِ مِنَ النَّاسِ ، خَيْرٌ لَهُ مِنْ أَنْ يَسْأَلَ رَجُلًا أَعْطَاهُ أَوْ مَنَعَهُ ذَلِكَ ، فَإِنَّ الْيَدَ الْعُلْيَا أَفْضَلُ مِنَ الْيَدِ السُّفْلَى ، وَابْدَأْ بِمَنْ تَعُولُ )) ” ހެނދުނާ ގޮސް ދަރުކޮށައިގެން އެދަރު އެމީހާގެ ބުރަކަށި މަތީގައި އުފުލައިގެން އެ ވިއްކައިގެން ފުދުންތެރި ވުން، މީހެއްގެގަތާށް ގޮސް ސަލާން ޖެހުމުން އޭނާ ދިނަސް އަދި ނުދިނަސް، ހެޔޮކަން ބޮޑުވެގެންވެއެވެ. އަދި ހަމަކަށަވަރުން ދޭމީހާގެ ހެޔޮކަން ހޯދާމީހާއަށްވުރެ ބޮޑުވެގެން ވެއެވެ. އެހެންކަމުން (ހޭދަކުރަން ފަށާއިރު) އެންމެ ގާތް މީހުންނަށް އިސްކަންދޭށެވެ.”\nމި ދެޙަދީޘުން ސާފުކޮށް ބަޔާންކޮށްދެނީ މުދާހޯދަން އަމިއްލަޔަށް މަސައްކަތްކުރުމުގެ މަތިވެރި ކަމެވެ. އަދި ސަލާންޖެހުމުގައި ހުރި އިހާނެތިގޮތްވެސް ބަޔާންވެގެންދެއެވެ. އަދި ޞަދަގާތްދިނުން ސަލާންޖެހުމަށްވުރެ ހެޔޮކަންބޮޑު ވެގެންވާކަން އެނގިގެންދެއެވެ.


Mihaaru Ulhe Vazeefaa Foohitha? Miothee Hallu! - Vaguthu\n4 މަސް ކުރިން ( އޮކްޓޯބަރ 13, 2020 )\nމަސައްކަތުގެ މާހައުލަކީ ވަރަށް މަސައްކަތް ކުރާ ހިތްވާ ފަދަ މާހައުލަކަށް ވުމާއި އަދާަ ކުރާ ވަޒީފާއަކީ ހިތްހަމަ ޖެހިގެން އަދާ ކުރެވޭ ވަޒީފާއަކަށްވުމަކީ މުހިންމު ކަމެވެ. ނޫން ނަމަ ޖިސްމާނީ ގޮތުންނާއި ނަފުސާނީ ގޮތުން ގެއްލުންވުމުގެ އިތުރަށް ތިބާގެ ''ޕަރފޮމެންސް ލެވެލް'' ވެސް ދަށްވެގެންދާނެއެވެ.\nމިހެންވެއްޖެނަމަ ދިގު މުއްދަތެއްގެ ތެރޭގައި ވަޒީފާ ގެއްލިދާނެއެވެ. އެހެންކަމުން ވަޒީފާދެކެ ފޫހިވެގެން ތިބުމުގެ ބޭނުމަކީ ކޮބައި ހެއްޔެވެ؟ އެކަމުގެ ހައްލު ހޯދައިގެން އުފާވެރިކަމާއިއެކު ވަޒީފާ އަދާކޮށްލުން ރަނގަޅު ވާނެއެވެ.\nވަޒީފާމަތިން ފޫހިވެދާނެ ބައެއް ކަންތައްތައް:\nއަދާކުރާ ވަޒީފާގައި މާބޮޑަށް އެނގިގެން ނުވަތަ ތިބާގެ ފަރާތުން އެދޭ މިންވަރު އިތުރުނަމަ އެކަމުގައި މައްސަލަތަކެއް ކުރިމަތިވެދާނެއެެވެ.\nއަހަރެމެންގެ ދިރިއުޅުމުގެ ހުރިހާ ކަމެއް އަމިއްލައަށް ކޮންޓްރޯލް ކުރަން އެންމެން ވެސް ބޭނުންވެއެވެ. ނަމަވެސް ވަޒީފާގައި މިކަން ނުވާނަމަ އެކަމުން މައްސަލަތަކެއް ކުރިމަތިވެދާނެއެވެ.\nކުރާަ މަސައްކަތް ބަލައިނުގަތުން\nކުރާ މަސައްކަތް ބަލައިނުގަންނަނަމަ އެ ވަޒީފާއެއްގައި އުޅުމަށް ފޫހިވާނެއެވެ. އެކަން ކުރުމުގެ ޝައުގުވެރިކަން ގެއްލެއެވެ.\nމިކަންތައްތަކަށް އޮތް ހައްލަކީ:\nތިމާ އެެންމެ މޮޅުކަމަކަށް ޓާގެޓް ކުރުން\nތިމާގެ ހުނަރު އެންމެ ރަނގަޅަށް ދައްކައިލެވޭނެ ދާައިރާއަކުން ކުރިއަށް ދިޔުމަށް ނިންމުން.\nމަސައްކަތު މާހައުލުގެ ބޭރުން ޝައުގުވެރިވާ ކަމެއް ހޯދުން\nތިމާ ހިތްހަމަޖެހޭ އެހެން ކަމެއް ހޯދާށެވެ. އުފެއްދުންތެރި ކަމެއް، ނުވަތަ ރަހުމަތްތެރިންނާއެކު އެއްވެލުމެއް، ނުވަތަ ޕާޓީއެއް ފަދަ ކަމަކުން ތިބާގެ ހިތްހަމަޖެހުމުން ވަޒީފާއަށް ވެސް އެކަމުން އެދެވޭ އަސަރު ކުރާނެއެވެ.\nއަމިއްލަ ނަފުސަށް އަޅާލާށެވެ.\nމަސައްކަތުގެ ހާސްކަމުން އެއްފަރާތް ވެގެން ނިދާލާށެވެ. ކޮންމެ ދުވަހެއްގެ ވެސް ފެށުމުގައި އަމިއްލަ ނަފުސަށް ވަގުތުކޮޅެއް ދޭށެވެ. ވަޒީފާ އަދާކުރާއިރު ލިބޭ ހުސްވަގުތުތައް ވެސް އަމިއްލަ ނަފުސަށް ހުސްކޮށްލާށެވެ.\nހާލަތްތައް ސީރިއަސްކޮށް ނުނަގާށެވެ.\nމަސައްކަތުގެ މާހައުލުގައި ފޫހިވާކަމެއް ނުވަތަ ހާސްވާފަދަ ކަމެއް ދިމާވެއްޖެ ނަމަ އެކަން މަޖަލަކަށް ހަދައިގެން އަމިއްލައަށް ހީލާށެވެ. މީގެ ސަބަބުން ސްޓްރެސް ލެވެލް ދަށްވާނެއެވެ.\nތިބާއަށް ވަޒީފާ އަދާކުރެވެނީ ހިތްހަމަ ޖެހިގެން އުފާވެރިކަމާއިއެކުތޯ ޔަގީންކުރާށެވެ.


މިކޯޓުގެ ނަންބަރު17/(IUL)95-A/1/2020 (03 މާރިޗު 2020) ޢިއުލާނާ ގުޅިގެން އެކަށީގެންވާ ވަރަށް މީހުން ކުރިމަތިލާފައިނުވާތީ، އެ ޢިއުލާން ބާތިލްކޮށް އަލުން އިއުލާން ކުރަމެވެ.\nތާރީޚް:27 އޮގަސްޓް 2020\n- ސަރވިސް އެލަވަންސް:-/2000 ރުފިޔާ\nޝަރީއަތްތައް ހިންގުމުގައި ޝާމިލްވާ ސެކްޝަންތަކާއި ގުޅިގެން ކޯޓުގައި އޮންލައިންކޮށް ހިންގޭ ޝަރީއަތްތައް ހިންގުމުގެ އިންތިޒާމް ހަމަޖެއްސުން\nކޯޓުގައި އޮންލައިންކޮށްނާއި އަދި ކޯޓުރޫމްގައި ހާޒިރުވެގެން ހިންގޭ ޝަރީއަތްތައް، ޓެކްނޮލޮޖީގެ އެކި ވަސީލަތްތައް ބޭނުންކޮށްގެން، އޮންލައިންކޮށް އާންމުންނަށް ފެންނަ ގޮތަށް ހެދުމަށް ކުރަންޖެހޭ އެންމެހާ ކަންކަން ކުރުމާއި އެއިންތިޒާމް ހަމަޖެއްސުން.\nކޯޓުގެ މަސައްކަތަށް އާންމު ފަރާތްތަކަށް ފަސޭހައިން ވާސިލްވުމަށާއި އަދި ޒަމާނާ އެއްގޮތަށް ކޯޓުގެ އެކި ޕްރޮސެސްތައް މެނޭޖްކުރުމަށް ބޭނުންވާ ސޮފްޓްވެއަރ ތައްޔާރުކޮށް މެއިންޓެއިން ކުރުން.\nޝަރުޢީ ވަފުދުތަކުން އަތޮޅުތަކުގައި މައްސަލަތައް ބޭއްވުމަށް ބޭނުންވާ ޓެކްނޮލޮޖީއާ އެއާ ގުޅޭ އިކުއިޕްމެންޓްތަކުގެ އެންމެހާ ކަންކަން އިންތިޒާމްކޮށް ޝަރީޢަތްތައް ހިންގުމަށް ބޭނުންވާ އައިޓީއާ ގުޅޭ އެންމެހާ ކަންކަން ހަމަޖެއްސުން\nކޯޓުގެ މަސައްކަތްތައް ހަލުވިކޮށް، ގިނަބަޔަކަށް ފަސޭހައިން އެކްސެސް ވެވޭނެގޮތަށް ހެދުމަށް ޓަކައި ތަޢާރަފްކުރަންޖެހޭ އައު ޓެކްނޮލޮޖީ ތަޢާރަފްކުރުން.\nކޯޓުގެވެބްސައިޓް ޑިވެލޮޕްކޮށް މެއިންޓެއިން ކުރުން.\nކޯޓުގައި ބޭނުންކުރާ އެކި ސޮފްޓްވެއަރ މެއިންޓެއިން ކޮށް ލައިސަންސް ވަގުތުގައި އާކުރުން.\nކޯޓުގައި މަޢުލޫމާތު ފެތުރުމަށް ބޭނުންކުރާ ޓެކްނޮލޮޖީއާ ސޯޝަލް މީޑިއާގެ އެކި ވަސީލަތްތަކުގެ ސެކިއުރިޓީ ކަށަވަރުކޮށް އޭގެ އެޑްމިނިސްޓްރޭޓަރގެ ދައުރު އަދާކޮށް އެފަދަ ވަސީލަތްތައް މެއިންޓެއިން ކުރުމަށް ބޭނުންވާ އެހީތެރިކަން ދިނުން.\nކޯޓުގައި ބޭނުންކުރާ ޓެކްނޮލޮޖީގެ އެކި ވަސީލަތްތަކާއި އަލަށް ތަޢާރަފް ކުރެވޭނެ އެކި ޓްކޮނޮލޮޖީތަކާއި ބޭހޭގޮތުން މުވައްޒަފުން އަހުލުވެރިކުރުމަށް ބޭނުންވާ ޓްރެއިނިންގތައް އެކަށައަޅައި، މުވައްޒަފުންނާ ބެހޭ ސެކްޝަނާއި ގުޅިގެން ހިންގުން.\nކޯޓުގެ ކޮމްޕިއުޓަރތަކާއި އެއާގުޅޭ އެންމެހައި ތަކެތި މަރާމާތުކޮށް ބެލެހެއްޓުން.\nއައި.ޓީ ސެކްޝަންގެ މުވައްޒަފުންގެ މަސައްކަތް ސުޕަވައިޒް ކުރުމާއި މަސައްކަތު ފެންވަރު ބެލުން\nސަލާމުގައި ނުވަތަ ޗުއްޓީގައި ހުންނަ މުވައްޒަފެއްގެ މަސައްކަތެއް ކުރަންޖެހިއްޖެނަމަ އެމަސައްކަތެއްކުރުން.\nއިންފޮމޭޝަން ޓެކްނޮލޮޖީ : ސޮފްޓްވެއަރ/ ހާޑްވެއަރ/ ނެޓްވޯރކިން އަދި މިނޫންވެސް އައިޓީގެ ދާޢިރާތައް\n03 ސެޕްޓެމްބަރ 2020 ވަނަ ދުވަހުގެ 13:00 ގެ ކުރިން ދިވެހިރާއްޖޭގެ ހައިކޯޓް (ތީމުގެ، އާބުރުޒުހިނގުން) އަށް ހުށަހަޅަންވާނެއެވެ.\nސުންގަޑި: 03 ސެޕްޓެންބަރު 2020 0000


Raees Yameenge machah ivvi hukum review koh dhinumah PG ah govaalaifi\nރައީސް ޔާމީންގެ މައްޗަށް އިއްވި ހުކުމް ރިވިއުކޮށް ދިނުމަށް ޕީޖީއަށް ގޮވާލައިފި\nމަނީލޯންޑަރިންގެ ކުށް ސާބިތުވެ، ފަސް އަހަރަށް ޖަލަށް ހުކުމް އިއްވާފައިވާ ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ މައްޗަށް އިއްވާފައިވާ ޖަލު ހުކުމް ރިވިއުކޮށްދިނުމަށް، ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމު، ޕްރޮސިކިއުޓާ ޖެނެރަލް ހުސައިން ޝަމީމަށް ގޮވާލައްވައިފިއެވެ.\nރައީސް ޔާމީން މިނިވަން ކުރުމަށް ގޮވާލައި އިދިކޮޅު ކޯލިޝަނުން ރޭ ބޭއްވި ޖަލްސާގައި ވާހަކަ ދައްކަވަމުން ޝިޔާމު ވިދާޅުވީ، މިހާތަނަށް އައިއިރު ވަރަށް ގިނަ ހުކުމްތައް ޕީޖީން ރިވިއުކޮށްދެއްވާފައިވާކަމަށެވެ. އެހެންވެ ރައީސް ޔާމީންގެ މައްޗަށް އިއްވާފައިވާ ހުކުމްވެސް ރިވިއުކޮށްދެއްވުމަށް އޭނާ ގޮވައިލެއްވިއެވެ.\nޝިޔާމު ވިދާޅުވީ ރައީސް ޔާމީންގެ މައްޗަށް އިއްވާފައިވަނީ ސިޔާސީ ހުކުމެއް ކަމަށާއި އެހުކުމް ބަލައި ނުގަންނަ ކަމަށެވެ. އަދި އެއީ ސިޔާސީ ނުފޫޒުންކޮށްފައިވާ ހުކުމެއްކަން ޝަރީއަތް ކުރިޔަށް ގެންދިޔައިރު ބަލަން ތިބި ކޮންމެ ރައްޔިތަކަށްވެސް އެކަން އެނގިގެންދާނެ ކަމަށް ޝިޔާމު ވިދާޅުވިއެވެ.\n''ޝައްކު އުފެދޭ ކަންކަމުގައި ބައެއް މައްސަލަތައް އެބަ ރިވިއުކުރައްވައި. އެގޮތަށް ވަރަށް ގިނަ ހުކުމްތައް އެބަހުރި މިހާތަނަށް އައިއިރު ރިވިއުކޮށްފައި. ޕީޖީއަށް އެނގިވަޑައިގަންނަވާނެ ރައީސް ޔާމީނާ ދޭތެރޭގައި ކަންތައް ވެގެންދިޔަ ގޮތް. އެމަނިކުފާނަކީ ގާނޫނީ ބޭފުޅެއް، ފުންނާބު އުސް ބޭފުޅެއް. އެމަނިކުފާނަށް އެނގިވަޑައިގަންނަވާނެ ހުކުމުގައި ލިޔެފައި އޮތް އެއްޗެއް، އެލިޔެފައި އިޮތީ ކޮން ގޮތަކަށް، ކިހިނެއްކަންވެސް.'' ޝިޔާމު ވިދާޅުވިއެވެ.\nއަދި އެހާ އަވަސް އަރުވާލައިގެން ކުރި ހުކުމަކީ އެއީ ކޮން ދިމާލަކުން ކޮން ގޮތަކަށް އައި ހުކުމެއްކަންވެސް ޕީޖީ ޝަމީމަށް އެނގިވަޑައިގަންނަވާނެ ކަމަށް ޝިޔާމު ވިދާޅުވިއެވެ.\nޝިޔާމު ވިދާޅުވި ގޮތުގައި މިސަރުކާރަކީ އިހުލާސްތެރިކަމެއް ހުރި ސަރުކާރެއް ނަމަ ރައީސް ޔާމީން މިނިވަން ކުރާނެ އެވެ.\nޝިޔާމު ވިދާޅުވީ ޕީޖީ ޝަމީމަކީ އިހުލާސްތެރިކަމާ އެކު ރައްޔިތުންނަށް ހިދުމަތް ކުރެއްވުމަށް ވަޑައިގެން ހުންނެވި ބޭފުޅެއް ކަމުގައިވާނަމަ، ރައީސް ޔާމީންގެ މައްޗަށް ދައުލަތުން އުފުލި ދައުވާ ރިވިއުކުރަންޖެހޭ ކަމަށެވެ.\nއަދި ކުރިމިނަލް ކޯޓުން ރައީސް ޔާމީންގެ މައްޗަށް އިއްވި ހުކުމުގައި ހިމަނާފައިވާ ކަންކަމަކީ ސީދާ ބުހުތާނު ދޮގުކަން ޝަމީމަށް އެނގިވަޑައިގަންނަވާނެ ކަމަށް ވިދާޅުވިއެވެ.\nއެގޮތުން ސަރުކާރުގެ އިދާރާތަކުން ފޮނުވި ލިޔުންތަކުގައިވާ ބައެއް ކަންކަމަށް ރިޢާޔަތްކޮށް ހުކުމުގައި ހިމަނާފައިވާ ކަމަށެވެ.


Kulhudhuffushi gai hingaa faivaa curfew ge muhdhathu ithuru kohfi\nކުޅުދުއްފުށީގައި ހިންގާފައިވާ ކާފިއު މުއްދަތު އިތުރުކޮށްފި\n30 އޭޕްރިލް ވަނަ ދުވަހު ކުޅުދުއްފުށީގައި މެންދުރު ފަހު 3:30 އިން ހެނދުނު 6:00 އަށް ހިންގާފައިވާ ކާފިއުގެ މުއްދަތު 14 މެއި ގެ ރޭގަނޑު 12:00 އާއި ހަމައަށް އިތުރުކުރަން ކުޅުދުއްފުށި ކޮވިޑް-19 ޓާސްކް ފޯސްއިން ވަނީ ނިންމަވައިފި އެވެ.\nކައުންސިލުން ކޮށްފައިވާ އިއުލާނުގައި ބުނެފައިވަނީ ކުޅުދުއްފުށި ސިޓީ ލޮކްޑައުންކޮށް ކާފިއު އިޢުލާން ކުރެވިފައި ވަނީ ހެލްތު ޕްރޮޓެކްޝަން އެޖެންސީގެ 39/2020 ނަންބަރު އެންގުމުގެ ނުކުތާ ނަންބަރު 1 (އެކެއް) ގައި ލޯކަލް ކައުންސިލްގެ އިޙްތިޞާޞް ހިނގާ ސަރަހައްދުތަކުގައި ކޮވިޑް-19 ފެތުރުމުގެ ފުރުސަތު އޮތް މިންވަރަށާއި ހާލަތަށް ރިއާޔަތްކޮށް އެއްވެ އުޅުން ހުއްޓުވުމަށާއި އިޖުތިމާއި ގައިދުރުކަން ގާއިމު ކުރުމަށް ފިޔަވަޅު އެޅުމަށް ޑިރެކްޓަރު ޖެނެރަލް އޮފް ޕަބްލިކް ހެލްތު އެ ކައުންސިލަށް ދެއްވާފައިވާ ބާރުގެ ދަށުންކަމަށެވެ.\nމި ބަޔާނުއްގައި ބުނެފައިވަނީ ކާފިއު އިއުލާންކޮށްފައިވާ ވަގުތު ތަކުގައި ހުއްދަ ނެތި ބޭރަށް ނުކުމެ އުޅުމަކީ މަނާ ކަމެއްކަމަށާއި، އަދި އެ ވަގުތުތަކަގައި ވިޔަފާރީއެއް އާންމުންނަށް ހުޅުވާލައިގެން ހިދުމަތް ދިނުމަކީވެސް މަނާކަމެއްކަމަށެވެ. އަދި ކާފިއު ނޫން ގަޑިތަކުގައި ވިޔަފާރިތަކުން އާންމުންނަށް ހިދުމަތް ދިނުމަށް އިޖްތިމާއީ ގައިދުރުކަން ކަށަވަރު ކުރެވޭ ފަދަ ގޮތަކަށް ކަންކަން ރޭވުމަށްވެސް ވަނީ އެދިފައެވެ.\nމީގެ އިތުރުން ކާފިއުގެ އެންގުމާއި ހިލާފުވާ ފަރާތްތަކާމެދު މައްސަލައިގެ ކުޑަބޮޑު މިނަށް ބަލައި 500-5000 ރުފިޔާ ދެމެދު އަދަދަކުން ޖޫރިމަނާކުރެވޭނެ ކަމަށްވެސް ކައުންސިލް ގެ ބަޔާނުގައި ބުނެފައި ވެއެވެ.


SunOnline: Mahmood ge maru: Raiyyithun thuhumathu kuri2meehun hayyaru kuren drug trafficking ge massalaeggai\nމަހުމޫދުގެ މަރު: ރައްޔިތުން ތުހުމަތު ކުރި ދެމީހުން ހައްޔަރުކުރީ ޑްރަގް ޓްރެފިކިންގެ މައްސަލައެއްގައި\nއއ. ތޮއްޑޫ، ފޮރިންވިލާ، ޖަމްޝާދު އަލީ ---\nއދ. ދަނގެތީގައި މިދިޔަ ބުރާސްފަތި ދުވަހު މަރާލާފައި އޮއްވާ ފެނުނު މަހްމޫދު އަބޫބަކުރުގެ މަރާ ގުޅުމެއްވާ ކަމަށް އެ ރަށުގެ ރައްޔިތުން ތުހުމަތު ކުރާ ދެ މީހުން ހައްޔަރުކޮށްފައި ވަނީ ޑްރަގް ޓްރެފިކިންގެ މައްސަލައެއްގައި ކަމަށް "ސަން"އަށް ކަށަވަރުވެއްޖެއެވެ.\nމަހުމޫދުގެ މަރާ ގުޅިގެން ދަނގެތީގެ ރައްޔިތުން ފުރަތަމަ ތުހުމަތު ކުރީ އެ ރަށުގައި ދިރިއުޅެމުން ދިޔަ، އއ.ތޮއްޑޫ، ފޮރިންވިލާ، އަލީ ޖަމްޝާދު، 31 އާއި ހަމަ އެ ގޭ ޝާރިހް އަލީ، 20 އަށެވެ.\nއެ ދެމީހުންނަކީ އެއް އާއިލާއެއްގެ ދެ މީހުންނެވެ. އެގޮތުން ޝާރިހަކީ ޖަމްޝާދުގެ އެއްބަނޑު ދައްތަގެ ދަރިއެކެވެ.\nމަހުމޫދުގެ މަރުގައި އެ ދެ މީހުންގެ އަތެއްވާ ކަމަށް ތުހުމަތު ކުރެވިގެން ދަނގެތީގެ ރައްޔިތުން އެ ދެ މީހުން ހޯދައި، ފުލުހުންނާ ހަވާލުކުރިއެވެ. އަދި ފުލުހުންގެ ހިމާޔަތުގެ ދަށުން، ޖަމްޝާދާއި ޝާރިހުގެ އިތުރުން އެ ދެ މީހުންނާ ގުޅުން ހުރި އަންހެނަކަށް ފުލުހުން ހިމާޔަތް ދިނެވެ.\nއޭގެ ފަހުން އެ ދެ މީހުން ވަނީ އދ. މަހިބަދޫއަށް ގެންގޮސްފައެވެ.\n"ސަން"އަށް އެނގިފައިވާ ގޮތުގައި މަހިބަދޫ މެޖިސްޓްރޭޓް ކޯޓުން ވަނީ މިހާރު އެ ތިން މީހުންގެ ބަންދަށް ވެސް މުއްދަތު ޖަހާފައެވެ. އެގޮތުން ޖަމްޝާދާއި ޝާރިހުއަށް މުއްދަތު ޖެހީ ޑްރަގް ޓްރެފިކިންގެ މައްސަލައެއްގައިކަން ވަނީ އެނގިފައެވެ.\nނަމަވެސް މުއްދަތު ޖެހީ ކިތައް ދުވަހަށް ކަމެއް އަދި އަންހެން މީހާއަށް މުއްދަތު ޖެހީ ކޮން މައްސަލައަކާ ގުޅިގެންކަން އަދި ޔަގީންވެފައި ނުވެއެވެ.\nމިދިޔަ ބުރާސްފަތި ދުވަހުގެ ހެނދުނު 10:00 އިން ފެށިގެން ފުލުހުންނާއި ރަށުގެ ރައްޔިތުން ގުޅިގެން މަހުމޫދު ހޯދަމުން ދަނިކޮށް އޭނާގެ ހަށިގަނޑު ފެނުނީ މެންދުރުފަހު 3:15 ހާއިރު ފަޅު ގޯއްޗެއްގައި ހުރި ފެންވަޅަކަށް ވައްޓާލާފައި އޮއްވައެވެ. ހަށިގަނޑު ފެނުނުއިރު އޮތީ ތޫނު އެއްޗަކުން ހަމަލާދީ ވަރަށް ބޮޑަށް ޒަހަމްކޮށްލާފައެވެ.\nއެ މައްސަލައާ ގުޅިގެން ފުލުހުން މިހާތަނަށް ހައްޔަރުކޮށްފައި ވަނީ މުހައްމަދު ސާލިމް ކިޔާ ބަންގްލަދޭޝްގެ މީހެކެވެ. އަދި އޭނާގެ ބަންދަށް ވަނީ 15 ދުވަސް ޖަހާފައެވެ.\nސާލިމަކީ ދަނގެތީގައި އުޅޭ އުމުރުން ދުވަސްވީ މީހަކު ބަލަމުން ދިޔަ މީހެކެވެ. އަދި އޭނާ ދިރިއުޅެމުން ދިޔަ ގެ ހުންނަނީ މަހުމޫދު މަރައިލައިފައި އޮތް ގޭގެ ބިއްދޮށުގައިއެވެ.


Lavaakun thakolheh abadhu kiyeneetha? | Mihaaru\nލަވައެއްގެ ތަންކޮޅެއް ސިކުނޑީގައި ހަރުލުމަށް މެދުވެރިވާ އެކި ސަބަބުތައް ހުރޭ\nލަވަޔަކުން ތަންކޮޅެއް އަބަދު ކިޔެނީތަ؟\n07 ނޮވެމްބަރ 2016 - 06:144comments\nއޮފީހަށް ދާން ތައްޔާރުވަމުން ދިޔައިރު އިވުނު ލަވައެއްގެ ތަންކޮޅެއް އޮފީހަށް ގޮސް އިނދެގެން އިރުއިރުކޮޅާ ކިޔޭ ގޮތް ދިމާވޭ ހެއްޔެވެ؟ އެހެން ދިމާވުމަކީ ވަރަށް އާންމު ކަމަކަށް ވުމުގެ ފުރުސަތު ވަރަށް ބޮޑެވެ. މިކަން ދިމާ ނުވާ މީހަކު ވަރަށް މަދު ވެސް ވާނެ އެވެ. އެއީ ކީއްވެހެއްޔެވެ؟\nދިރާސާކުރާ މީހުން "އިއަވޯމް" ގެ ނަން ދީފައިވާ މި ހާލަތާ ގުޅޭ ގޮތުން އިނގިރޭސި ވިލާތުގެ ތަޖުރިބާކާރުންގެ ޓީމަކުން އަލަށް ކުރި ދިރާސާތަކަކަށް ފަހު ބުނަނީ މިގޮތަށް ލަވަޔަކުން ތަންކޮޅެއް އަބަދު ކިޔޭ ގޮތް ދިމާވަނީ އެ ލަވައެއްގެ މަގުބޫލުކަން ނުވަތަ ރީތި ކަމުގެ ސަބަބުން ނޫން ކަމަށެވެ.\n"ޗާޓުތަކުގައި ކާމިޔާބު ނޫން ލަވައެއް ނަމަވެސް އެ ލަވައެއްގެ މެލޮޑީގައި ހުންނަ ސިފަތަކެއްގެ ސަބަބުން އެ ލަވަޔަކުން ތަންކޮޅެއް ސިކުނޑީގައި ހަރުލުމަކީ ވެދާނެ ކަމެއް. މިއީ ޕްރައިވެޓް މިއުޒިކަލް ސްކްރީންސޭވާއެއް ގޮތަށް މަސައްކަތްކުރާ ކަމެއް،" ޑުރްހަމް ޔުނިވަސިޓީގެ ޑިޕާޓްމަންޓް އޮފް މިއުޒިކްގެ ތަޖުރިބާކާރެއް ކަމަށްވާ ޑރ. ކެލީ ޖަކުބޯސްކީ އޭނާގެ ދިރާސާއަށް ފަހު ވިދާޅުވެފައިވެ އެވެ.\nއޭނާ ވިދާޅުވީ މިގޮތަށް މީހުންނަށް އަބަދު ކިޔޭ ގޮތަށް މެދުވެރިވާ ލަވަތަކުގެ ތެރޭގައި އަވަސް ލަވަތައް ގިނަ ކަމަށާއި މެލޮޑީގައި ވެސް އެފަދަ ލަވަތަކުގައި އެއްގޮތް ކަމެއް ހުންނަ ކަމަށެވެ. ޑރ. ކެލީ ވިދާޅުވެފައިވާ ގޮތުގައި މިފަދަ ލަވަތަކުގައި އެހެން ލަވަތަކާ ތަފާތުވާ ގޮތަށް ލަވައިގެ ތެރެއިން ހުއްޓުންތައް އަންނަ ގޮތާއި ތަކުރާރުވާ އަޑުތަކެއް ވެސް ހުންނަ ކަމަށެވެ. މިސާލެއްގެ ގޮތުގައި ކެލީ ފާހަގަކުރައްވަނީ ޑީޕް ޕާޕްލްގެ "ސްމޯކް އޮން ދަ ވޯޓާ" އާއި ލޭޑީ ގާގާގެ "ބޭޑް ރޮމޭންސް" އެވެ.\nމީގެ އިތުރުން ލަވައިގެ އެކި ބައިތައް ކިޔުމުގައި އަޑު ލުއިކޮށްލުމާއި އެހެން ބައިތައް ކިޔާއިރު ބާރަށް ކިޔާފައި ހުރުމަކީ ވެސް ސިކުނޑިއަށް ލަވައެއް ރައްކާކުރެވުން ފަސޭހަވާ ކަމެއްގެ ގޮތުގައި މި ދިރާސާއިން ވަނީ ފާހަގަވެފަ އެވެ. މީގެ މިސާލެއްގެ ގޮތުން، ކުޑަކުދިން "ޓްވިންކަލް ޓްވިންކަލް ލިޓްލްސްޓާ" ފާހަގަކޮށްފައިިވެ އެވެ.\nދިރާސާއިން އެނގުނު ގޮތުގައި، ލަވަޔަކުން ތަންކޮޅެއް ކިޔޭ ގޮތް މެދުވެރިވާ މީހުންގެ ތެރެއިން 90 ޕަސެންޓް މީހުންނަށް އެ ލަވައެއް އަޑު އިވިފައި ހުންނަނީ ސިކުނޑި ވަރަށް ހުސްކޮށް ހުންނަ ވަގުތެއްގަ އެވެ. އެއީ މާބޮޑު ފިކުރެއް ނެތި ހިނގާފައި ދަނިކޮށް ނުވަތަ އާންމުކޮށް ކުރާ މަސައްކަތެއް ކުރަމުން ދަނިކޮށެވެ.\nއަވަސް ލަވަތަކާއި ފަސޭހައިން ނަގައިގަނެވޭ ފަދަ ޅެމަށް ކިޔާފައި ހުންނަ ލަވަތައް މި ދިރާސާގައި ފާހަގަވެފައި ވަނީ އެންމެ އާންމުކޮށް ސިކުނޑީގައި ހަރުލާ ލަވަތަކުގެ ގޮތުގަ އެވެ.\nއިތުރު ލިޔުންތައް ސައިންޓިފިކް ރިސާޗް


SunOnline: Roadha - Keitherikamuge tharubihhyathu\nރޯދަ – ކެތްތެރިކަމުގެ ތަރްބިޔަތެއް\n1 އަހަރު2ދުވަސް ކުރިން - 22 ޖޫން 2017 0\nއަރަބި ބަހުގައި ޞަބްރުގެ މާނައަކީ ހުއްޓުމެވެ. ނުވަތަ ހުއްޓުވުމެވެ. އެހެންކަމުން ޖަޒުބާތުތަކާއި ހިތުގެ އެދުންތައް މަތަކޮށް ތިމާގެ ބާރުގެ ދަށުގައި ގެންގުޅުމަކީވެސް ޞަބްރެވެ. ކެތްތެރިކަމެވެ. ކީރިތި ޤުރުއާނާއި، ކައުސާހިބާ ޞައްލަﷲ ޢަލައިހި ވަސައްލަމަގެ ޙަދީޘުފުޅުތަކުގައި ވަރަށްގިނައިން ވަނީ މިމާނައިގައި "ޞަބްރު" ބޭނުންކުރައްވައިފައެވެ.\nއިސްލާމްދީނުގެ ނަޒަރުގައި ފަރުދެއްގެ ނުވަތަ ޤައުމެއްގެ ޙައިޘިއްޔަތުން ބަރްދާސްކުމުގެ ބާރާއި، ބުރަތައް ތަޙައްމަލުކުރުމުގެ އެކަށޭނަކަމާއި ކެތްތެރިކަމުގެ މުހިންމުކަން ބަޔާންވެ އެނގޭ އެއްކަމަކީ ކީރިތި ޤުރުއާނުގެ 107 ތަނެއްގައި ކެތްތެރިކަމަށް ބާރުއަޅުއްވައިފައިވުމެވެ. ތާރީފު ކުރައްވައިފައިވުމެވެ. ނުވަތަ އެވާހަކަ ގެންނަވައިފައިވުމެވެ. މާތްﷲގެ މަދަދު ހޯދުމުގައި ބޭނުންކުރާނެ ދެވަސީލަތަކަށް ކީރިތި ޤުރުއާނުގައި ވަނީ އިރްޝާދުދެއްވައިފައެވެ. އޭގެ ތެރެއިން އެއްކަމަކީ ނަމާދެވެ. ނަމާދަކީ މާތްﷲގެ ޙަޟުރަތަށް ރުޖޫޢަވުމުގެ އެންމެ މުހިންމު ވަސީލަތެވެ. ދެވަނަ ކަމަކީ ކެތްތެރިކަމެވެ. ކެތްތެރިކަމުގެ މައްޗަށް އިތުރަށް ބާރުއެޅުއްވުމަށްޓަކައި "ﷲ ވޮޑިގެންވަނި ކެތްތެރިންނާއެކުގައި" ކަމަށްވެސް ވަނީ އަންގަވައިފައެވެ.\nކެތްތެރިކަމުގެ މާނަތަކުގެ ތެރެއިން މުޖްތަމައުގެ ޢާއްމު ފަރުދުންނަށްވެސް ފަސޭހައިން ވިސްނައިގަނެވޭނެ އެއްމާނައަކީ އިންސާނެއްގެ ދިރިއުޅުމުގައި ދިމާވާ މޮޅިއާއި ހިތާމަތަކަކީ މާތްﷲގެ މިންވަރުފުޅުން ހިނގާ ކަންތައްތަކެއްކަން ޤަބޫލުކޮށް މިންވަރުފުޅަށް ރުހި ޤަބޫލުވުމެވެ. ތިމާގެ އައުލާތްތެރިޔަކު މަރުވުން، މަޔަކު ބަފަޔަކު ބަލިވުން، ތިމާއަށް ބޮޑު މާލީގެއްލުމެއް ލިބުނު ފަދަ ހިތާމަވެރި ހާދިޘާއެއް ކުރިމަތިވުމުން އެކަންކަމާ ކަރުނައަޅައި ހިތާމަކުރުމުގެ ބަދަލުގައި އެކަންކަމަކީ ﷲގެ ނިޔާފުޅުކަމުގައި ދެކެ ހިމޭންކަން ޚިޔާރުކުރުމަކީ ކެތްތެރިވުންކަމާ މެދަކު ޝައްކެއްނެތެވެ. ކެތްތެރިވުމަކީ ހަމައެކަނި ނަމެއްގައި ހިތްމައިތިރިކޮށްލުމެއް ނޫނެވެ. ކެތްތެރިކަމަކީ މާތްﷲގެ މިންވަރުފުޅުން ހިނގާ ކަންތައްތައްތަކުގެ ތެރޭގައި ތިމާގެ ޠަބީޢަތު ނުރުހޭ ޒާތުގެކަމެއް ދިމާވިޔަސް އުފަލުން އެކަމެއް ބަރުދާސްތުކުރުމެވެ.\nނަމާދުކުރަން އާދަވެފައިނުވާ މީހަކަށް ފަސްނަމާދުކުރުމަކީ ބުރައެކެވެ. ގަދަހޫނުގައި ނުވަތަ ބޯވާރޭގައި މެންދުރު ނަމާދަށް ދާން ޖެހިއްޖެނަމަ އެކަން ބަރުދާސްކުރުމަށް ކެތްތެރިކަން ބޭނުންވެއެވެ. ފިނިރޭރޭގެ އެންމެ ނިދިގަދަވާ ވަގުތު ތެދުވެ ވުޟޫކޮށްގެން ފަތިސްނަމާދުކުރުމަކީ ކެތްތެރިކަމަށް ބޭނުންވާކަމެކެވެ. މާތްﷲގެ ރަސްކަންފުޅުދެކެ ފުރިހަމަ މާނާގައި ލޯބިނުވާ މީހަކަށް މިކަންކަމަކީ ފަސޭހަކަންކަމެއްނޫނެވެ. އެހެންކަމުން މާތްﷲއަށް އުރެދުމުން އެއްކިބާވުމަށްޓަކައި ތިމާގެ ހިތުގެ ޝުޢޫރާ ދެކޮޅަށް އެކަންކަން ކުރުމަކީވެސް ކެތްތެރިކަމުގެ އެހީ ބޭނުންވާ ކަންކަމެވެ. ތިމާގެ ކަންނެތްކަން ފިލުވައިލައި މާތްﷲގެ ރުހިވޮޑިގަތުން ހޯދުމަށް ތިމާގެ ޠަބީޢަތު ހާނުވައި ފަރިތަކުރުމަކީ ކެތްތެރިކަން ބޭނުންވާ ކަމެކެވެ. ރާބުއިން އާދަވެ އެކަމަށް ދެވިހިފައިފައިވާ މީހަކު އެކަންހުއްޓައިލުމަށްޓަކައި ތިމާގެ ހަވާނަފުސުގެ އަމުރުގެ މައްޗަށް މާތްﷲގެ ހުކުމްފުޅު ހިންގައި ތިމާގެ ހިތުގެ އެދުން ޤުރްބާންކޮށްލަންޖެހެއެވެ. ތިމާގެ ޠަބީއަޠާ ޚިލާފަށް އެކަންކުރުމަކީ ކެތްތެރިކަމުގެ ބާވަތެކެވެ.\nކެތްތެރިކަން ވަރަށް ބޮޑަށް ކެތްތެރިވާންޖެހޭ ކަމަކަށް ބަދަލުވަނީ އަޅުތަކުންގެ ޙައްޤުތަކާ ބެހޭ ކަމަކަށް ކެތްތެރިކަން ބޭނުންވާ ހިނދުއެވެ. ތިމާގެ މުސްލިމު އަޚަކު ތިމާއަށް އަނިޔާއެއްކޮށްފިއެވެ. އެކަމާހުރެ ތިމާގެ ހިތުގައި ރުޅިވެރިކަމުގެ އަލިފާން އަނދަންފަށައިފިއެވެ. ބަދަލުހިފުމުގެ ބާރުވެސް ތިމާގެ ކިބައިގައި އެބަހުއްޓެވެ. އެކަމަކު ހަނދާންވެއްޖެއެވެ. އަރަހުށި މާތްﷲ ކުޅަދުންވަންތައެވެ. އެކަލާނގެ ތާއަބަދު ދަޢުވަތުދެއްވަނީ އެކަލާނގެ އަޅުތަކުންގެ ތެރޭގައި ހިމެނޭ ކުށްވެރީންނަށް މާފުކުރުމަށެވެ. އެކަލާނގެ އިރްޝާދުދެއްވަނީ ކެތްތެރިކަމާއި، އޯގާވެރިވުމާއި، ހިތްހެޔޮކުރުމުގެ ޝަބްނަމުން ރުޅީގެ އަލިފާންގަނޑު ނިއްވައިލުމަށެވެ. ޚުދުތިމާއާމެދުވެސް އެކަލާނގެ ޙަޟްރަތުން އެގޮތަށް މުޢާމަލާކުރެއްވުމުގެ އެކަށޭނަކަން ލިބޭ މީހަކަށް ވުމަށްޓަކައެވެ. އެހެންކަމުން އިސްވެދެންނެވި ފަދަ ހާދިޘާތައް ކުރިމަތިވާ ވަގުތު ރުޅިމަޑުކޮށްލައި ހިތްސާފުކޮށްލުމަކީ ކެތްތެރިކަމެވެ.\nމުޖުތަމަޢުގައި ބައެއް ފަހަރަށް ދިމާވާގޮތުކެވެ. ބާރުހުރި ނުފޫޒުގަދަމީހެކެވެ. އޭނާ އެހެން މީހެއްގެ ޙައްޤަކަށް އަރައިގެނެ އަތްގަދަކޮށްލައެވެ. އަނިޔާލިބުނީ އާރެއްބާރެއްނެތް ނިކަމެތިމީހަކަށެވެ. އަތްބާރު އަޅައިދޭނެ ވާގިވެރިޔަކުވެސް ނެތް މީހަކަށެވެ. އޭނާއަށް ފަނޑިޔާރުގެއަށްވެސް ދެވޭކަށެއްނެތެވެ. ކަންމިހެން ހުރުމާއެކުވެސް އަނިޔާވަރިޔާގެ ހިތަށް އަރައެވެ. ތިމާއަކީވެސް އިންސާނެކެވެ. ތިމަންގެ ޢަމަލުތަކުގެ އަރަނި ދަރަނި ސާފުކުރަން ޖެހޭ ދުވަހެއް އެބައޮތެވެ. މާދަމާ ﷲގެ ޙަޟްރަތުގައި ހުންނަން ޖެހޭނީ މިއަދު އަހަރެންގެ ބާރުގަދަ ވަރަށް ވުރެ މާބޮޑަށްވެސް ނިކަމެތިވެގެންނެވެ. ހިމަވެގެންނެވެ. މި ޚިޔާލު އޭނާ ރޫރޫއަޅުވައެވެ. އޭނާގެ ހިތް ބިރުންވިރުވައިލައެވެ. އެހެންވެ އޭނާ ހިތާދެކޮޅަށްވެސް އަނެކާގެ ޙައްޤު އަނެކާއަށް ދޫކޮށްލައެވެ. ޝައްކެތްނެތްގޮތުގައި މިއީވެސް ކެތްތެރިވުމެވެ. އެހެނީ އޭނާ އޭނާގެ ހަވާނަފްސުގެ އެދުންތައް މަތަކޮށްފިއެވެ. ނުޙައްޤުން ނަމަވެސް ތިމާއަށް ލިބޭން އޮތް މާއްދީ މަންފައަކުން މަޙްރޫމްވާން ރުހިޤަބޫލުވެއްޖެއެވެ.\nމުސްލިމުންގެ އިޖްތިމާޢީ މައްސަލަތަކާއި ޤައުމީ މުޢާމަލާތަކާވެސް ކެތްތެރިކަމާ ގުޅުންހުރެއެވެ. ދިމާވާ ބައެއް ހާދިޘާތަކަކީ ތިމާގެ ޖަޒުބާތުގައި އަލިފާންރޯކޮށްލާ ޙާދިޘާތަކެވެ. ދެކޮޅުވެރީން ބޭނުންވަނީ ތިބާ ރުޅިއަރުވާލާށެވެ. "ރޯކޮށްލާށެވެ." ބޭނުމަކީ ބިނާކުރަނިވި މަސައްކަތްތަކެއް ކުރެވުނަނުދިނުމެވެ. ބޭނުންތެރި ދިގުރާސްތާ މަޝްރޫޢުތައް ތަންފީޒު ކުރިޔަ ނުދިނުމެވެ. ތިބާގެ ހުރިހާ ބުންވަރަކާއި ހަކަތައެއް ތާކުންތާކުނުޖެހޭ "ކޫސަނި" ކަންކަމަށް ހޭދަކުރުވައި ހުސްކުރުވުމަށްޓަކައެވެ.\nކައުސާހިބާ ޞައްލަﷲ ޢަލައިހި ވަސައްލަމަ ނަބީކަމުގެ މައްކީ ދައުރުގައި ޤުރައިޝުން އިތުރުސާހިބާ ކޯފާއިސްކުރުވާން މަސައްކަތްކުރިއެވެ. މަދަނީ ދައުރުގައި ޔަހޫދީން އަރުވާޖަހައިގެން އެކަމަށް ނިކުތެވެ. އަމިއްލަޔަށްވެސް އެމަސައްކަތްކުރިއެވެ. މުނާފިޤުން މެދުވެރިކޮށްވެސް އެކަންކުރުވިއެވެ. މާނައެއްނެތް މައްސަލަތަކުގައި އިތުރުސާހިބާ މަޝްޣޫލުކުރުވަން އުޅުނީ އަމަށަކުވަރަކަށް ނޫނެވެ. ނަމަވެސް ކައުސާހިބާ މުސްލިމުންގެ ބުންވަރާއި ހަކަތަ މާނައެއްނެތްކަންކަމުގައި ބޭކާރުވިޔަކަ ނުދެއްވިއެވެ. އަދި ކީއްތޯއެވެ؟ އެމާތް ސާހިބާ ނުހަނު ހަމަޖެހިވަޑައިގެން ހުންނަވައި ކުރައްވަމުންގެންދެވީ އިސްލާމީ ދަޢުވަތު ދުރަށް މާދުރަށް ފަތުރައިލެއްވުމުގެ މަސައްކަތްޕުޅެވެ. ފިކުރީގޮތުންނާއި، ޢަމަލީގޮތުން މުސްލިމުން ތަރްބިޔަތުކުރެއްވުމުގެ މަސައްކަތްޕުޅެވެ. އިސްލާމްދީނާ ޚިލާފަށް ރޭވޭ ނުބައިރޭވުންތައް ނާކާމިޔާބުކޮށްލައްވައި އެކަންކަމުގެ ދޮރުތައް ބަންދުކޮށްލެއްވުމުގެ މަސައްކަތްޕުޅެވެ. ނުހަނު މޮޅަށް ރޭއްވެވި ދުރު މުސްތަޤުބަލުގެ ރޭއްވެވުންތަކުގެ ޒަރީޢާއިންނެވެ. ނަތީޖާއަކީ މުސްލިމުންނަށް ފަތަޙައާއި ނަޞުރުލިބުމެވެ.\nކައުސާހިބާ ޞައްލަﷲ ޢަލައިހި ވަސައްލަމަގެ ސީރަތުގައި މިކަމާގުޅޭ މިސާލުތައް ވަރަށް ގިނައެވެ. އޭގެތެރެއިން އެންމެ ޞަރީޙު އެއް މިސާލަކީ ޞުލްޙުލް ޙުދައިބިއްޔާއެވެ. ޤުރައިޝުން ދެންނެވިހައި ގޮތެއް ޤަބޫލޫކުރައްވައި އެމާތް ސާހިބާ ކުރެއްވި އެމުޢާހަދާއާ މެދު ޚުދު މުސްލިމުންވެސް ތިބީ ނުރުހިއެވެ. ނަމަވެސް އެ މުޢާހަދާގެ ރަން ނަތީޖާއަކީ ސޫރަތުލް ފަތުހުއެވެ. އެމުޢާހަދާގެ ސަބަބުން ތަރުތީބުވެގެން އައީ އެތައް ނަސްރަކާއި ކަމިޔާބީތަކެކެވެ. ޚައިބަރުގެ ފަތަހައާއި އަރަބިކަރައިން ބޭރަށް އިސްލާމީ ދަޢުވަތު ފަތުރައިލައްވަން ވަގުތު ލިބިވަޑައިގަތުމާއި މައްކާ ފަތަޙަކުރެއްވުމުގެ ދޮރުހުޅުންފަދަ ބޮޑެތި ކާމިޔާބީތަކެވެ.\nޙަޤީޤަތަށް ދަންނަވާނަމަ ޤައުމީ ފެންވަރުގައިވެސް މިއަދު މުސްލިމުންނަށް މިވަނީ ކެތްތެރިކަމާއި ބަރުދާސްތުކުރުމުގެ ފިލާވަޅު އަލުން އުނގެނޭން ޖެހިފައެވެ. މެދު އިރުމައްޗަށް ބެލިއަސް ، އުތުރު އެފްރިކާއަށް ބެލިކަމުގައިވިޔަސް ޚުދު އަޅުގަނޑުމެންގެ ޤައުމަށާއި،އަމިއްލަ ނަފުސަށް ވިސްނައިލިޔަސް މިކަންއޮތީ މި މަގަށެވެ. އަޅުގަނޑުމެންގެ އަޚުންނަށް ވިސްނައިދޭން އެބަޖެހެއެވެ. އަމިއްލައަށް ޤަބޫލުކުރާން އެބަޖެހެއެވެ. ވިސްނުންތެރިކަމާއެކު ދުރަށްރާވައިގެން ކުރިއަށް ދިއުމާއި ވަގުތީގޮތުން އެއްފަރާތްވެލުމަކީ ފިނޑިކަމެއްނޫނެވެ. ކެތްތެތިވުމަކީ ފިނޑިވުމެއްނޫނެވެ. އަދި ކީއްތޯއެވެ؟ އެއީ މޮޅަށް ރާވައިގެން ކުރިޔަށް ދާންފަށައިގަތުމެވެ.\nރޯދަމަހަކީ ކެތްތެރިކަމުގެ މައްސަރެވެ. އިތުރުސާހިބާ ޞައްލަﷲ ޢަލައިހި ވަސައްލަމަ އިރްޝާދު ދެއްވައިފައިވަނީ އެގޮތަށެވެ. (ބައިހަޤީ،ޢަންސަލްމާނުލްފާރިސީ) މިމަހުގެ މަޤްޞަދަކީ މުސްލިމުން ކެތްތެރިވާން ދަސްކުރުމެވެ. ދުވާލުހަތަރުދަމު ނުކައި ނުބޮއި ތިބުމާއި، އިންސާނީ އެހެން އެތައް އެދުމެއް ބުރަކިޖައްސައި މަޑުކޮށްގެން ތިބުމަކީ ކެތްތެރިކަމުގެ ތަރްބިޔަތެވެ. އިސްލާމްދީން އިންސާނާގެ ކިބައިގައި ހުރުން އެދެނީ ކެތްތެރިކަމުގެ ސިފައެވެ. އެހެންކަމުން ކައުސާހިބާ ނަސޭހަތްދެއްވަނީ ރޯދައަށް ތިބެ ބަދުބަހުން ވާހަކަނުދެއްކުމަށެވެ. ދޫނުބައި ނުކުރުމަށެވެ. އަރައިރުންވެ ހަޅޭފަޅޭލަވައި ނުއުޅުމަށެވެ. އެހެން މީހަކު ތިމާއަށް ހުތުރުބަހުން އެއްޗެހި ގޮވިކަމުގައިވިޔަސް ނުވަތަ އަތް އިސްކުރިޔަސް ތިމާ އެގޮތަށް ކަންތައްނުކުރުމަށެވެ. ތިމަންނާޔަކަށް ނުބައިކަމެއްގެ ބަދަލުގައި ނުބައިކަމެއް ނުކުރެވޭނެއޭ އެހެނީ ތިމަން މިހިރީ ރޯދަޔަށޭ ބުނުމަށެވެ. (ބުޚާރީ، ޢަންއަބީ ހުރައިރާ) މާނައަކީ އަނެކަކު ނުބައިކަމެއްކުރުމުން އޭގެ ޖަވާބުގައި ނުބައިކަމެއްނުކޮށް ތިމަން މިފަރިތަކުރަނީ ކެތްތެރިކަމުގެ ފިލާވަޅެކޭ ބުނުމެވެ. ތިމަންމިދަސްކުރަނީ ނުބައިކަންކަމަށް ހެޔޮކަންކަމުން ބަދަލުދޭނެ ގޮތޭ ބުނުމެވެ. ތިމަން ޖާހިލުންގެ ޖަހާލަތު ބަރުދާސްތުކުރަން ދަސްކުރަނީއެވެ ބުނުމެވެ. ތިޔަކަމާ އެއްވެސް ކަހަލަ ރައްދު އަމަލެއް ފާޅުކުރުމަކީ ތިމަން ހޯދަމުން މިގެންދާ ތަރުބިޔަތާ ފުށުއަރާކަމެކޭ ބުނުމެވެ.


Photo: ކަނބާ އައިސާރަނި ހިނގުން ހެދުމުގެ މަސައްކަތް Photo: ކަނބާ އައިސާރަނި ހިނގުން ހެދުމުގެ މަސައްކަތް\nކަނބާ އައިސާރަނި ހިނގުން ހެދުމުގެ މަސައްކަތް\nމާލޭގައި އެންމެ ބޮޑަށް ހަލާކުވެފައިވާ މަގު ކަމަށްވާ ކަނބާ އައިސާރަނި ހިނގުން އަލުން ހެދުމުގެ މަސައްކަތް ސަރުކާރުން ވަނީ ފަށާފައެވެ. މާލޭގެ އެންމެ އަޑިގުޑަންތަށް ބޮޑު މި މަގަކީ އެތަށް އަހަރެއް ވަންދަން މަރާމާތު ނުކޮށް އޮތް މަގެކެވެ. ފޮޓޯ: އަލީ ނަސީރު / ޕީއެސްއެމްނިއުސް\nލިޔެލާގެ ފަރުމާތަކުން ދަ ރުނބާ ރެސްޓޯރެންޓް\n"ސައިލެންޓް ކޮފީ" އިޝާރާތުގެ ބަހުން އޯޑަރުކޮށްލުމަށް "ދަ ކޮފީ ޝްރަބް" ކެފޭ\nފޮޓޯ: 8 މަހަށްފަހު ސަލްޓަން ޕާކު އާއްމުންނަށް އަލުން ހުޅުވާލުން\nރައީސުލްޖުމްހޫރިއްޔާ ތިލަދުންމަތީ އުތުރުބުރީ ހޯރަފުށީ އެއާޕޯޓު ރަސްމީކޮށް އިފްތިތާޙުކޮށްދެއްވުން


އެހެން މީހުންނަށް ކަންކަން ކޮށްދޭން ވަގުތު ހޭދަކުރުމުގެ ކުރިން އަމިއްލަ ގޭތެރޭގެ ކަންކަން ފުރިހަމަކުރާށެވެ!: މުފްތީ މެންކް\nގިނަ ބައަކު އެމީހުންނަށް ލިބޭ ހުރިހާ ވަގުތުތަކެއް ހޭދަކުރަނީ އެހެން މީހުންނަށް ކަންކަން ކޮށްދިނުމަށެވެ. އެހެން މީހުންނަށް ކަންކަން ކޮށްދިނުމަކީ ވަރަށް ރަނގަޅުކަމެކެވެ. އެކަން ކުރަންވާނެއެވެ.\nމައްސަލައަކަށްވަނީ އަމިއްލަ ގެއާއިމެދު އިހްމާލްވެވޭ ކަމެވެ. ގޭގައި ކުރަން ޖެހޭ ކަންކަން ނުކޮށް ހުންނަ ކަމެވެ. އަމިއްލަ އަނބިދަރިންނަށް ކޮށްދޭން ޖެހޭ ކަންކަމަށް އިހްމާލުވާ ކަމެވެ. އެއިރުން އަދި ކަންކަން އެކުރެވެނީ މުޅިން ރަނގަޅަކަށް ނޫނެވެ!\nޞަދަޤާތްކުރުންވެސް ފަށަން ޖެހޭނީ އަމިއްލަ ޢާއިލާއިންނެވެ. ކަންކަން ކޮށްދިނުމުގައިވެސް ފުރަތަމަ އިސްކަން ދޭން ޖެހޭނީ އަމިއްލަ ޢާއިލާއަށް ދަތިވާ ކަންކަން ކޮށްދިނުމަށެވެ. ރަސޫލް (ޞޢވ) އަމިއްލަފުޅު ގަނޑުވަރުކޮޅުތަކުގެ ކަންކަން އަމިއްލަފުޅަށް ކުރެއްވެވިކަން އެއީ މިކަމުގެ ދަލީލެވެ!\nފުރަތަމަ އަދާކުރަން ޖެހޭނީ އަމިއްލަ ޒިންމާތަކެވެ! ގޭތެރޭގެ ކަންކަން ފުރިހަމަކޮށްދިނުމަކީ ކޮންމެ މީހެއްގެވެސް އެންމެ ބޮޑު ފަރުދީ ޒިންމާއެވެ! ވީމާ ފުރަތަމަ އެ ޒިންމާ އަދާކުރާ މީހަކަށްވާށެވެ! އެއަށްފަހު ވަގުތު އޮތްވަރަކުން އެހެން މީހުންނަށްވެސް އެހީތެރިވާށެވެ! ދރިއުޅުން ކުރިއަރަމުންދާނީ އެއރުންނެވެ!